Addu ah invest kureveyne, furusath thah eba huri: Nasheed | Mihaaru\n01 އޯގަސްޓް 2019 - 19:59\nޓައިޓަން މޯލްޑިވްސް އިން އިންތިޒާމުކޮށްގެން ބާއްވާ ސަދަން މޯލްޑިވްސް ބިޒްނެސް އެކްސްޕޯ ހުޅުއްވައި ދެއްވުމުގެ ރަސްމިއްޔާތުގައި ނަޝީދު ވިދާޅުވީ، އައްޑު އަކީ އަބަދުވެސް ތަރައްގީގެ ނާރެހެއް ކަމަށެވެ. އެހެންވެ، އައްޑޫ ތަރައްގީ ކުރުމަކީ އެ ވަގުތެއްގައި އޮންނަ ސަރުކާރުކަން ވެސް ވަރަށް ބޮޑު އިސްކަމެއް ދީގެން ކުރަން ޖެހޭ ކަމެއް ކަމަށާއި އިންވެސްޓް ކުރަން ބޭނުންވާ އަމިއްލަ ފަރާތްތަކަށް ވެސް އައްޑޫން އަބަދުވެސް ފަހި ފުރުސަތުތަކެއް އޮންނާނެ ކަމަށް ވިދާޅުވި އެވެ.\nނަޝީދު ވިދާޅުވި ގޮތުގައި އިންޑިއާގެ ކަނޑުގައި ރާއްޖެ އޮތް ސަރަހައްދަށް ބަލާއިރު، ރާއްޖޭގެ އެންމެ ދެކުނު އޮތް އައްޑު އަކީ އީކްއޭޓާގެ ވަރަށް މުހިއްމު ހިސާބެއްގައި އޮތް ތަނަކަށް ވާތީ ލޮކޭޝަނުގެ ގޮތުން ވެސް އައްޑު އަކީ ގިނަ ބަޔަކު ޝައުގުވެރިވާ ތަނެއް ކަމަށެވެ. އަދި އެ ޝައުގުވެރި ކަމަކީ ޒަމާނުއްސުރެ ވެސް އޮތް ކަމެއް ކަމަށް އެމަނިކުފާނު ވިދާޅުވި އެވެ. އެހެންވެ، އަމުދުން މިހާރު އައްޑު އަށް އިންވެސްޓްކޮށްގެން ފައިދާ ނެރުމަކީ ވިޔަފާވެރިންނަށް މާ ފަސޭހަކޮށް ވެސް ކުރެވިދާނެ ކަމެއް ކަމަށް ވިދާޅުވި އެވެ.\n"އަޅުގަނޑުމެންނަށް އިރާދަކުރެއްވިއްޔާ ރާއްޖެ އާއި މި ސިޓީ ބަދަލުކޮށް، ތި ބޭފުޅުންގެ އުންމީދުތައް ހަގީގަތަކަށް ހަދައި ދެވޭނެ،" ނަޝީދު ވިދާޅުވި އެވެ.\nއެ މަނިކުފާނު ވިދާޅުވީ، ރައީސް އިބްރާހީމް މުހައްމަދު ސޯލިހްގެ ސަރުކާރުން ވެސް އައްޑު އަށް ބޮޑު ސަމާލު ކަމެއް ދޭނެ ކަމަށެވެ. އެގޮތުން އައްޑޫގައި މިހާރު ވެސް ޓޫރިޒަމަށް ހާއްސަ އިތުރު 4،000 އެނދު ތަރައްގީ ކުރަން މަޝްރޫއެއް ރާވާފައިވާ ކަމަށް ވިދާޅުވި އެވެ.\nމީގެ އިތުރުން، އައްޑު އަކީ އިންވެސްޓް ކުރަން ބޭނުންވާ މީހުންނަށް ޓޫރިޒަމް ނޫން ދާއިރާތަކުން ވެސް އިންވެސްޓް ކުރެވޭނެ ތަނެއް ކަމަށް ނަޝީދު ވިދާޅުވި އެވެ. އެގޮތުން، ކަރަންޓް އުފެއްދުމާއި އެ ނޫން ވެސް އެކި ކަހަލަ ކަންކަމަށް އިންވެސްޓް ކޮށްގެން ނަފާ ނެެރޭވޭނެ ކަމަށް ވިދާޅުވި އެވެ.\n"އެހެންވީމާ އަޅުގަނޑު ގަބޫލު ކުރާ ގޮތުގައި އައްޑޫގައި މިއަދު މި ފެށި އެކްސްޕޯ އަކީ މިހެން ހުރި ވަރަށް ގިނަ ދާއިރާތަކުން ހުރި ފުރުސަތުގެ ވާހަކަތައް ވަރަށް ފުޅާކޮށް، ހިއްސާ ކުރެވި، މައުލޫމާތުތައް ހޯދަން ބޭނުންވާ ފަރާތްތަކަށް ވަރަށް ރަނގަޅު ފުރުސަތަކަށް ވާނެ،" ނަޝީދު ވިދާޅުވި އެވެ.\n"އަޅުގަނޑަށް ޔަގީން މި އެކްސްޕޯ އިން މި ދެންނެވި ބާވަތުގެ ކަންކަމާ ގުޅޭ ގޮތުން ވާހަކަ ދެކެވޭނެ ކަމަށް."\nއެ މަނިކުފާނު ވިދާޅުވި ގޮތުގައި އައްޑޫގެ ތަރައްގީ އަށް ހުރި ކަންކަމަަށް ބަލާ އިރު ހިތަދޫގައި ގާއިމުކޮށްފައިވާ ސަރަހައްދީ ބަނދަރާއި ގަން އެއާޕޯޓަކީ ވެސް ދެކުނުން އިތުރު ކުރާ ކާގޯތަކަކާ އެކު ބޮޑެތި ކުރިއެރުންތަކެއް ހޯދޭނެ ވަސީލަތްތަކެވެ. އެހެންވެ، އެ ތަންތަނުގެ ބޭނުން ވީހާ ވެސް ރަނގަޅަކަށް ހިފޭނެ ގޮތްތަކަށް މަސައްކަތް ކުރަން ޖެހޭ ކަމަށް ވިދާޅުވި އެވެ.\n"އެހެންވީމާ އަޅުގަނޑަށް ކަށަވަރު ކުރިއަށް މިއޮތް ދެތިން ދުވަހުގެ ތެރޭގައި ސަރުކާރުގެ ވުޒާރާތަކާއި ކުންފުނިތަކާއި އަދި އެކްސްޕޯގައި ބައިވެރިވުމަށް ވަޑައިގެންނެވި ފަރާތްތަކާ މަޝްވަރާ ކުރެވި ވާހަކަ ދެކެވި ވިޔަފާރީގެ އެކިއެކި ގުޅުންތައް އުފެދިގެން އައިސް މި އެކްސްޕޯ ކާމިޔާބު ވާނެ ކަމަށް،" ނަޝީދު ވިދާޅުވި އެވެ.\nމިއަދުން ފެށިގެން އަންނަ ހޮނިހިރު ދުވަހުގެ ނިޔަލަށް ގަމުގެ އީކުއޭޓާ ވިލެޖުގައި ކުރިއަށް ގެންދާ އެކްސްޕޯގައި ރާއްޖެ އާއި ރާއްޖޭން ބޭރުގެ އެގްޒިބިޓަރުން ބައިވެރިވެ އެވެ. އެގޮތުން 29 ފަރާތަކުން އެކްސްޕޯގައި ބައިވެރިވެފައިވެ އެވެ. އެކްސްޕޯ ތެރޭގައި ބިޒްނެސް ފޯރަމްތަކާއި ޕެނެލް ޑިސްކަޝަންތައް ކުރިއަށް ގެންދަން ވަނީ ރާވައިފަ އެވެ.\nއެކްސްޕޯ ފެށުމަށް މިއަދު ބޭއްވި ރަސްމިއްޔާތުގައި އިކޮނޮމިކް މިނިސްޓަރު ފައްޔާޒު އިސްމާއީލާއި ރައްޔިތުންގެ މަޖިލީހުގެ ބައެއް މެމްބަރުން ވެސް ބައިވެރިވަޑައިގެންނެވި އެވެ. އަދި ހާއްސަ މެހުމާނެއްގެ ގޮތުން އެކްސްޕޯ ހުޅުވުމުގެ ރަސްމިއްޔާތުގައި 2003 ގެ މިސް ޔުނިވާސް މުބާރާތުގެ ޓޮޕް ފަހެއްގައި ހިމެނުނު ސާބިއާގެ ސަންޖާ ޕެޕިކް ވެސް ބައިވެރިވި އެވެ.\nއެކްސްޕޯއާ ބެހޭ ގޮތުން ޓައިޓަން މޯލްޑިވްސްގެ މެނެޖިން ޑިރެކްޓަރު އަހުމަދު ޝަރީފް ވިދާޅުވީ މިއީ އައްޑޫގެ ތަރައްގީ އަށް ކުރާ މަސައްކަތުގެ ފެށުމެއް ކަމަށާއި ކުރިއަށާއި ކުރިއަށް އޮތް ތަނުގައި މިފަދަ ގިނަ ހަރަކާތްތައް އައްޑޫގައި ބާއްވާނެ ކަމަށެވެ.\nރައީސް މުހައްމަދު ނަޝީދު އައްޑޫ ސ. ގަން އީކުއޭޓާ ވިލެޖް\n31 ކޮމެންޓް, 50 ރިއެކްޝަންސް\nއެހެންވީމާ ރާއްޖެ އަންނަ ހުރިހާ އިންވެސްޓަރުން ނަށް އައްޑު އަތޮޅު މިރާއްޖޭގައި އޮންނަކަން ނޭގެނީތާ؟ މަނިކުފާނުގެ ތިޔަބަސްފުޅު އަޑުއިވިގެން ދެން އިންވެސްޓަރުންތައްއައިސް އައްޑުސިޓީ ފުރާލާނެ. އަފިރިން މިތިބީ އަތްޖަހަން. އެކަމަކު ގުނބޯ ނަށްޓަން މޮޅުގޮލައެއްދޯ؟ ހުރިހާގުނބޯތައް މިހާރު ނަށާނެ.\nޖަޒީރާ ރާއްޖެ އައްޑޫ ވައުދު ގެ އިތުރު8000އެނދު 8000ވަޒީފާ ކޮބާ؟ ފަޅުހިއްކައިގެން އިތުރު1600ބެޑު ހަންކެޑެ އިތުރު 400ބެޑު މުލިކެޑެ އިތުރު 600ބެޑު އަނެއްކާ އިތުރު 4،000 އެނދު ތަރައްގީ ކުރަން މަޝްރޫއެއް ؟؟؟؟؟؟ ހުސް ފޭކު ވައުދު އައްޑޫ އަށް ވެނީ ގަމުގެ ފުލައިން ސްކޫލުގެ ހިދުމަތްތައް ފުޅާކޮށް އެއާކުރާފްޓް އިންޖިނިއަރިންގ ކިޔެވޭނެ މަރުކަޒެއް ގާއިމް ކުރުމުގެ ވައުދު ކޮބާ؟\nއަނެއްކާވެސް އައްޑޫމީހުންނަށް އަވާމެންދުރުދެއްކީ! އައްޑޫމީހުން މޮޔަނޫންނަމަ ދެންއޮންނަ އިންތިޚާބަކުން މިވެރިން ބާކީކުރާނެ ނޫނީއައްޑޫމީހުން ތަރައްގީ ބޭނުމެއްނޫންކަމަށް މަގަބޫލުކުރާނީ!\nއަޅުގަނޑަށް ޔަގީން. އައްޑޫ އަކީ އައްޑޫ އިއްޔެ އަކީ އިއްޔެ އީީކުއޭޓާރ އަކީ އީކުއޭޓަރ އަޅުގަނޑަށް ޔަގީން ކޮންމެ ސަރުކާރަކީ ސަރުކާރެއް އަދި އަޅުގަނޑުގެ ހިތުގައި އެއްވެސް ޝަައްްކުުކަަމެއް ނުމެހިނގާ އައްޑޫގައި ހުރި ވަސީލަތަކީ ވަސީލަތް ކަން އަދި އަޅުގަނޑަށް އެހާމެ އައްޑޫ ވޯޓަކީ ވޯޓުކަންވެސް އަޅުގަނޑު ކުޑަޖެހިލުމެއްވެސް ނެތް އެހާމެ ޔަގީން މީ ހަމަ އައްޑޫކަންވެސް. ވަރަށް ސަލާން\nއައްޑޫމީހުން ގުބޯ ހެއްދުމުގެ އެންމެ މޮޅު މޭސްތިރިއަކީ ރައީސް ނަޝީދު. މަރުހަބާ އައްޑޫ ރައްޔިތުން.\nތިޔަ ދައްކަވާ ހޮޅި ފަލްސަފާތަކުގެ އަޑު އަހަން މިހާރު ރާއްޖޭގެ ގިނަ ރައްޔިތުން ބޭނުމެއް ނުވޭ! ރައްޔިތުން ބޭނުންވަނީ ކަންކަން ކޮށްފައި ދެއްކުން. ރަސްކަމާ ޖުމްހޫރީ ވެރިކަމުން ޑިމޮކްރަސީ އަށް ބަދަލު ވެއްޖެ އެހެންނަމަވެސް މާލެ ސަރުކާރުން ޒަމާނުއްސުރެން ކިޔަމުން އަންނަނީ ހަމަ އެއްލަވައެއް. މިވަގުތު ބޭނުންވެގެން އުޅެނީ ލޯކަލް ކައުންސިލް އިންތިޚާބަށް ރައްޔިތުންގެ ބޯކާލައިގެން ވޯޓް ހޯދުން.\nކާއިރީގަ ތި ހުރީވެސް އިންވެސްޓްކުރަން ރަނގަޅު މަންޖެއެއް\nއައްޑޫގަ އިންވެސްޓް ކުރެވޭނެކަން ނޭގިގެން އުޅެނީ ކޮންބައެއްތަ؟ އައްޑޫގަ އިންވެސްޓް ކުރާނެ ބަޔަކު ނެތިގެން މިއުޅެނީ. ސާފުވެއްޖެ؟\nއަނެއްކާވެސް އައްޑޫރައްޔިތުންވާވައްދަންފެށީދޯ ވެރިކަމައް އަހަރެއްވާންއުޅޭއިރު އަދިހަމައެއްކަމެއްވެސްކޮށްނުދެވިގެންމިއުޅެނީ އަނެއްކާވެސް ނަނާހުވަފެން ދައްކަންފެށީ\nނަޝީދުގެ ކިނބައިން ރަގަނޅު ވާހަކަ އަޑުއިވުނަސް ނަޝީދު ވަނީ އަމިއްލަ އެދުން އިސްކޮށް ސިޔާސީ މަންފާ އާއި ތިމާގެ މައްޝޫރު ކަން އިތުރުކުރުމަށް ކަންކަން ދާއިމީކޮށް ކުރަމުން ގޮސްފަ! ގައުމު އިސްލާހު ކުރުމުގެ ސާފު ހިތެއް ނެތްކަން ގިނަ ނަޝީދުގެ އަމަލުން އަދި ބަސްތަކުން ހާމަވޭ! ވިލާތުގެ މީހުން ކައިރީގައި އިސްލާމްދީނުގެ ހުދޫދުތަކާއި ބިންގަލަށް އަބަދުމެ ހަޖޫޖަހާ ވާހަކަ ދައްކާ!


ޤުރުއާނާއި ގުޅޭ މުހިންމު7ފޮތް އޮންލައިންކޮށް ކިޔާލާ! | Dhiislam | Dhiislam\nޝުޢައިބް ޢަލީ ގެ މުހިންމު7ފޮތް މިހާރު އޮންލައިންކޮށް ކިޔާލެވޭނެއެވެ. ދިއިސްލާމް އޮންލައިން މެދުވެރިކޮށް މިފޮތް ޑައުންލޯޑް ކުރެވޭނެއެވެ. ޝުޢައިބު ޢަލީގެ މިފޮތްތަކަށް ހާއްސަ ސަފްހާއެއް ދިއިސްލާމްގައި ވާނީ ޝާއިއުކޮށްފައެވެ. ހާއްސަ ސަފްހާއަށް ފިތާލާ!\nމިފޮތްތަކަކީ މިނިސްޓްރީ އޮފް އިސްލާމިކް އެފެއެރޒް އިން ފާސްކޮށްފައިވާ ފޮތްތަކެކެވެ. ދިވެހި އަދި އަރަބި ބަހުން ލިޔެވިފައިވާ މި ފޮތްތަކަކީ ޤުރުއާނުގެ ޢިލްމު އުނގެނޭ ފަރާތްތަކަށް ވަރަށް ބޭނުންތެރި ފޮތްތަކަކަށް ވެގެންދާނެއެވެ.\nމި7ފޮތް ލިޔުއްވާފައިވަނީ ޝުޢައިބު ޢަލީ އެވެ. ޝުޢައިބު ޢަލީ އަކީ ޤުރުއާން އުނގަންނައިދިނުމުގައި ދުވަސްތައް ހޭދަކުރަށްވަމުން އަންނަ ފަރާތެކެވެ. ޝުޢައިބު ޢަލީ ލިޔުއްވާފައިވާ މިފޮތްތަކަކީ ކީރިތި ޤުރުއާންގެ ޢިލްމު އުނގެނޭ ދަރިވަރުންނަށް ވަރަށް ބޭނުންތެރި ފޮތްތަކެކެވެ. ތަމްރީނު ހިމެނޭ މިފޮތްތަކުގައި ޤުރުއާން ކިޔަވައިދޭ އެދުރުންނަށްވެސް ބޭނުންތެރި ފޮތަކަށް ވާނެއެވެ.\nމިފޮތްތަކާއި ބެހޭ ގޮތުން ޝުޢައިބު ޢަލީ ވިދާޅުވީ "އަޅުގަނޑު ލިޔުނު ހުރިހާ ފޮތްތަކަކީ އެންމެ ފުރަތަމަ އަޅުގަނޑުގެ ދަރިވަރުންނަށް ޚާއްޞަކޮށްގެން ލިޔުނު ފިލާވަޅުތެއް" ކަމަށާއި "ދުޢާ އަކީ މި ފޮތްތަކަކީ އެންމެންނަށް ވެސް ފައިދާ ހުރި ފޮތަކަށް ވެގެންދިއުމެވެ." ޝުޢައިބު ވިދާޅުވިއެވެ.\nޝުއައިބު ޢަލީގެ މިޢިލްމީ ފޮތްތަކުގެ ސަބަބުން ގިނަބަޔަކަށް މަންފާކުރެއެވެ.\nފޮތްތައް ޑައުންލޯޑް ކުރައްވާ:\n"ހުސްއެދުރުން ފޮތް 1"\n"ހުސްއެދުރުން ފޮތް 2"\n"ހުސްއެދުރުން ފޮތް 3"\nކީރިތި ޤުރުއާން ކިޔެވުމުގައި އަޑާއި ރާގު


ބީލަންކުރުމުގެ މަރުޙަލާތައް | ދައުލަތުގެ މާލިއްޔަތުގެ ގަވާއިދު\n10.43 ބީލަންކުރުމުގެ މަރުޙަލާތައް\nބީލަމުގައި ބައިވެރިވާ ފަރާތްތަކާއި ޝޯޓުލިސްޓްކުރެވޭ ފަރާތްތަކުގެ މަޢުލޫމާތު ބީލަމުގެ ކަންތައް ކުރާ ދައުލަތުގެ އޮފީސްތަކުން ބަލަހައްޓަންވާނެއެވެ.\nބީލަމަށް ތައްޔާރުކުރެވިފައިވާ ބީލަންފޮތް ބީލަމުގައި ބައިވެރިވާ ފަރާތްތަކަށް ވިއްކިދާނެއެވެ. ބީލަންފޮތުގެ އަގު ކަނޑައެޅުމުގައި އާންމުގޮތެއްގައި ބަލަންވާނީ، ބީލަންފޮތް ޕްރިންޓްކޮށްގެން ނުވަތަ ކޮޕީ ހައްދައިގެން ވިއްކުމަށް ހިނގާނޭ ޚަރަދުތަކުގެ މައްޗަށެވެ. އަދި މީގެ އިތުރުން އެ ބީލަމެއްގެ ޑިމާންޑަށް ބަލާފައި ބީލަންފޮތް ވިއްކާ އަގަށް ބަދަލެއް ގެނެވިދާނެއެވެ.\nބީލަމުގައި ބައިވެރިވުމަށް ޕްރީ-ކޮލިފައިވެފައިވާ ނުވަތަ ޝޯޓްލިސްޓްކުރެވިފައިވާ ފަރާތްތަކެއް ވަނީނަމަ، އެފަރާތްތަކަށް ބީލަންފޮތް ދޫކުރަންވާނީ އެއްވަގުތެއްގައެވެ.\nބީލަން ހުށަހެޅުމުގެ ސުންގަޑި ކަނޑައެޅުމުގައި، އެ ބީލަމެއްގައި ބައިވެރިވާ ފަރާތްތަކަށް ބީލަންފޮތް ލިބިގަތުމަށާއި، ބީލަން ތައްޔާރުކުރުމަށް އެކަށީގެންވާ ވަގުތު ދޭންވާނެއެވެ.\nބީލަންފޮތް ފުރިހަމަކޮށްގެންނާއި އެނޫން ގޮތްގޮތުން ބިޑު ހުށަހެޅުމަށް ދެވޭނެ އެންމެ ކުރު މުއްދަތު، ތިރީގައި މިވަނީއެވެ. މުއްދަތު ގުނަން ފަށާނީ، ދަޢުވަތު ދޭ ދުވަހުން ފެށިގެންނެވެ.\nއާންމުކޮށް އިޢުލާނުކުރާ ބީލަންތަކާއި ނުވަތަ ޕްރޮޕޯޒަލް ހުށަހެޅުމުގެ ދަޢުވަތާ ގުޅިގެން ބީލަން ހުށަހެޅުމަށް މަދުވެގެން ރަސްމީ ބަންދު ނޫން7(ހަތެއް) ދުވަހާއި 60 (ފަސްދޮޅަސް) ދުވަހާ ދެމެދުގެ މުއްދަތެއް.\nވަކި ފަރާތްތަކަކަށް ހުޅުވައިލެވޭ ބީލަމެއްގައި، ބިޑު ހުށަހެޅުމަށް މަދުވެގެން ރަސްމީ ބަންދު ނޫން7(ހަތެއް) ދުވަހާއި 30 (ތިރީސް) ދުވަހާ ދެމެދުގެ މުއްދަތެއް.\nކޯޓޭޝަން ހޯދައިގެން ކުރާ ކަންތައްތަކުގައި ކޯޓޭޝަން ހުށަހެޅުމަށް 1 (އެކެއް) ދުވަހާއި7(ހަތެއް) ދުވަހާ ދެމެދުގެ މުއްދަތެއް.\nމި މާއްދާގެ (ބ) ގައިވާ ގޮތަށް ބީލަންކުރުމުގެ މުއްދަތު ކަނޑައެޅުމުގައި، އެ ބީލަމަކަށް ތައްޔާރުވުމުގެގޮތުން ކުރަންޖެހޭ މަސައްކަތްތަކަށާއި، ހުށަހަޅަންޖެހޭ ލިޔުންތަކަށާއި، އެކި ކަންތައްތަކުގެ ތަފުސީލު ބޭނުންވާ މިންވަރަށާއި، ބީލަމުގެ ބާވަތާއި ބީލަން ހުށަހެޅުމަށް ތައްޔާރުކުރަންޖެހޭނެ މަޢުލޫމާތުތަކަށް ރިޢާޔަތްކުރަންވާނެއެވެ.\nސަރުކާރުން ޙާއްސަ އިސްކަމެއްދީގެން ކުރިއަށްގެންދާ މަޝްރޫޢުތަކާއި، މި ގަވާއިދުގެ 10.26 ގައި ބަޔާންކުރާ ހާލަތެއް މެދުވެރިވެގެން ހުޅުވައިލާން ބޭނުންވާ ބީލަމުގެ މުއްދަތު ކަނޑައެޅުމުގައި މި މާއްދާގެ (ބ) ގައި ބަޔާންކުރެވިފައިވާގޮތަށް ޢަމަލުކުރުން ލާޒިމެއް ނޫނެވެ. މިގޮތަށްހުޅުވައިލާން ބޭނުންވާ ބީލަމުގެ މުއްދަތު ކަނޑައަޅާނީ މިނިސްޓްރީ އޮފް ފިނޭންސްއަށް ލިޔެގެން، އެ މިނިސްޓްރީއިން ކަނޑައަޅާ ގޮތެއްގެމަތިންނެވެ.\nބީލަމުގެ ކަންތައް ކުރިޔަށް ގެންދިޔުމުގައި، ތިރީގައިމިވާ ގޮތުގެމަތިން ޢަމަލުކުރަންވާނެއެވެ.\nބީލަމާ ގުޅޭގޮތުން މަޢުލޫމާތު ދިނުމަށާއި، ބީލަމުގައި ބައިވެރިވާ ފަރާތްތަކުން ސާފުކުރުމަށް ބޭނުންވާ މަޢުލޫމާތެއް ސާފުކޮށްދިނުމުގެ ގޮތުން ޕްރޮޖެކްޓްގެ ބާވަތަށް ބަލައި ޕްރީ-ބިޑް ބައްދަލުވުމެއް އިންތިޒާމުކުރެވިދާނެއެވެ.\nބީލަމުގައި ބައިވެރިވާ ފަރާތްތަކަށް ޕްރޮޖެކްޓާއި ގުޅޭގޮތުން މަޢުލޫމާތު ސާފު ކުރުމަށް އެކަށީގެންވާ މުއްދަތެއް ދޭންވާނެއެވެ.\nމަސައްކަތްކުރުމަށް ވަކި ތަނެއް ކަނޑައެޅިފައިވަނީނަމަ، އެތަނަކާ ގުޅޭގޮތުން އިތުރު މަޢުލޫމާތު ދެނެގަތުމަށްޓަކައި އެތަނަކަށް ދިޔުން ނުވަތަ ދިޔުމުގެ އިންތިޒާމު ހަމަޖައްސައިދެވިދާނެއެވެ.\nބީލަމުގެ އަގު، މި ބާބުގެ ޖަދުވަލު 1 ގެ5ވަނަ ނަންބަރުގައިވާ މިންވަރަށްވުރެ ބޮޑެތި މަސައްކަތާއި، ހޯދާ ޚިދުމަތްތަކާއި (ކޮންސަލްޓެންސީ ނުހިމަނައި)، ތަކެތި ހޯދުމުގައި ބިޑް ސެކިއުރިޓީއަކާއި ޕަރފޯމަންސް ގެރެންޓީ ނަގަން ޖެހޭނެއެވެ. ނަމަވެސް މި ގަވާއިދުގެ 10.25 (ސިންގަލް ސޯސް ޕްރޮކިއުމަންޓުގެ އުސޫލުން ތަކެތި ގަތުން ނުވަތަ ޚިދުމަތް ހޯދުން) އަދި 10.27 ގެ ދަށުން ކުރުވާ މަސައްކަތާއި، ހޯދާ ޚިދުމަތްތަކާއި (ކޮންސަލްޓެންސީ ނުހިމަނައި)، ތަކެތީގެ ބީލަންތަކުގައި ބިޑް ސެކިއުރިޓީ ނެގުން ލާޒިމްނޫނަސް ޕަރފޯމަންސް ގެރެންޓީ ނަގަން ލާޒިމްވާނެއެވެ.\nމި މާއްދާގެ (އ) ގެ4ގައި ބަޔާންކޮށްފައިވާ ބިޑް ސެކިއުރިޓީއާއި ޕަރފޯމަންސް ގެރެންޓީ ވާންޖެހޭނީ، ސަރުކާރުން ޤަބޫލުކުރާ ބޭންކަކުން ނުވަތަ ފައިނޭންޝަލް އިންސްޓިޓިއުޝަނަކުން އެ މަސައްކަތަކަށް ދޫކޮށްފައިވާ ސެކިއުރިޓީ ނުވަތަ ގެރެންޓީއަކަށެވެ.\nމި މާއްދާގެ (އ) ގެ4ގައި ބަޔާންކޮށްފައިވާ ބިޑް ސެކިއުރިޓީއަކީ، ކުރުވާ މަސައްކަތްތަކާއި، ހޯދާ ޚިދުމަތާއި (ކޮންސަލްޓަންސީ ނުހިމަނައި)، އަދި ތަކެތި ހޯދުމަށް އެ އޮފީހަކުން އަންދާޒާ ކޮށްފައިވާ އަގުގެ 0.05% އާއި %1 (ސުމެއް ޕޮއިންޓް ސުމެއް ފަހެއް އިންސައްތައާއި އެކެއް އިންސައްތަ) އާ ދެމެދުގެ އަދަދަކަށް ވާންޖެހޭނެއެވެ. އަދި ޕަރފޯމަންސް ގެރެންޓީއަކީ، ކުރުވާ މަސައްކަތްތަކާއި، ހޯދާ ޚިދުމަތާއި (ކޮންސަލްޓަންސީ ނުހިމަނައި)، އަދި ތަކެތީގެ ބީލަންތަކުގެ ކޮންޓްރެކްޓް އަގުގެ %2 އާއި %10 (ދޭއް އިންސައްތައާއި ދިހައެއް އިންސައްތަ) އާ ދެމެދުގެ އަދަދަކަށް ވާންޖެހޭނެއެވެ.\nބީލަމަކާ ގުޅޭގޮތުން ބާއްވާ ޕްރީ-ބިޑް ބައްދަލުވުމާއި، ސައިޓްވިޒިޓުގެ މަޢުލޫމާތު، ބީލަމަށް ދޫކުރެވޭ ބީލަންފޮތުގައި ނުވަތަ މަޢުލޫމާތުދޭ ކަރުދާހުގައި ނުވަތަ ބީލަމަށް އާންމުކޮށް ކުރެވޭ އިޢުލާނުގައި އޮންނަންވާނެއެވެ. ބީލަމުގައި ބައިވެރިވާ ފަރާތްތަކުން ޕްރީ-ބިޑް ބައްދަލުވުމަށް ނުވަތަ ސައިޓްވިޒިޓަށް ދިޔުން ކޮންމެހެން ލާޒިމެއް ނޫނެވެ.\nބީލަމުގައި ދޫކުރެވޭ ބީލަންފޮތާއި ޑްރާފްޓް ކޮންޓްރެކްޓުގައި އެ ބީލަމެއްގެ ޞައްޙަކަން ދެމިގެންދާނެ މުއްދަތު (ބިޑް ވެލިޑިޓީ ޕީރިއަޑް) ބަޔާންކުރެވިފައި އޮންނަންވާނެއެވެ. އަދި އެ ބީލަމަކަށް ބޭނުންވާ ޕަރފޯމަންސް ސެކިއުރިޓީއާއި އެޑްވާންސް ޕޭމަންޓް، އަދި ގެރެންޓީއާބެހޭ މަޢުލޫމާތު ހިމަނަންވާނެއެވެ.


ހުވަފެނެއްބާ؟ ހަޤީގަތަކަށްވެއްޖެނަމަ | Vaahaka ހުވަފެނެއްބާ؟ ހަޤީގަތަކަށްވެއްޖެނަމަ – Vaahaka\n3k21\tMarch 23, 2018\nއެރެއަކީވެސް އަހަރެންނަށް އިތުރު ބިރުވެރިކަމެއް ލިބިގެން ދިޔަރެއެކެވެ. ޖެހިޖެހިގެން އެހުވަފެން ފެންނަތާ ދެމަސްވަރުވެދާނެއެވެ. ހިތް ބިރުގަންނަނީ ކީއްވެ ކަމެއް ހުދު އަހަރެންނަށް ވެސް ގަބޫލެއް ނުކުރެވުނެވެ. އެހުވަފެން ފެންނަ ކޮންމެ ރެއަކު އަހަރެންނަށް ސިހިފައި ހޭލެވޭއިރު އަހަރެންގެ ފަލަމަސްގަނޑުގައި ވަކި އެޅިފައި ހުރެއެވެ. ނަގާ ދިލައިން ކެތް ކުރެވޭ ވަރުވެސް ނުވެއެވެ. މުޅި މީހާ ހުންނަނީ އުދާސްވެ މާނޭވާ ލެވޭވަރުވެފައެވެ. ވަކި އެޅިފައި ހުންނަތަން އަހަރެން ވަރަށް ރަނގަޅަށް ބަލަމެވެ. އަހަރެން ހިތަން އަރަނީ އެއީ އަހަރެންގެ ނިޔަފަތީގެ ނިޝާނެއް ކަމުގައެވެ. ނަމަވެސް އަހަރެންގެ އިނގިލީގެ ނިޝާނަށް ވުރެ އެތަނުގައި އެޅިފައި ހުންނަ ނިޝާން ބޮޑުވެފައި ތަފާތު ގޮތެއް ހުރެއެވެ. ގައިން ފާޑެއްގެ ދިލައެއްވެސް ނަގާފައި ހުރެއެވެ.\nއެކަމާއި އަހަރެން ވަރަށް އަޖައިބުވިއެވެ. ހިތަން އަރަނީ ފަންޑިތަވެރިކަމެއްގެ ގޮތުގައެވެ. އެކަމަކު އެއީ އެކަހަލަ ކަމެއް ނޫނެވެ. ކޮންމެވެސް ބޮޑު ސިއްރެ ފޮރުވިފައިވާ ކަމެކެވެ. އެކަމުގެ ހަގީގަތް ހޯދަން އަހަރެން ބޭނުންވިއެވެ\nމިރޭވެސް އަހަރެން ނިދީ ވަރަށް ހަމަޖެހިލައިގެންނެވެ. ހިތުގައި އެއްވެސް ކަހަލަ ވަސްވާހެއް ނެތިއެވެ. ގަޑިން އެކެއް ޖެހިތަނާހެން އަހަރެންނަށް ނިދުނެވެ. ކުއްލިއަކަށް ހޭލެވުނީ އަހަރެންނަށް މީހަކު ވަރަށް ހެވިފައި އަހަރެންނަށް ގޮވާލިއަޑަށެވެ. އަހަރެން ފުރޮޅިލާފައި ދޮރާއި ދިމާއަށް ބެލީމެވެ. އޭރު ދޮރުމަތީގައި ކޮންމެވެސް މީހަކު ހުއްޓެވެ.\nއަހަރެންނަށް އެއީ ކާކުކަމެއް ނޭންގުނެވެ. ފަޑުއަލިކަމެއް ކޮޓަރިއަށް ވެރިވެފައި ވުމުގެ ސަބަބުންނެވެ.\nއަހަރެން އެނދުމަތިން ތެދުވެގެން ގޮސް ކޮޓަރީގެ ބޮކި ނިއްވާލުމަށްފަހު ހޮޅިބުރި ދިއްލީމެވެ. އުފަލުން އަހަރެންނަށް ރޮވުނީއެވެ. އެއީ އަހަރެންގެ އެންމެ ލޯބިވާ ބައިވެރިޔާ ދުވަސްގަޑަކަށްފަހު ލޮލަށް ފެނުމުންނެވެ. އަހަރެންގޮސް އަހަރެންގެ ލޯބިވެރިޔާގައިގަ ބައްދައިގަތީމެވެ. އުފަލުންގޮސް ލޮލުން ކަރުނަ ހިލުނެވެ. އަހަރެންގެ ލޯބިވެރިޔާ އަށްވެސްވީ ހަމަ އަހަރެންނަށް ވީފަދަ ގޮތެކެވެ.\nއަހަރެމެން ދެމީހުން އެއް ހަށިގަޑެއްފަދައިން ތިބެވުނީ ކިހާ އިރަކުކަމެއްވެސް ނޭންގުނެވެ.\nކުއްލިއަކަށް އަހަރެންގެ ނޭވާ ހާސްވާން ފެށިއެވެ. އަހަރެންގެ ލޯބިވާ ބައިވެރިޔާ އަހަރެންނަށް ގޮތެއްވާހެން ހީވުމުން އަހަރެންގެ ހަށިގަނޑު ކުޑަކޮށް ދުރުކޮށްލިއެވެ.\nއެވަގުތު އޭނައަށް ފެނުނީ އަހަރެންގެ ދެލޯކުޑަވަމުން ދިޔަ މަންޒަރެވެ. އަހަރެން ހެވިލާފައި އަހަރެންގެ ލޯބިވާގެ މޫނަށް ބަލައިލީމެވެ. ނަމަވެސް އޭނަގެ މޫނުމަތީގެ ކުލަވަރު ގެއްލެމުން ދިޔައެވެ. ލޮލުގައި ކަސްތޮޅުއެޅިފައިވާ ކަރުނަތައް ކޯތާފަތަށް ފެންކޯވަރެއްފަދައިން އޮހިގަތެވެ.\nއަހަރެން މަޑުމަޑުން އޭނަގެ އަތްމައްޗަށް ތިރިވަމުން ދިޔައެވެ. އެވަގުތު އަހަރެންގެ ލޯބިވެރިޔާ އަހަރެންގެ ނަމުން ގޮވާލީ އޭނަ ކިޔާގޮތަށް ވަރަށް އޯގާތެރިކަމާއެކުގައެވެ. އަހަރެންގެ ކުޑަވަމުންދިޔަ ދެލޮލުން އަހަރެން އޭނަގެ މޫނަށް ވަރަށް ލޯބިން ބަލައިލީމެވެ.\nބައިވެރިޔާއެވެ. ދެރަނުވާށެވެ. މިރޭ އަހަރެން މިދަނީ އަހަރެން އެންމެ ލޯބިވާ ބައިވެރިޔާގެ އުނގުގައި އޮވެގެންނެވެ. މިދުވަސް އަންނާނެކަން އެންމެނަށްވެސް އެނގޭނެއެވެ. އެކަމަކު އަހަރެން ނިމިގެން މިދަނީ ތިހެޔޮއެދޭ ބައިވެރިޔާގެ ކުރިމަތީގައެވެ. އަހަރެންގެ ދެދުނިޔޭގެ ލޯބިވި ބައިވެރިޔާގެ މަތިން ކައްވަޅުގައިވެސް ހަނދާންކުރާނަމެވެ. އެވަގުތު އަހަރެންގެ ލޯބިވާ ބައިވެރިޔާ އަޑުން އަޑުނަގައި ރޮމުން ދިޔައެވެ.\nލޯބިވާ ބައިވެރިޔާ ރޮމުން ދިޔަވަރަކަށް އަހަރެންގެ ހިތުގެ ވިންދު ޖެހުން ލަސްވަމުން ދިޔައެވެ. އަހަރެން އަނެއްކާވެސް ވާހަކަ ދެއްކޭތޯ މަސައްކަތްކުރީމެވެ. އޭނަގެ ހިތްހަމަޖައްސައިދިނުމުގެ މަގުސަދުގައެވެ. އަހަރެންގެ ލޯބިވާ ބައިވެރިޔާ އެވެ. ކުރިންވެސް އަހަރެން ބުނިހެން އަހަރެން މަރުވެގެން މިދަނީ ހިތުގައި ޖެހުމުގެ ސަބަބުން އެހިތްށް ފުން އަސަރުތަކެއްކުރުމުގެ ސަބަބުންނެވެ. ނަމަވެސް ތި ހެޔޮ އެދޭ ލޯބިވާ އަހަރެންގެ ހަޔާތަށް ގެނެސްދިނީ އުޖާލާކަމެވެ. އުފާވެރިކަމެވެ. ނުރޯށެވެ. އަހަރެންނަށް ކުށެއް ކުރެވިފައިވާ ނަމަ މައާފުކޮށްދޭށެވެ.\nއަހަރެންގެ ލޯބިވާއަށް އަށް އިތުރަށް ރޮވުނީއެވެ. އެއީ އަހަރެންގެ އެންމެ ފަހުނޭވާވެސް އޭނަގެ ހަށިގަނޑުގައި ބީހިލިވަގުތުގައެވެ. ދެން ވީގޮތެއް އަހަރެންނަށް އެނގުނީ ހުވަފެނަކަށް ވީތީއެވެ. އޭނަ މަޑުމަޑުން އަހަރެންގެ ފުރާނަނެތް މަސްގަނޑުގައި ބައްދައިގެން ރޮމުން ދިޔައެވެ. އޭނަގެ ކަރު ހީވަނީ ބެދިފައިވާހެންނެވެ. ރޮމުން ރޮމުން ގޮސް އޭނައަށް ބުނެލެވުނީ އެންމެ ލަފުޒެކެވެ.\n"މައާފުކޮށްފީމެވެ.. ލޯބިވެސް ވީމެވެ”\nއަހަރެންނަށް ހޭލެވުނީ ކުރިންވެސް ވާހެން ވެގެންނެވެ. ނަމަވެސް މިފަހަރު އަހަރެންނަށް އެއްކަމެއް ގަބޫލުކުރެވުނެވެ. އަހަރެންގައިގައި އެޅިފައިވާ ނިޔަފަތީގެ ނިޝާނަކީ އަހަރެންގެ އަތުން އެޅިފައިވާ ނިޝާނެއްކަމެވެ. ލޯބިވެރިޔާގެ ހަނދާން ވުމުން އަހަރެންނަށް ވަރަށް އަސަރުކުރިއެވެ. އަހަރެންގެ ހިތަން އަރަމުން ދިޔައެވެ.\n" މިހުވަފެން އަނެއްކާ ހަގީގަތަކަށް ވަނީބާއެވެ. ހަގީގަތަކަށް ވެއްޖެނަމަ......"\nKiuntherieh December 19, 2019\nHaadha kuru vaahakaekey. Thankoleh dhigu koh bala??????????\n😍ކިޔުންތެރިއެއް😍 April 29, 2021


ރިޒޯޓްގައި ބެހެއްޓި ބުދުތައް ނެގުން އިންތިޚާބީ ރާޒުވާ ކުޅިގަނޑަކަށް\nސިއްރު ފެންފުށީގައި 30 އަށްވުރެ ގިނަ ބޮޑެތި ބުދުތައް ބެހެއްޓިކަމުގެ ޚަބަރު މީޑިއާތަކުން ހާމަކުރުމުން ފުރަތަމަ އިވުނީ އެ ބުދުތައް 24 ގަޑިއިރުގެ ތެރޭގައި ނަގަން ރައީސުލްޖުމްހޫރިއްޔާގެ އޮފީހުން އެންގި ވާހަކައެވެ.\nދެން އިވުނީ އެއީ ވެލްޑްކޮށްފައި ހުރި ތަކެއްޗަށް ވާތީ ނަގަން އުނދަގޫވުމުން ނަގަން އިތުރު ވަގުތު ބޭނުންވާނެކަމަށާއި އެކަމަށް މަސައްކަތްކުރަމުން އަންނަ ކަމަށް ވިދާޅުވެ ޓޫރިޒަމް މިނިސްޓަރު ދެއްކެވި ވާހަކަފުޅުގެ އަޑެވެ.\nމިހާރު އިވެނީ އެ ނަގަން ކޯޓު އަމުރެއް ހޯދަން ފުލުހުން އުޅޭވާހަކައެވެ. ރިޒޯޓުން މަސައްކަތްކުރަނީ ބުދުތަކުގެ މޫނު ބަދަލު ކުރަން ކަމުގެ ވާހަކަތަކެވެ.\nކައު އިތުރު ރަސޫލާ މުޙައްމަދު (ޞޢވ) މައްކާ ފަތަހަ ކުރެއްވެވުމާއިއެކު އެންގެވީ ޢަރަބިންގެ އެންމެ ޘަޤާފީ އަދި އެންމެ ދުވަސްވީ ބުދުތައް ކަމުގައިވާ ލާތަ އާއި އުއްޒާގެ މޫނު ތަޅައިލާކަށް ނޫނެވެ. ބޯކަނޑާލުމަށްފަހު ބަހައްޓާކަށް ނޫނެވެ. ތަޅައި ސުންނާފަތިކޮށް ހިލަތައްވެސް އުކާލުމަށެވެ.\nރައީސުލްޖުމްހޫރިއްޔާގެ އޮފީހުން އަމުރެއް ކުރީމާ އެކަން ތަންފީޒުކުރަން ރިޒޯޓުތަކަށް ބަހަނާ ދެއްކޭނަމަ އެކަން ވާނީ ވަރަށް ބޮޑު އަރަތަކަށެވެ. ވަގުތުން ނަގަން ނުޖެހޭ އެއްޗެއް ވަގުތުން ނަގަން ރައީސުލްޖުމްހޫރިއްޔާގެ އޮފީހުން އަންގާނެ ކަމަކަށް ޤަބޫލެއް ނުކުރެވެއެވެ.\nރައީސުލްޖުމްހޫރިއްޔާގެ ފަރާތުން އަމުރެއް ނެރޭނީ އެމަނިކުފާނުގެ ލީގަލް އެޑްވައިޒަރު މިނިސްޓަރު ރަނގަޅަށް ބެއްލެވުމަށްފަހުގައި ކަމަށް ޤަބޫލުކުރެވޭތީއެވެ.\nއެއްބައަކު ބުނަމުން ގެންދަނީ ބުދުތައް ބަހައްޓާފައިވަނީ ޓޫރިޒަމް މިނިސްޓްރީން ހުއްދަ ނަގައިގެން ކަމަށެވެ. ނަންގުވާނަމަ3މިލިއަން ޑޮލަރުގެ ބަދަލެއް ދޭންޖެހޭނެ ކަމަށެވެ. ނުނަގައި ބަހައްޓަނީ ހުއްދަ ނަގައިގެން ބަހައްޓާފައިވާ ބުދުތަކަކަށްވާތީ ކަމަށެވެ.\nޓޫރިޒަމް މިނިސްޓަރު ވިދާޅުވެފައިވަނީ ބުދުތައް ބެހެއްޓީ ހުއްދަ ނުނަގާ ކަމަށެވެ. އެހެން ވިދާޅުވިފަހުން ތަފާތު ގޮތް ގޮތުން ކުރެވުނު އެއްވެސް ސުވާލަކަށް މިނިސްޓަރު ޖަވާބު ދެއްވާފައެއް ނުވެއެވެ. އަދި މިނިސްޓްރީގެ މީޑިއާ އޮފިޝަލާއި މިއަދުނޫހުން ކުރި ސުވާލުތަކަށްވެސް ޖަވާބު ދެއްވާފައެއް ނުވެއެވެ.


ރޯދަ – DhiSalafiyyah\nރޯދަހިފަން ފަށާ ޤައުމާއި ނިންމާ ޤައުމު ތަފާތުވުމުން ރޯދައިގެ ޢަދަދަށް އަންނަ ބަދަލު\nމިކަމުގައި ޢިލްމުވެރިންގެ ދެ ބަސްފުޅެއް ވެއެވެ.\n30/04/2022 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nލައިލަތުލް ޤަދްރިއަކީ ކޮން ރެއެއްކަން ކަނޑަައެޅުމާ އަދި ހަމައެކަނި އެރޭ އަޅުކަމަށް ޚާއްޞަކުރުން\nއެއީ ކޮން ރެއެއްކަން ކަނޑއަޅާ ބުނަން އެއްވެސް މީހަކަށް ނޭނގޭނެއެވެ. ﷲ ތަޢާލާވަނީ ނަބިއްޔާ صلى الله عليه وسلم އަށް އެއީ ކޮން ރެއެއްކަން އަންގަވައިދެއްވާފައެވެ. ދެން އެއަށްފަހު، އެކަމުގެ ޢިލްމު އުފުއްލެވިކަމުގެ ޚަބަރު އެކަލޭގެފާނު ދެއްވިއެވެ.\n27/04/2022 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\nލައިލަތުލް ޤަދްރިގެ ހެޔޮކަން ލިބިގަތުމަށް ޙައިޟުވެރިޔާއަށް ކުރެވޭނީ ކޮންކަމެއް؟\nރޭތައް އިޙުޔާކުރެއްވުމުގެ މުރާދަކީ ނަމާދުކުރުން އެކަންޏެއް ނޫނެވެ. އެހެނެއްކަމަކު، ކިޔަމަންތެރިކަން އަދާކުރުމުގެ އެންމެހާކަމެއް އޭގައި ހިމެނެއެވެ.\n25/04/2022 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nކަރުތެރެއަށް ވާޞިލުނުވާހާ ހިނދަކު ރޯދަވެރިޔާ އޭނާގެ އަނގަތެރެ ސާފުކޮށް މީރުވަސް ދުއްވުމަށް އެއްޗެއް ބޭނުންކުރުމަކީ މައްސަލައެއް ނޫނެވެ.\n24/04/2022 ރޯދަ, ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nނޭވާހިއްލުމަށް ފަރުވާކުރުމަށް ގިނަ ވައްތަރުތަކެއްގެ ބޭސް ބޭނުންކުރެއެވެ. އޭގެ ތެރެއިން ބައެއް ބޭސްތަކުން ރޯދަ ގެއްލޭއިރު އަނެއްބައި ބޭސްތަކުން ރޯދައެއް ނުގެއްލެއެވެ.\nބަންގިގޮވާމީހާ ރޯދަވީއްލާނީ ބަންގި ގޮވުމުގެ ކުރިންތޯ ނުވަތަ ފަހުންތޯ؟\nއަޞްލަކީ ރޯދަވެރިޔާ، އިރު އޮއްސުމާއެކު ނުވަތަ ރޭގަނޑު ފެށުމާއެކު، ވީހާ އަވަހަކަށް ރޯދަ ވީއްލުމެވެ.\n10/04/2022 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nރޯދަވީއްލުން ދިނުމުގެ މާތްކަން\nމީހުންނަށް ކާންދިނުމަކީ ސަލަފުންގެ ބޭކަލުން ވަރަށް ބޮޑަށް ސަމާލުކަންދެއްވި ކަމެކެވެ. އަދި އެއީ އެންމެ މަތިވެރި އަޅުކަންތަކުގެ ތެރެއިން ހިމެނޭ ކަމެއްކަމުގައި އެބޭކަލުން ދެކެވަޑައިގެންނެވިއެވެ.\n07/04/2022 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް ނަޡީމް ނިޡާމް\nޝައްވާލުމަސް ނިމުމުން ޝައްވާލު މަހުގެ ސުންނަތް ރޯދަތައް ހިފުމަކީ ޝަރުޢުކުރައްވާފައިވާކަމެއް ނޫނެވެ. އެހެނީ އެވަނީ ސުންނަތެއް އަދާކުރުމުގެ ވަގުތު ފާއިތުވެފައެވެ. އެއީ ޢުޛުރެއް އޮވެގެން ފާއިތުވިޔަސް ނުވަތަ ޢުޛުރެއްނެތި ފާއިތުވިޔަސްމެއެވެ.\n25/05/2021 ރޯދަ, ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nޝައްވާލު މަހާއި ގުޅޭ ބައެއް ފިޤުހީ މައްސަލަތަކަށް އަވަސް ނަޡަރެއް\nޝައްވާލުމަހަކީ ޙައްޖުގެ މައްސަރުތަކުންގެ ތެރެއިންވާ ބަރަކާތްތެރި މައްސަރެކެވެ. ޝައްވާލުމަހުގެ އެންމެ ޚާއްސަ އެއް އަޅުކަމަކީ ރަމަޟާންމަހުގެ ރޯދައާއި ވިދިގެން ޝައްވާލުމަހުން ހަރޯދަ ހިފުމެވެ. ޝައްވާލުމަހުގެ ހަރޯދަ ހިފުމަކީ މުސްތަޙައްބު ސުންނަތެކެވެ. ރަމަޟާންމަހުގެ ރޯދައާއި ވިދިގެން ޝައްވާލު މަހުން ހަރޯދަ ހިފުމީ މުޅި އަހަރުދުވަހު ރޯދަހިފުންފަދަ މަތިވެރި އަޅުކަމެކެވެ. މުޅި އަހަރު ދުވަހު ރޯދަހިފުމަށް ވާ ގޮތަކީ ކޮންމެ ހެޔޮކަމަކަށް ދިހަ ހެޔޮކަން ލިބޭނެކަމަށް ﷲ ތަޢާލާ ބަޔާންކުރައްވާފައިވާ އުސޫލުގެ ދަށުންނެވެ. މިއުސޫލުގެ ދަށުން ބަލާއިރު ރަމަޟާންމަހު ރޯދަ…\n15/05/2021 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް އަޙްމަދު ރިމާޒް\nمَجَالِسُ شَهْرِ رَمَضَانَ – ނަވާރަވަނަ މަޖުލީސް\n01/05/2021 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nރޯދަވެރިޔާގެ އަދަބުތައް (2)\nރަމަޟާންމަހުގެ ފަރުޟު ރޯދަ ހިފުމަށް ނިޔަތްގަތުން. ނިޔަތާއިނުލައި އެއްވެސް އަޅުކަމެއް ސައްޙައެއް ނުވާނެއެވެ. ފަޖުރުއްޞާދިގުގެ އަލިކަން ފާޅުވުމުގެ ކުރިން ރޯދަވެރިޔާ ރަމަޟާންމަހުގެ ރޯދަހިފުމަށް ނިޔަތްގަންނަން ޖެހޭނެއެވެ. (ނޯޓް: ނިޔަތަކީ ހިތުގެ ޢަމަލެކެވެ. އަދާކުރަން އުޅޭ އަޅުކަމެއް ހިތްމައްޗަށް ގެނެސްގަތުމުން ނިޔަތްގަނެވުނީއެވެ. ދުލުން ނިޔަތް ގަތުމަކީ ޘާބިތުވާކަމެއް ނޫނެވެ). ހާރުކައިގެން ރޯދަ ހިފުމާއި، ހާރުކެއުން ފަސްކުރުން. ހާރުގެ ވަގުތުގައި ކާކެއުމަކީ މާތް ﷲ ބަރަކާތްލައްވާނެ ކެއުމެކެވެ. ހާރުކެއުން ވީހާވެސް ބޮޑަކަށް ފަސްކުރުން ސުންނަތްކަން ގަދަވެގެންވެއެވެ. ރޯދަ ވީއްލުން…\n15/04/2021 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް އަޙްމަދު ރިމާޒް\nރޯދަވެރިޔާގެ އަދަބުތައް (1)\nއިޚްލާޞްތެރި ތައުބާވުމަކުން ތައުބާވެ، ސަލާމަތްތެރި ހިތަކާއިގެން ރަމަޟާންމަހަށް އިސްތިޤްބާލުކުރުން. ކޮންމެ އަޅުކަމުގެ މޫސުމަކާވެސް ބައްދަލުކުރަންވާނީ ފާފައިގެ ދަމިލައިން ނަފްސުތައް ތޯހިރުކޮށްގެންނެވެ. އަދި ހަމައެއާއި އެކީ ރުޅިވެރިކަމާއި، ޢަދާވާތްތެރިކަމާއި، ޙަސަދަވެރިކަމާއި، ބަދަލުހިފުމުގެ ރޫޙުން ހިތްތައްވެސް ތޯހިރުކޮށްގެންނެވެ. ތައުބާވުމާއި އެކީ މީސްތަކުންނަށް މާފުކޮށް ޢަފޫކުރުމަކީ ރޯދަވެރިޔާ ކޮންމެހެންވެސް ކުރަންޖެހޭނެކަމެކެވެ. ރަމަޟާން މަހުގެ ރޯދައަކީ އިސްލާމްކަމުގެ ހަތަރުވަނަ ރުކުންކަމުގައި ދަނެގަތުން. މާތްވެގެންވާ އިސްލާމްދީނުގެ މުހިންމު ރުކުނަކަށް ރަމަޟާން މަހުގެ ރޯދަ ވީހިނދު، އިސްލާމްދީނުގެ އެހެނިހެން ރުކުންތަކެކޭ އެއްފަދައިން މިރުކުންވެސް އެންމެ…\n12/04/2021 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް އަޙްމަދު ރިމާޒް\nޤަޟާ ރޯދަތަކުގެ ކުރިން ޝައްވާލު މަހުގެ ހަ ރޯދަ ހިފުން\n“ރަމަޟާން މަހު ރޯދަ ހިފާ، ދެން އެއަށްފަހު ޝައްވާލުމަހު ހަ ރޯދަ ހިފައިފިމީހާ ދަންނައެވެ. އޭނާ މުޅި އަހަރު ރޯދަހިފި ފަދައެވެ.”\n28/05/2020 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nމިސްވާކު ނުވަތަ ދަތްއުނގުޅާ ބޭސް ބޭނުންކުރުމުން ރޯދަ މަކުރޫހަ ނުވަތަ ބާޠިލުވާނެ\nރޯދައަށް ހުންނަ ވަގުތުތަކުގައި މިސްވާކު ނުވަތަ ދަތްއުނގުޅާ ބޭސް ބޭނުންކޮށްގެން ދަތް އުނގުޅުމަކީ ހުއްދަކެމެކެވެ.\n22/05/2019 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\nمَجَالِسُ شَهْرِ رَمَضَانَ – އަށާރަވަނަ މަޖުލީސް\nބަދުރު ހަނގުރާމަ ޙަމްދުހުރީ ﷲ އަށެވެ. އެއިލާހީ އެއްވެސްކަމަކަށް ނުކުޅެދިގެންނުވާ ގަދަފަދަވަންތަ އިލާހެވެ. އަދި އެއިލާހީ އެއިލާހުގެ އަޅުތަކުންގެ މައްޗަށް ގަދަވެވޮޑިގެންވާ އިލާހެވެ. އަދި އެއިލާހީ އަޅުތަކުންގެ މަތީގައި ވޮޑިގެންވާ އަޅުތަކުންގެ ހުރިހާ ކަމެއް މޮޅަށް ދެނެވޮޑިގެންވާ އިލާހެވެ. އަދި އެއިލާހީ އެންމެހާ ވެރިކަމެއް އެއިލާހަށް ލިބިވޮޑީގެންވާ، އެއިލާހުގެ އެއްކައުވަންތަކަން ބަޔާންވެގެންވާ، ޙައްޤުވަންތަ އިލާހެވެ. އެއިލާހަށް އެންމެ ހިމަ ކުކުރުމުގެ އަޑުވެސް ވަންހަނާވެވޮޑިގެން ނުވެއެވެ. އަދި މަޔެއްގެ ބަނޑުގައިވާ ކުޑަ ދަރިފުޅުގެ ހަރަކާތްތައްވެސް އެއިލާހަށް ވަންހަނާވެވޮޑިގެން…\n02/06/2018 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nمَجَالِسُ شَهْرِ رَمَضَانَ – ސަތާރަވަނަ މަޖްލިސް\nޒަކާތުގެ ޙައްޤުވެރިން ޙަމްދުހުރީ ﷲ އަށެވެ. އެއިލާހު ނިކަމެތިކުރައްވައިފި އަޅަކު ވަތިވެރިކުރާނެ ފަރާތެއް ނުވެއެވެ. އަދި އެއިލާހު މަތިވެރި ކުރައްވައިފި އަޅަކު ނިކަމެތިކުރައްވާނެ ފަރާތެއް ނުވެއެވެ. އަދި އެއިލާހު ދެއްވައިފި އެއްޗެއް މަނާކުރާނެ އިތުރު ފަރާތެއް ނުވެއެވެ. އަދި އެއިލާހު ދެއްވުން މަނާކުރައްވައިފިނަމަ ދެއްވާނެ އެއްވެސް ފަރާތެއް ނުވެއެވެ. އަދި އެއިލާހު ގުޅުވައިފި ކަމެއް ވަކިކުރާނެ ފަރާތެއް ނުވެއެވެ. އަދި އެއިލާހު ވަކިކުރައްވައިފި ކަމެއް ގުޅުވާނެ ފަރާތެއް ނުވެއެވެ. މަތިވެރިވެގެންވާ، ކަންކަން ތަދުބީރު ކުރައްވައި…\n26/06/2017 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު


Neymar hoadhan Madrid in Casemiro dhookohlanee | Mihaaru\nނޭމާ ހޯދަން މެޑްރިޑުން ކަސެމިރޯ ދޫކޮށްލަނީ\n19 ޖޫން 2019 - 12:036comments\nމެޑްރިޑް (ޖޫން 19) – ޕީއެސްޖީގެ ބްރެޒިލް ފޯވާޑް ނޭމާ ގަތުމަށް ރެއާލް މެޑްރިޑުން ކުރާ މަސައްކަތުގައި، އެ ޓީމުގެ ބްރެޒިލް މިޑްފީލްޑަރު ކަސެމިރޯ ގުރުބާންކުރަން މެޑްރިޑް އޮތީ ތައްޔާރަށް ކަމަށް ސްޕެއިނުގެ މީޑިއާ ރިޕޯޓްތައް ބުނެފި އެވެ.\nއަހުލާގީ މައްސަލަތަކާ ހެދި އަދި ނޭމާ ވެސް ބޭނުންވާތީވެ ޕީއެސްޖީން ވަނީ ނޭމާ ވިއްކާލަން ނިންމައިފަ އެވެ. އެކަމަކު އެ ކްލަބުން ކިޔަނީ 220 މިލިއަން ޔޫރޯގެ އަގެކެވެ. މެޑްރިޑުން މިހާރު ވެސް ބޮޑު ހަރަދުތަކެއް ކޮށްފައިވާތީވެ އެއް ކުޅުންތެރިޔަކަށް އެވަރުގެ ހޭދައެއް ކުރަން ފަސްޖެހެ އެވެ.\nއެހެންވެ މެޑްރިޑުން ނިންމީ އެ ޑީލުގައި ކަސެމިރޯ ހިމަނައިގެން އަގުކުޑަކުރާށެވެ. ޕީއެސްޖީން ހޯލްޑިން މިޑްފީލްޑަރަކަށް ބަލަމުން އަންނައިރު ކަސެމިރޯ އަކީ އެ ޓީމުން ވެސް ބޭނުންވާ ކުޅުންތެރިޔެކެވެ. ނަޕޯލީގެ އެލަން އަށް ވުރެ ވެސް ޕީއެސްޖީން ޝައުގުވެރިވަނީ ކަސެމިރޯ އަށް ކަމަށްވެ އެވެ. އަނެއްކޮޅުން މެޑްރިޑުގެ ކޯޗު ޒައިނުއްދީން ޒިދާނުގެ ޕްލޭނުގައި ކަސެމިރޯގެ ރޯލް ކުޑަވެފައިވާތީ އޭނާ ދޫކޮށްލަން އެ ކްލަބުގެ ޑިރެކްޓަރުން ފަސް ނުޖެހެ އެވެ.\nރެއާލް މެޑްރިޑުން ވަނީ އާ ސީޒަނަށް ޗެލްސީގެ ޕްލޭމޭކަރު އެޑެން ހަޒާޑް ގެނެސްފަ އެވެ. އެކަމަކު އެއީ ވެސް ކްރިސްޓިއާނޯ ރޮނާލްޑޯ ކްލަބް ދޫކޮށްދިއުމުން މާޔޫސްވެފައި ތިބި މެޑްރިޑުގެ ސަޕޯޓަރުން އެންމެ ހިތްހަމަޖެހޭ ބަދަލެއް ނޫނެނެވެ. ހަޒާޑްގެ ޕްރެޒެންޓޭޝަނުގައި މެޑްރިޑުގެ ސަޕޯޓަރުން ވަނީ ޕީއެސްޖީގެ ކީލިއަން އެމްބާޕޭ ގެންނަން ގޮވާލައިފަ އެވެ.\nމެޑްރިޑާ ވާދަވެރި ބާސެލޯނާ އަށް ކުރިން ކުޅުނު ނޭމާ ގަންނަން މެޑްރިޑުން ކުރިން ވެސް މަސައްކަތްކުރި އެވެ. އެކަމަކު އޭރު އޭނާ އިހުތިޔާރުކުރީ ބާސެލޯނާ އެވެ. އަދި ލިއޮނަލް މެސީގެ ހިޔަނިން ސަލާމަތްވާން ވެގެން ފަހުން ޕީއެސްޖީ އަށް ދިޔައީ އެވެ. އެކަމަކު އެ ކްލަބުގައި އޭނާ އަށް އެދެވޭ ކުޅުމެއް ނުދެއްކުނެވެ. އަނިޔާ އާއި އެހެން މައްސަލަތަކާ ދިމާވީ އެވެ.\nއަހުލާގު ދަށް އަމަލުތަކެއް ފެންނަ ކުޅުންތެރިންނަށް ޕީއެސްޖީގައި ފުރުސަތެއް ނޯންނާނެ ކަމަށް ބުނެ ނޭމާ އަށް އެ ކްލަބްގެ ރައީސް ނާސިރު އެލް ހެއްލާފީ ނުސީދާ އިންޒާރެއް ދާދި ފަހުން ދެއްވި އެވެ. އަދި ޕީއެސްޖީން އަމަލުކުރާ އުސޫލުތަކަށް ހަރުދަނާ ބަދަލުތަކެއް ގެންނަން ނިންމާފައިވާ ކަމަށާއި އެ ގޮތްތަކަށް ނުރުހޭ ކުޅުންތެރިންނަށް ކްލަބް ދޫކޮށްލަން "ދޮރުހުޅުވިފައި ހުންނާނެ" ކަމަށް ވެސް ހެއްލާފީ ވަނީ ވިދާޅުވެފަ އެވެ.\nއަހުލާގީ މައްސަލަތަކުގެ ސަބަބުން ބްރެޒިލްގެ ކެޕްޓަން ބޭންޑް ނޭމާ އަތުން ނެގުމަށް ފަހު ވަނީ ތަޖުރިބާކާރު ފުލްބެކް ޑެނީ އަލްވޭސް އަށް ދީފަ އެވެ. ގަތަރާ ދެކޮޅަށް ކުޅެނިކޮށް ކުޑަހުޅަށް ލިބުނު އަނިޔާގެ ސަބަބުން ނޭމާ އަށް ވަނީ މިހާރު ކުރިއަށްދާ ކޮޕަ އެމެރިކާ ގެއްލިފަ އެވެ. އަދި ބްރެޒިލް އަންހެނެއް ފްރާންސަށް ގެނެސް މިދިޔަ މަހު އޭނާ ރޭޕްކުރި ކަމުގެ ތުހުމަތު ނޭމާ އަށް ކުރެވިފައިވާއިރު، އޭނާ ވަނީ މިދިޔަ ބުރާސްފަތި ދުވަހު ބްރެޒިލްގެ ޕޮލިހަށް ހާޒިރުކޮށްފަ އެވެ.\nއިތުރު ލިޔުންތައް ނޭމާ


Vaahaka: Barudhaas (part-3) - vNews.mv\nވާހަކަ: ބަރުދާސް (ޕާޓް-3)\nއައިޝަތު އިބްރާހީމް 25 March 2021, 15:51\n(18 މާޗް 2021 އާ ގުޅޭ)\nމިގޮތުން އެއްދުވަހު ހަވީރު ޝާލިނީ އެކަނިމާއެކަނި އަތިރިމަތީގައި ހުރި ޖޯއްޔެއަށްގައި ފިކުރު ބޮޑުވެފައި އޮއްވާ ނާއިލްގެ ކޮއްކޮ ފިރާޒު އެތަނަށް އައެވެ. ފިރާޒުއަށް ޝާލިނީ ފެނުމުން ޝާލިނީގެ މޫނަށް ވެރިވެފައިވާ ހިތާމަވެރިކަން ފެނި ސުވާލު އުފެދުނެވެ. އަދި ބުންޏެވެ. ޝާލިނީ އަދިވެސް ހިތާމަކުރަނީ ހެއްޔެވެ. ދިރިއުޅުން ކިހިނެއް ހެއްޔެވެ.\nމިހެން ބުނުމުން ޝާލިނީއަށް ރޮވިއްޖެއެވެ. އަދި ފިރާޒުއަށް ކަމެއްގޯސްވެގެން އުޅޭހެން ހީވާން ފެށިއެވެ. އެހެންކަމުން ޝާލިނީގާތު ވެގެން އުޅޭގޮތެއް ސާފުކުރެވޭތޯ މަސައްކަތް ކުރިއެވެ. އަދި ފިރާޒަކީ ޝާލިނީއަށް ހަމްދަރުދީވާނެ މީހެއްކަމަށް ބަލައި ޝާލިނީ އެ ވާހަކަތައް ފިރާޒަށް ކިޔައިދޭން މަސައްކަތް ކުރިއެވެ.\nރޭގަނޑު ދަންވަރު ގޭގައި ބަޔަކު ސިއްރުން ވާހަކަ ދައްކާ އަޑުތައް އިވޭކަމަށާއި، ނިޒާމްއަކީ ރުޅިގަދަ މީހެއްކަމާއި، އޭނަ ނުހުރޭ ކަމެއް ކުރިޔަސް އަނިޔާކުރާ ކަމަށް ޝާލިނީ ބުންޏެވެ. އަދި ނިޒާމް އުޅޭގޮތެއް ބަލައި ދިނުމަށް ފިރާޒުގެ ކިބައިން އެދުނެވެ. ފިރާޒު މިކަމަށް އެއްބަސްވިއެވެ. އެއީ ބޭބެގެ ހައްޤުގައެވެ. ބޭބެވެސް މަރާލީ ކާކުކަންވެސް އަދިވެސް ޔަޤީން ނުވާތީއާއި އެކުގައެވެ. ދެމީހުން އޮލަ ވާހަކައިގައި ތިއްބާ އެ މަންޒަރު ނިޒާމަށް ފެނުނެވެ. އަދި ވަގުތުން އެތަނަށް ގޮސް ޝާލިނީގެ އަތުގައި ހިފައި ދަމަމުން ކަހަލަގޮތަކަށް ގޮސް ގެއަށް ވަނެވެ. އެ މަންޒަރު ބަލަން ފިރާޒު ހުއްޓެވެ. އަދި އިރުކޮޅަކުން އެނބުރި ހިނގައްޖެއެވެ.\nޖެހިގެން އައި ރެއެވެ. ނިޒާމު ގޭގައި ނޫޅޭ ވަގުތު ބަލާފައި ޝާލިނީ އޭނާގެ މަންމަގެ ކައިރިއަށް ދިޔައެވެ. އަދި މަންމަ ފެނުމުން ދެރަވެގެން މަންމަގެ ގައިގައި ބައްދާލިއެވެ. ޝާލިނީ ދެރަވެފައި، އަދި މީހާ މިލާ މޯޅިވެފައި ހުރިތަން ފެނުމުން ޝާލިނީ މަންމަ ދެރަވިއެވެ. އަދި ވީގޮތެއް އޮޅުން ފިލުވިއެވެ.\nޝާލިނީ މިވާހަކަތައް އޭނާގެ މަންމައަށް ކިޔައިދެމުން ދިޔައެވެ. އަދި ކޮންމެ ހާލެއްގައި އުޅެން ޖެހުނު ނަމަވެސް އެއްވެސް މީހެއްގާތު މިވާހަކަތައް ނުބުނުމަށް އެދުނެވެ. ޝާލިނީގެ އެދުމުގެ މަތިން އޭނާގެ މަންމަ ވަހީދާ އެކަން ސިއްރު ކުރިއެވެ. ޝާލިނީގެ ބައްޕައަކަށްވެސް އެކަމެއް ނާންގައެވެ.\nއެއްރެއެއްގެ ދަންވަރުގެ ވަގުތެވެ. ނިޒާމްއާއި އިތުރު ދެމީހަކު ސައިކަލެއްގައި ނިޒާމް ދިރިއުޅޭ ގެއާއި ދިމާލަށް ދާތަން ފިރާޒަށް ފެނުނެވެ. އަދި ވަގުތުން އެ މީހުންގެ ފަސްފަހަތް ބަލަމުން ފިރާޒު ދިޔައެވެ. ނިޒާމުމެން ގޮސް ވަނީ އެ މީހުން ގެއަށެވެ. އެހެންކަމުން ފިރާޒު ސިއްރުސިއްރުން އެމީހުން ކުރާކަމެއް ބަލަން އެ ގޭ ފާތުމަތިން ބޯ ދިއްކޮށްލިއެވެ. ކަމަކު ދާކަށް ނެތެވެ. ނިޒާމް އަކީ މަސްތުވާތަކެތީގެ ބޮޑެކެވެ. ނިޒާމް އެ މީހުން ލައްވާ އެތަކެތި ވިއްކަނީއެވެ. އެހެންކަމުން މިމަންޒަރު ފެނުމާއެކު ފިރާޒު ވަގުތުން ފުލުހުންނަށް ގުޅިއެވެ. އަދި ވަގުތުން ފުލުހުން އެގެއަށް އައިސް ނިޒާމްގެ ބަލާ ފާސްކުރިއެވެ. އެގެއިން ގިނަޢަދަދެއްގެ މަސްތުވާތަކެތި ފެނުމާއެކު ނިޒާމް އާއި ޑީލް ކުރުމުގައި ހަރަކާތްތެރިވާ އެ ދެމީހުން ހައްޔަރުކޮށްގެން ގެންދިޔައެވެ. މިމަންޒަރު ބަލަން ފެންކަޅިވެފައި ޝާލިނީ ހުއްޓެވެ.\nފުލުހުންގެ ތަޚްޤީޤު ކުރިއަށް ގެންދިޔައެވެ. އަދި މަސްތުވާތަކެތީގެ ނެޓްވޯކެއް އަތުލައިގަތްފައިވާ ކަމަށާއި ހައްޔަރުކުރި މީހުންގެ ވަނަވަރުތައް ހާމަކުރިއެވެ. އެވަގުތު ޓީވީ ބަލަން އިން ފިރާޒަށް އެތަނުން އެކެއްގެ ފޮޓޯ ފެނުނެވެ. އަދި ސައިކަލުން ޖައްސާ އޭނާގެ ބޭބެ ނާއިލް މަރާލުމަށްފަހު ފިލި މީހާގެ ފޮޓޯއާއި ޓީވީން ފެންނަ މީހާގެ ފޮޓޯއާއި ވައްތަރުކަމުން ޝައްކު އުފެދުނުނެެވެ. އަދި ޝާލިނީއަށް ގުޅައި ބައްދަލުކުރިއެވެ. އަދި މިވާހަކަ ހިއްސާކުރުމަށްފަހު ވަގުތުން ފުލުހުންނަށް މިކަން ރިޕޯޓްކުރިއެވެ. ފުލުހުން އެއީމާއައި ސުވާލުކުރުމުން ސައިކަލުން ޖައްސާ ނާއިލް މަރާލީ ނިޒާމް ބުނެގެން ކަމަށާއި އެއީ ވަރަށް ބޮޑަށް ރޭވިގެން ކުރިކަމެއް ކަމަށް ބުންޏެވެ. އަދި އެމީހަކީ ނިޒާމްގެ މުވައްޒަފުން ކަމަށްވެސް ބުންޏެވެ.\nފުލުހުން އިތުރަށް މިމައްސަލަ ތަޙްޤީޤްކުރިއެވެ. އަދި ނިޒާމް އާއި ސުވާލުކުރުން ކުރިއަށް ގެންދިޔައެވެ. ނާއިލް މަރާލަން ޖެހުނު ސަބަބު އޮޅުން ފިލުވިއެވެ. މި ވާހަކަތައް ނިޒާމް ކިޔާދެމުން ދިޔައެވެ. އޭނާއަކީ މަސްތުވާތަކެތި ރަަށަށް ގެނެސް އޭގެ ވިޔަފާރި ކުރާ މީހެއް ކަމަށާއި، އެންމެ ކުޑަ ދުވަހުން ފެށިގެންވެސް ޝާލިނީގެ ލޯބި ހާޞިލް ކުރުމަށް މަސައްކަތް ކުރާ މީހެއްކަމަށް ބުންޏެވެ. އަދި ޝާލިނީއަށް ލޯބި ހުށަހެޅުމުން އޭނާ އެކަން ޤަބޫލު ނުކުރި ކަމަށާއި، ދެން ފެނުނީ ނާއިލްއާއެކު ކަމަށް ބުންޏެވެ. އަދި ނާއިލްއާއި ޝާލިނީ ލޯބީގެ ގޮތުން ގުޅިގެން އުޅުނު ދުވަސްވަރު ނާއިލްއަށް އޭނާ ފާރަލަމުން ގެންދިޔަ ކަމަށާއި، އަދި ކައިވެނި ކުރުމުގެ ކުރިން ނާއިލްގެ ދުވަސް ދުއްވާލަން ނިންމީ ކަމަށެވެ. އަދި ނާއިލް މަރުވުމުން ޝާލިނީއާއި ގާތް ގުޅުމެއް ބޭއްވުމަށް މަސައްކަތްކުރި ކަމަށާއި، ޝާލިނީގެ އައިލާއަކީ ނިކަމެތި އާއިލާއެއްކަމުން ޝާލިނީގެ ބައްޕައަށް ނިޒާމްގެ ފިހާރައަކުން ވަޒީފާ ހޯދައިދިނުމަށްފަހު ޝާލިނީ ބައްޕަގެ ހިތުން ނިޒާމް އިތުބާރު ހޯދަމުން ދިޔަކަމަށް ބުންޏެވެ. އަދި ނިޒާމް ޝާލިނީގެ ބައްޕަގެ ބޮލަށް އެރިގެން ޝާލިނީއާއި ކައިވެނި ކުރީ އެކަމުގެ ބަދަލު ހިފުމަށް ކަމަށްވެސް ނިޒާމް ކިޔައިދިނެވެ.\nފުލުހުންގެ ފަރާތުން ޝާލިނީއަށް މި ހަބަރު ލިބުނެވެ. އޭރު ޝާލިނީ ހުރީ ފިރާޒުއާއި އެކު އަތިރިމަތީގައެވެ. މިކަން އެނގުމާއެކު ޝާލިނީ އަނބުރައިގަނެގެން ބިންމައްޗަށް ވެއްޓުނެވެ. އެވަގުތު ފިރާޒު ޝާލިނީ ނަގައިގެން ހޮސްޕިޓަލަށް ގެންދިޔައެވެ. މި ހަބަރު ލިބުމުން ޝާލިނީގެ މަންމައާއި ބައްޕަވެސް ހޮސްޕިޓަލަށް އައެވެ. އަދި ޝާލިނީއަށް ހޭވެރިކަން ވީއިރު ޝާލިނީގެ މަންމައާއި ބައްޕަ އެތަނުގައި ތިބުމުން ރޮވެން ފެށިއެވެ.\nއެ ވަގުތު ޝާލިނީގެ ބައްޕަ ބުންޏެވެ. ދަރިފުޅާ! ބައްޕައަށް މާފްކުރޭ. ކުރިއަކުން ބައްޕައަކަށްވެސް ނޭނގޭ ނިޒާމަކީ އެކަހަލަ މީހެއްކަމެއް. ދަރިފުޅުގެ މުޅި ދިރިއުޅުން ތި ވޭނުގައި ބަރުދާސް ކުރަމުން ދާތަން ބަލާކަށް ބައްޕައާއި މަންމައަކަށް މިއަދު ކުޅަދާނައެއް ނޫން. ދަރިފުޅާ! ހިތްވަރުކުރޭ! ވަގަށް ހާސްދުވަސް ލިބިދާނެ. އެކަމަކު ވެރިއަކަށް ލިބޭނީ އެއް ދުވަސް. ކުށްކުރި މީހުންނަނަށް ދެދުނިޔެމަތީ އަދަބު ލިބޭނމެ.\nމި ދުނިޔެއަކީ އިމްތިހާނެއް. މިހެން ބުނުމާއެކު ޝާލިނީއަށް ގިސްލެވެން ފެށިއެވެ. އަދި ބުންޏެވެ. ބައްޕާ! އަހަރަން މިއަދު ހިތްވަރު ކުރާނަމެވެ. ނަމަވެސް...\nމިހެން ބުނިތަނާ ފިރާޒް ބުންޏެވެ. ދެރަނުވޭ ޝާލިނީ.. އިރާދަކުރއްވިއްޔާ ބޭބެ ހައްޤުގައިވެސް އަހަރެން މިއަދު ޝާލިނީއާއެކު ވާނަން. ޝާލިނީ. އަހަރެންނައި އިންނަން ކެރޭނެތަ! މިހެން ބުނުމުން އާއެކޭ ބުނެ ޝާލިނީ ބޯ ޖަހާލިއެވެ. ފިރާޒް ޝާލިނީ އޮތް އެނދުގެ ކައިރިއަށް ތިރިވެލާފައި ޖީބުން އަނގޮޓިއެއް ނެގިއެވެ. އަދި ޝާލިނީގެ އިނގިލީގައި އެޅުވިއެވެ. ބަރުދާސްވި ދިރިއުޅުން އަލުން އާރާސްތުކޮށް ދިރި ހުރުމުގެ ފޮނި އުންމީދުގައެވެ. (ނިމުނީ)


ފޯޑްގެ ގެއްލުން ބޮޑުވެ،3ކާރުޚާނާއެއް ބަންދުކުރަނީ ފޯޑްގެ ގެއްލުން ބޮޑުވެ،3ކާރުޚާނާއެއް ބަންދުކުރަނީ\nފޯޑްގެ ގެއްލުން ބޮޑުވެ،3ކާރުޚާނާއެއް ބަންދުކުރަނީ\nފޯރްޑް މޯޓާގެ ގެއްލުން ބޮޑުވެ،3ކާރުޚާނާއެއް ބަންދުކުރަން ވަނީ ނިންމާފައި\nމަޝްހޫރު ކާރު އުފައްދާ ކުންފުނި، ފޯޑްއަށް ކޯވިޑްގެ ސަބަބުން ލިބުނު ގެއްލުން ބޮޑުވެ ކުންފުނީގެ3ކާރުޚާނާއެއް ބަންދުކުރުމަށް ނިންމައިފިއެވެ.\nފޯޑްއިން ބަންދުކުރަން ނިންމާފައިވަނީ އެކުންފުނީގެ އެންމެ ގިނަ ޕްލާންޓްތައް މިވަގުތު ހުރި ބްރެޒިލްގެ3ކާރުޚާނާއެއްކަމަށް ވަނީ ހާމަކޮށްފައެވެ.\nފޯޑްއަށް ކޯވިޑްގެ ސަބަބުން ލިބުނު ގެއްލުމުގެ މަޢުލޫމާތު ހިއްސާކުރަމުން އެ ކުންފުނީގެ އޮފިޝަލަކު ވަނީ ކުންފުނި ދަރަނިން ސަލާމަތް ކުރަން ގިނަ ފިޔަވަޅުތަކެއް އަޅަން ނިންމާފައިވާކަން ހާމަކޮށްފައެވެ. އެގޮތުން ކުންފުނިން ގަންނަ ކާރުތަކުން ނަގާ ޕްރީ ޓެކްސް ޗާޖްގެ ގޮތުގައި 4.1 ބިލިއަން ހޯދުމަށް މަސައްކަތް ކުރަމުންދާއިރު، ފޯޑްއިން ވަނީ އެކުންފުނީގެ އެންމެ ގިނަ ކާރު އުފައްދާ ކާރުޚާނާތައް މިވަގުތު ހުރި ބްރެޒިލްގެ3ކާރުޚާނާއެއް ބަންދުކުރުމަށް ނިންމާފައެވެ. އެގޮތުން ބްރެޒިލްގެ ކެމަސަރީ އަދި ތޮބަތޭގައި ހުރި ކާރުޚާނާ މިމަހު ބަންދުކުރުމަށް ވަނީ ނިންމާފައެވެ. އަދި މި ކާރުޚާނާތަކުން މިހާތަނަށް އުފައްދާފައިވާ ކާރުތައް ވިކި ހުސްވުމުން މުޅި އޮޕަރޭޝަން އެއްކޮށް ހުއްޓާލުމަށް ވަނީ ނިންމާފައެވެ. މީގެ އިތުރުން ބްރެޒިލްގެ ބެލޯ ހޮރިޒޮންތޭގައި ހިންގާ ޓްރޯލަރ މަރުކާގެ ކާރު އުފައްދާ ކާރުޚާނާ މިއަހަރުގެ ހަތަރު ވަނަ ކުއާޓާގައި ބަންދުކުރާނެކަން ފޯޑްއިން ވަނީ ހާމަކޮށްފައެވެ.\nފޯރޑް މޯޓާގެ މައި އިދާރާ\nކޯވިޑްގެ ސަބަބުން ފޯޑް ކުންފުންޏަށް 11 ބިލިއަން އެމެރިކާ ޑޮލަރުގެ ގެއްލުމަކާއި ވަނީ ކުރިމަތިވެފައެވެ. މީގެ ސަބަބުން ފޯރޑްގެ ހިއްސާގެ އަގު ވެއްޓިފައިވާއިރު، އެ ކުންފުނީގެ ވިޔަފާރި އަނބުރާ ކޮޅަށް ޖެހުމަށް ވިޔަފާރީއަށް ބޮޑެތި ބަދަލުތަކެއް ބޭނުންވާކަމަށް ތަޖުރިބާކާރުން ވަނީ ބުނެފައެވެ.\nފޯޑްގެ އޮފިޝަލުން ބުނީ ބްރެޒިލްގެ ކާރުޚާނާތައް ބަންދުކުރަން ނިންމީ ބްރެޒިލްގައި އެ ކުންފުނީގެ ކާރުތަކަށް އޮތް ޑިމާންޑް ވަރަށް ބޮޑަށް ދަށްވުމުން ހިންގުމުގެ ޚަރަދު ކުޑަކުރުމަށްޓަކައިކަމަށެވެ. މި ކާރުޚާނާތައް ބަންދުކުރުމުން ބްރެޒިލްގެ ފަސް ހާސް މީހުންގެ ވަޒީފާ ގެއްލޭނެކަމަށް ފޯޑް ކުންފުނިން ވަނީ ބުނެފައެވެ.\nފޯޑްއިން އަންދާޒާކުރާ ގޮތުގައި 2023 ވަނަ އަހަރާ ހަމައަށް ކުންފުނީގެ ވިޔަފާރި ރަނގަޅުވުމަކީ އެކަށީގެންވާކަމެކެވެ. އެހެންވެއްޖެނަމަ ބަންދުކުރި ކާރުޚާނާތައް އަލުން ހުޅުވާނެކަމަށް އެ ކުންފުނިން ބުނެއެވެ.


Tertiary hidhumaithakah Kulhudhuffushi ga 100 en'dhuge hospital eh elhigen dhaane: minister Ameen\nހެލްތް މިނިސްޓަރު އަމީން ކޭއޯއަށް އިންޓަވިއު ދެއްވަނީ--ފޮޓޯ:މިހާޒް\nޓާޝަރީ ހިދުމަތަށް ކުޅުދުއްފުށީގައި 100 އެނދުގެ ހޮސްޕިޓަލެއް އެޅިގެންދާނެ: މިނިސްޓަރު އަމީން\nޓާޝަރީ ފެންވަރުގެ ހިދުމަތް ދިނުމަށް ކުޅުދުއްފުށީގައި އެޅިގެންދާނީ 100 އެނދުގެ މުޅިން އާ ހޮސްޕިޓަލެއްކަމަށް ހެލްތް މިނިސްޓަރު އަބުދުﷲ އަމީން ވިދާޅުވެއްޖެ އެވެ.\nމިދިޔަ ހަފްތާ ކުޅުދުއްފުއްޓަށް ކުރެއްވި ދަތުރުފުޅުގައި ކޭއޯއަށް ދެއްވި ހާއްސަ އިންޓަވިއުއެއްގައި މިނިސްޓަރު އަމީން ވިދާޅުވީ، ޓާޝަރީ ހޮސްޕިޓަލްގެ އިމާރާތުގެ މަސައްކަތް މިއަހަރު ފަށާގަންނަން މަސައްކަތްކުރަމުންދާ ކަމަށެވެ.\nއެގޮތުން ޓާޝަރީ އިމާރާތުގެ ކުރެހުންތައް މި ހަފުތާތެރޭގައި އެވޯޑްކުރެވިގެންދާނެކަމަށާއި މި ހަފްތާތެރޭ އެމަސައްކަތް ކުރުމަށް ހުޅުވާލާނެ ކަމަށެވެ.\nމިނިސްޓަރު ވިދާޅުވީ ޓާޝަރީ ހޮސްޕިޓަލުގެ އިމާރާތް އަޅަން ޖެހޭތަން އަދި މުޅިން ފައިނަލް ނުވާކަމަށާއި މިހާރުގެ ހޮސްޕިޓަލްގެ ގޯތިތެރެއިން ޖާގަ ނުލިބިއްޖެނަމަ އެހެން ސަރަހައްދެއް ބަލަމުންދާ ކަމަށެވެ. އަދި އެކަމާ ކައުންސިލާ ވާހަކަދައްކަވަމުންދާކަމަށް އެމަނިކުފާނު ވިދާޅުވި އެވެ.\nމިނިސްޓަރު ވިދާޅުވީ ޓާޝަރީ ފެންވަރުގެ އިމާރާތް ގާއިމުކުރުމަށްފަހު މިނިސްޓްރީން އެންމެ ބޮޑު އިސްކަމެއްދެނީ ތަނުންދޭ ފެންވަރު ރަނގަޅުކުރުން ކަމަށެވެ. ހާއްސަކޮށް ޑޮކްޓަރުންނާއި ނަރުހުން ދޭ ހިދުމަތުގެ ފެންވަރު މަތިކުރުމަށް މަސައްކަތްކުރާނެ ކަމަށެވެ.\nއަތޮޅުތެރޭގެ ފަސް ހޮސްޕިޓަލެއް މަތީ ފެންވަރަށް ބަދަލުކުރުމުގެ މަސައްކަތް ސަރުކާރުން ކުރަމުންދާއިރު އެތަނުން އެންމެ ފެންވަރު ރަނގަޅު ހޮސްޕިޓަލަކަށް ވެގެންދާނީ ކުޅުދުއްފުށީ ރީޖަނަލް ހޮސްޕިޓާކަމަށް މިނިސްޓަރު ވިދާޅުވި އެވެ.\nޖާގައިގެ މައްސަލައަކީ މިހާރުވެސް ކުޅުދުއްފުށީ ހޮސްޕިޓަލަށް ކުރިމަތިވެފައިވާ އެންމެ ބޮޑު އެއް މައްސަލަ އެވެ. އާ އިމާރާތުގެ ސަބަބުން އެކަމަށް ހައްލު ލިބިގެންދާނެ އެވެ.\nކުޅުދުއްފުށީ ހޮސްޕިޓާ ޓާޝަރީ ފެންވަރަށް ބަދަލުކުރުމަކީ ރައީސް އިބުރާހިމް މުހައްމަދު ސޯލިހްގެ ރިޔާސީ ވައުދުފުޅެކެވެ. މި ހޮސްޕިޓަލަކީ އަތޮޅުތެރޭގައި އެންމެ ގިނަ މީހުން ހިދުމަތް ހޯދަމުންދާ ހޮސްޕިޓަލެވެ.


Athuruga Quarantine Gai Thibi Meehunnah Himandhoo Kanbalun Ge Faraathun Roadha Veellumeh - Vaguthu\nއަތުރުގާ ކަރަންޓީނުގައި ތިބި މީހުންނަށް ހިމަންދޫ ކަނބަލުންގެ ފަރާތުން ރޯދަވީއްލުމެއް\nހިމަނދޫ ކަނބަލުންގެ ފަރާތުން އަތުރުގާ ކަރަންޓީނު ފެސިލިޓީއަށް ރޯދަވީއްލުން ފޮނުވުން\nއދ. އަތުރުގާ ރިސޯޓުގައި ހިންގާ ކަރަންޓީނު ފެސިލިޓީގައި ތިބި މީހުންނަށް، އއ. ހިމަންދޫ ކަނބަލުންގެ ފަރާތުން ރޯދަވީއްލުމެއް ދީފިއެވެ.\nހިމަންދޫ ކަނބަލުންގެ އިސްނެގުމުގެ މަތީން މި ރޯދަވީއްލުން ތައްޔާރުކޮށްފައި ވަނީ، އެރަށު ހުރިހާ އަންހެނުންނަށް ބަހާލައިގެން ތަކެތި ތައްޔާރުކޮށްގެންނެވެ. އެގޮތުން އަތުރުގާ ގައި ތިބި 105 މީހަކަށް އެރަށުން ރޯދަވީއްލުން ފޯރުކޮށްދީފައި ވެއެވެ.\nމި ރޯދަވީއްލުން ފޯރުކޮށްދީފައި ވާތީ، އަތުރުގާ ކަރަންޓީނުގައި ތިބި ފަރާތްތަކުން ވަނީ ހިމަންދޫން މި މަސައްކަތުގައި ބައިވެރިވި ކަނބަލުންނަށް ޝުކުރު އަދާކޮށް ތައުރީފުކޮށްފައެވެ.\nހިމަނދޫއަކީ މިފަދަ އެހީތެރިކަން ފޯރުކޮށްދިނުމުގައި ނަމޫނާ ރައްޔިތުންތަކެއް އުޅޭ ރަށެކެވެ. އަދި ގުޅިގެން މިފަދަ ހަރަކާތްތައް އެރަށު ރައްޔިތުން ކުރިންވެސް ކޮށް، ހިތްހެޔޮކަމުގެ ނަމޫނާ ދައްކައިދީފައި ވެއެވެ.\nހިމަނދޫން އަތުރުގާ ކަރަންޓީނު ފެސިލިޓީއަށް ފޮނުވި މި ރޯދަވީއްލުމާއި ގުޅިގެން އެ ހަރަކާތުގައި ބައިވެރިވި ހުރިހާ ފަރާތްތަކުން ވެސް ވަނީ ހަރަކާތާއި މެދު ހިތްހަމަޖެހޭކަން ފާޅުކޮށް، ކުރިޔަށް އޮތްތަނުގައި ވެސް މިފަދަ އެހީތެރިކަމުގެ މިސާލު ދައްކައިދޭން ތައްޔާރަށް ތިބިކަން ހާމަކޮށްފައެވެ.\nއަތުރުގާގައި ރާއްޖޭގެ އެކި އަތޮޅުތަކަށް ނިސްބަތްވާ ގިނަ އަދަދެއްގެ ބަޔަކު ކަރަންޓީނުގައި ތިބިއިރު، މިއަދުވެސް އިތުރު ބަޔަކު އެރަށަށް ގެންގޮސްފައިވާ ކަމަށް މަޢުލޫމާތު ލިބެއެވެ.\nރާއްޖޭގައި ކޮވިޑް-19 ގެ ނުރައްކާ ބޮޑުވުމާއި ގުޅިގެން ގިނަ އަދަދެއްގެ ރިސޯޓުތައް ކަރަންޓީނު ފެސިލިޓީތަކާއި އައިސޮލޭޝަން ފެސިލިޓީތަކަށް ބަދަލުކުރެވިފައި ވެއެވެ. މި ފެސިލިޓީތަކަށް މީގެ ކުރިންވެސް ރަށްތަކުން ރޯދަވީއްލުމާއި އެހީތެރިކަން ފޯރުކޮށްދީފައި ވެއެވެ.\nބ.އަތޮޅު ކޮވިޑް ފެސިލިޓީގައި6މީހުންނަށް ފަރުވާދެނީ، އެކެއްގެ ހާލު ދެެެރަ\nކޮވިޑް-19: އެންމެ މީހަކު ފައްސިވުމުން ޗައިނާގެ ހަތަރު މިލިއަން މީހުންގެ ސުންކު ނަގައިފި\nމެއި 23, 2020 09:57\nޒާހިރުގެ ހީވާގި ރިސާލާ. ވ ފުރިހަމަ ޓީމެއްމީ. ތެންކުސް\nތައްކާ ނު ބެ\nމެއި 23, 2020 10:45\nރާއްޖޭގެ ކަނބަލުންނަކީ ވަރަށް ހިތް ހެޔޮ ދީލަތި ބައެއް\nމެއި 23, 2020 16:26\nތިއީ މަނާކޮށްފައި އޮތް ކަމެއްނޫންތަ؟ މިވެރިން އަޑެއް ނާހާނެ!!!!!!!


3 Meehaku Vegen Kuhthaa eh Cycle Fahathugai Bandhegen Dhuhvaifi - Vaguthu\n3 މީހަކު ވެގެން ކުއްތާއެއް ސައިކަލު ފަހަތުގައި ބަނދެގެން ދުއްވައިފި\nއިންޑިއާގެ ޕޫނޭގައި3މީހަކު ވެގެން ސައިކަލެއްގެ ފަހަތުގައި ކުއްތާއެއް ބަނދެގެން ބާރު ސްޕީޑެއްގައި ދުއްވައިފިއެވެ.\nމިހާރަކަށް އައިސް ފެންނަމުން އަންނަ މަންޒަރަކީ އެކި ގައުމުތަކުގައި ޖަނަވާރުންނަށް އަނިޔާކުރަމުން އަންނަ ތަނެވެ. އެގޮތުން ބައެއް ފަހަރު އެޖަނަވާރުން ހަމަ ޖެހިލައިގެން ނިދަން އޮންނަ އިރު ބައެއް ފަރާތްތަކުން ގޮސް އަނިޔާކޮށްލާ މަންޒަރުވެސް ފެނެއެވެ.\nމިފަދައިން އަމަލު ކުރާ ފަރާތްތަކާއި މެދު އެގައުމެއްގެ ސަރުކާރުން ވަކި ކަހަލަ ގާނޫނެއްގެ ދަށުން އަދަބެއް ކަނޑައަޅާފައެއް ނުވެއެވެ. މިގޮތަށް އަމަލުކުރާ ފަރާތްތަކާއި މެދު ގާނޫނެއްގެ ތެރެއިން އަދަބެއް ކަނޑައަޅާފައިވާނަމަ އެ ފަރާތްތަކުން ޖަނަވާރުންނަށް އަނިޔާކުރުމަށް ޖެހިލުންވާނެ ކަން އެއީ ޝައްކެއްވެސް ނެތް ކަމެކެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯ އިން ފެންނަ ގޮތުގައި އިންޑިއާގެ އަވަށެއް ކަމަށްވާ ޕޫނޭ ގައި3މިހާކު ސައިކަލެއްގެ ފަހަތުގައި ވާގަޑެއްގައި ކުއްތާ ބަނދެގެން ބާރު ސްޕީޑެއްގައި ދުއްވާތަނެވެ.\nމި ވީޑިއޯ ފޭސްބުކްގައި ޝެއާކުރި ފަރާތުން ބުނެފައި މިމަހުގެ5ވަނަ ދުވަހު އޭނާއަށް އެމަންޒަރު ފެނިގެން އެމީހުން ހުއްޓުވީމަ ބުނެފައިވަނީ އެމީހުންގެ ތެރެއިން އެކެއްގެ އަތުގައި އެ ކުއްތާ ދަތްއެޅުމުން އެގޮތަށް އަމަލުކުރީ ކަމަށެވެ. އެހެން ނަމަވެސް މިހާރު އެ ކުއްތާ ސަލާމަތް ކޮށްފައިވާ ކަމަށާއި ޖަނަވާރުންނަށް ފަރުވާދޭ މަރުކަޒެއްގައި ފަރުވާ ދެމުން އަންނަ ކަމަށެވެ.\nއޭނާގެ މި ވީޑިއޯ މީސްމީޑިއާގައި ދައުރުވާން ފެށުމުން ގިނަ ފަރާތްތަކުން އަންނަނީ އެ މީހުންނަށް ފާޑުކިޔައި، އެމީހުންނަށް އަދަބު ދިނުމަށް ގޮވާލާފައެވެ.\nނޮވެމްބަރު 9, 2019 17:29\nކޮބާ ވީޑިޔޯ ؟


Anekkaves kianvee Amitabh ei tha? | ThePress\nއަނެއްކާވެސް ކިއަންވީ އަމީތާބޭތަ؟\n22 June 2022, 15:51\nބޮލީވުޑްގެ ތަރި އަމީތާބާ ވައްތަރު ކަމަށް ގިނަ ބަޔަކަށް ސިފަވާ އަފްގާން ރެފިއުޖީ ޝަބޫޒް / ފޮޓޯ: ނިއުސް18\nމިއީ އެންމެ ދުވަހެއްގެ ތެރޭގައި ގިނަ ބައެއްގެ ސަމާލުކަން ދަމައިގަތް ފޮޓޯއެކެވެ. ކުޑަ ވަގުތު ކޮޅެއްގެ ތެރޭގައި 80000 އެއްހާ ލައިކް ހޯދި ފޮޓޯއެކެވެ. ފޮޓޯއިން ފެންނަން ހުރި ސޫރައިގެ ސަބަބުން ކަމުގައިވެސް ވެދާނެއެވެ. ބައެއް މީހުންނަށް އެއީ، ބޮލީވުޑްގެ ސުޕާސްޓާ އަމީތާބު ބައްޗަން ކަމުގައި ހީވި ނަމަވެސް، ހަގީގަތް މުޅިން ތަފާތެވެ.\nފޮޓޯއިން ފެންނަން ހުރީ އަފްގާނިސްތާނުގެ ރެފިއުޖީއެކެވެ. މި ފޮޓޯއަކީ 2018 ވަނަ އަހަރުވެސް ފިސާރި ވައިރަލްވި ފޮޓޯއެކެވެ. ގިނަ ބަޔަކު އޭރު ހީކުރީ، އެއީ އަމީތާބު އެ ދުވަސްވަރު މަސައްކަތް ކުރަމުން ދިޔަ ފިލްމެއްގައި އޭނާ ފެންނާނެ ގޮތް ކަމަށެވެ.\nސޯޝަލް މީޑިއާގެ ސުފުރާ މައްޗަށް ފޮޓޯ ރީޝެއާ ކުރީ ދުނިޔޭގެ އެކި ކަންކޮޅުތަކަށް މަޝްހޫރު ފޮޓޯގްރާފަރު ސްޓީވް މެކަރީއެވެ. އެއީ މިދިޔަ އަންގާރަ ދުވަހުއެވެ.\nމެކަރީ ރީޝެއާ ކުރި ފޮޓޯއާއެކުވެސް ކޮމެންޓްތައް އަންނަން ފެށީ ހަމަ އެ ރާގަށެވެ. ގިނަ ބަޔަކު ހީކުރީ އެއީ އަމީތާބު ކަމަށެވެ. އަދި އެ ފެންނަނީ އޭނާގެ އާ ފިލްމެއްގެ މަންޒަރު ކަމަށެވެ.\nފުރަތަމަ ނަޒަރުން އަމީތާބުގެ ގޮތުގައި ސިފަ ކުރެވުނު ނަމަވެސް، އެ ފޮޓޯއިން ފެންނަ ޝަހްސަކީ އަފްގާނިސްތާނުގެ ރެފިއުޖީއެއް ކަމަށް ވާ، އުމުރުން 68 އަހަރުގެ ޝަބޫޒްއެވެ. ދިރިއުޅެމުން ދަނީ ޕާކިސްތާނުގައި ކަމަށް މެކަރީގެ ކެޕްޝަންގައި ބުނެފައިވެއެވެ.\nއާމިރް ހާންއާއި ކެޓްރީނާ ކެއިފް ފަދަ ތަރިންނާއެކު އަމީތާބު މަސައްކަތް ކުރި ފިލްމު، "ތަގްޒް އޮފް ހިންދުސްތާން"ގައި އަމީތާބު ފެނިގެންދާ ގޮތާއި، 2018 ވަނަ އަހަރުގެ ފޮޓޯއިން ފެންނަން ހުރި ރެފިއުޖީއާ ވައްތަރު ގޮތެއް ހުރެއެވެ.\nބޮލީވުޑްގެ ތަރި އަމީތާބު 2018 ވަނަ އަހަރުގެ ފިލްމުގެ ކެރެކްޓަރުގައި (ވ) އަދި އޭނާއާ ވައްތަރު ކަމަށް ގިނަ ބަޔަކަށް ސިފަވާ އަފްގާން ރެފިއުޖީ ޝަބޫޒް / ފޮޓޯ: ހިންދުސްތާން ޓައިމްސް\nޝަބޫޒްގެ މި ތާރީހީ ފޮޓޯ، ސޯޝަލް މީޑިއާގައި ހިއްސާ ކުރަމުން މެކަރީ ވަނީ ވަރުގަދަ މެސެޖެއްވެސް ދީފައެވެ. އެ ގޮތުން އެ ފޮޓޯއަކީ، ދުނިޔޭގެ އެކި ކަންކޮޅުތަކުގައި ގެދޮރު ގެއްލިފައިވާ އެތައް މިލިއަން ބައެއްގެ ހަނދާން އާ ކޮށްދޭ ފޮޓޯއެއް ކަމަށް ބުނެފައިވެއެވެ. މި ދުވަސްވަރަކީ ތާރީހު ނުދެކޭ ދަރަޖައަކަށް ދުނިޔޭގައި ރެފިއުޖީން ގިނަ ވެފައި ވާ ދުވަސްވަރެއް ކަމަށްވެސް ސްޓީވް މެކަރީ ބުނެފައިވެއެވެ. އަދި އެފަދަ ފަރާތްތަކަށް އެހީވުމަށްވެސް އޭނާ ވަނީ ގޮވާލާފައެވެ.\nރެފިއުޖީ ކާރިސާ ބޮލީވްޑް އަފްޣާނިސްތާނު އިންޑިއާ ލައިފްސްޓައިލް ލުއި ހަބަރު\nއަފްގާން ބިންހެލުން: ކާނާއެއް ނެތް، ކޮލެރާގެ ބިރު އިންތިހާއަށް!\nއަފްގާން ބިންހެލުން: ގިނަ އަދަދެއްގެ ކުދިން މަރުވެފައި ވެދާނެ!\nބިންހެލުން: 1000 އެތައް މަރަކާއެކު ބައިނަލްއަގުބާމީ އެހީ އަފްގާނަށް\nއަފްގާން ބިންހެލުން: މަރުވި މީހުންގެ އަދަދު 900 އަށްވުރެ މައްޗަށް!


Nubai vas dhuvaa Durian akah gaaihgan'dakah 50,000 America Dollar - vNews.mv\nނުބައި ވަސްދުވާ ޑޫރިއަންއަކަށް ގާތްގަނޑަކަށް 50،000 އެމެރިކާ ޑޮލަރު\nމުޙައްމަދު އަފްރާޙް 07 June 2019, 14:56\nޑޫރިއަންއަކީ "މޭވާތަކުގެ ރަސްގެފާނު" ކަމަށް ބުނެއުޅެއެވެ. ޚާއްސަކޮށް، އިރުމަތީ އޭޝިއާގެ ބައެއް ގައުމުތަކުގައި މިއީ ވަރަށް މަގްބޫލު މޭވާއެކެވެ. ބޭރުފުށުން ކަށިތަކެއްލާފައި މަޑު ރީނދޫ އަދި ފެހި ކުލައެއްގައި ހުންނަ މި މޭވާއަކީ ކުޑަކޮށް ފޮނިރަހައެއް ދޭ މޭވާއެކެވެ. ނަމަވެސް، މިއީ އާދަޔާއި ޚިލާފު ނުބައި ވަހެއްދުވާ މޭވާއެކެވެ. މި ވައްތަރުގެ މޭވާގެ މަގްބޫލްކަން، ދާދިފަހުން ތައިލެންޑުގައި ބޭއްވި ނީލަމަކުން މިވަނީ ހާމަވެގެން ގޮސްފައެވެ.\nތައިލެންޑުގެ މަހުޖަނަކުވަނީ ނީލަމުގައި މީގެ މޭޭވާއެއް ގަންނާން 48،000 އެމެރިކާ ޑޮަލަރު ޚަރަދުކޮށްފައެވެ. މިއީ، މީގެ އެއްދުވަސް ކުރިން ކަނޑާފައިވާ މޭވާއެކެވެ. މި ޑޫރިއަން ވިކިފައި މިވަނީ މި ވައްތަރުގެ މޭވާއަށް ޚާއްސަކޮށްފައިވާ ނީލަމެއް ކަމަށްވާ "ކިންގް އޮފް ޑޫރިއަން" ފެސްޓިވަލުގައެވެ. އާންމު ގޮތެއްގައި، ރަނގަޅު ފެންވަރެއްގެ ޑޫރިއަންއެއް ވިކެނީ 50 އާއި 100 އެމެރިކާ ޑޮލަރާއި ދެމެދުގެ އަގެއްގައެވެ.\nނަމަވެސް، 48،000 ޑޮލަރަށް މި ވައްތަރުގެ މޭވާއެއް ވިކުން މިއީ މި ނީލަކަށް ބަލާއިރު ރެކޯޑެކެވެ. މި ނީލަމުގައި މީގެކުރީން އެންމެ އަގުބޮޑުކޮށް މީގެ މޭވާއެއް ވިކިފައިވަނީ 24،000 އެމެރިކާ ޑޮލަރަށެވެ. މި ވައްތަރުގެ މޭވާ ގިނަ ދުވަސްވުމުން އާދަޔާއި ޚިލާފަށް ގަދަ ނުބައި ވަހެއް ދުވާނެއެވެ. އެހެންކަމުން، މިއީ ގިނަ ގައުމުތަކެއްގައި ރޭލާއި، ބަސް، އަދި މަތިންދާބޯޓުތަކާއި ހޮޓާތަކަށް ވެއްދުން މަނާ މޭވާއެވެ.\nބަޓަރު ކަހަލަ ގޮތަކަށް ހުންނަ ޑޫރިއަންއަކީ ފޮނި ރަހައެއްދޭ އަދި ވަރަށް މީރު ކެއުމެކެވެ. ޑޫރިއަންއަކީ ވަރަށް މަދުން ހައްދާ ގަހެއް ނަމަވެސް މިއީ އޭޝިޔާގެ ގިނަ ގައުމުތަކެއްގައި ވަރަށް ކަމުދާ މޭވާއެކެވެ.\nމި އަހަރުގެ ފެބްރުއަރީ މަހު، 1،000 އެމެރިކާ ޑޮލަރަށްވެސް މީގެ2މޭވާ ވިކިފައިވެއެވެ. މުދަލާއި ލަގެޖް އަރުވާ ބައިގައި އޮތް ޑޫރިއަންއަކުން ދުވާ ނުބައި ވަހާއި ގުޅިގެން އިންޑޮނީޝިއާގައި މަތިންދާބޯޓެއްވެސް ގްރައުންޑްކޮށްފައިވެއެވެ.


Chutty Heydha Kohlumah Alia Raajjeygai - Vaguthu\nފިލުމު ''ސްޓޫޑެންޓް އޮފް ދަ އިޔާ'' އިން ގިނަ ބައެއްގެ މަގުބޫލުކަން ހޯދާފައިވާ އާލިއާ ބަޓް ފިލުމީ މަސައްކަތް ތަކުގައި އަވަދިނެތި އުޅުމަށްފަހު ހާސްކަން ފިލުވައިލާ ސިކުނޑިއަށް ލުޔެއް ދިނުމަށް ޗުއްޓީ ހޭދަކޮށްލުމަށް ރަހުމަތްތެރިންނާއި އެކު ރާއްޖެ އައިސްފިއެވެ.\nއާލިއާގެ އެންމެ ގާތް ރަހުމަތްތެރިން ކަމުގައިވާ އަކާންޝާ ރަންޖަން ކަޕޫރާއި އަނުޝްކާ ރަންޖަން ކަޕޫރާއި އެކު ރާއްޖޭގެ ރިޒޯޓެއްގައި މަސައްކަތުން އެއްކިބާވެ އުފާވެރި ވަގުތުތަކެއް ދަނީ ހޭދަ ކުރަމުންނެވެ.\nއާލިއާ ޗުއްޓީ ހޭދަކުރަމުންދަނީ ޗެވަލް ބްލަންސް ރަންދެލި ރިސޯޓުގައެވެ. އާލިއާ ވަނީ ރިސޯޓުގެ ބީޗުގައި މޫދުގެ ހިތްގައިމު މަންޒަރު ބަލަމުން ކޮފީއަކަށް އިންސާފު ކުރާ ތަން އޭނާގެ އިންސްޓަގުރާމު ސްޓޯރީގައި ހިއްސާ ކޮށްފައެވެ.\nއަނުޝްކާއާއި އަކާންޝާގެ އިންސްޓަގުރާމުގެ ސްޓޯރީގައި އާލިއާއާއި އަނުޝްކާއާއި އަކާންޝާ ޕޫލުގައި އުފާވެރި ވަގުތުތަކެއް ހޭދަކުރަމުންދާ ފޮޓޯތައް ވަނީ ހިއްސާ ކޮށްފައެވެ.\nއާލިއާގެ ފިލުމީ މަސައްކަތްތަކަށް ބަލާއިރު ދެން އޭނާ އެންމެ ފުރަތަމަ ފެނިގެންދާ އަޔާން މުކަރުޖީގެ ފިލުމު ''ބުރަހްމަސްތުރާ''އެވެ. މި ފިލުމުގައި އާލިއާ ފެނިގެންދާނީ އޭނާގެ ލޯބިވެރިޔާ ރަންބީރު ކަޕޫރާ އެކުގައެވެ.\nމީގެއިތުރުން ވެސް އާލިއާ ދަނީ އެސްއެސް ރާޖުމޯލީއާއި ސަންޖޭ ލީލާ ބަންސާލީގެ ފިލުމު ''ގަންގުބައި ކަތިއަވަޑި'' ގެ މަސައްކަތްތައް ވެސް ކުރަމުންނެވެ. އަދި ކަރަން ޖޯހަރުގެ ޕީރިއަޑިކް ޑްރާމާއެއް ކަމަށްވާ ''ތަހުތު'' ގެ މަސައްކަތް ވެސް އާލިއާ ދަނީ ކުރަމުންނެވެ.\nފިލުމު ''ތަހުތު'' އިން އާލިއާއާއިއެކު ފެނިގެންދާނީ ރަންވީރު ސިންގް، ކަރީނާ ކަޕޫރު ޚާން، ވިކީ ކޯޝަލް، އަނިލް ކަޕޫރު، ޖާންވީ ކަޕޫރު އަދި ބޫމީ ޕަޑްނޭކަރުއެވެ.\nފެބުރުއަރީ 6, 2021 19:26\nތިޔަ އިންޑިޔަ ސުޓަރ އަންނަނި ބޮޑެތި ޑިސްކައުންޓު ދެތީ


SunOnline: Sancho ge hatrickaa eku Dortmund ah bodu molheh\nޢަބްދުﷲ އައިމަން 01 Jun 2020, 09:47\nޑޮޓްމަންޑުގެ ފޯވާޑް ޖޭޑަން ސަންޗޯ ގޯލު ޖެހުމަށްފަހު --- ފޯޓޯ: ބެން ސްޕްރެޓް\nޖޭޑަން ސަންޗޯގެ ހެޓްރިކާ އެކު އެސްސީ ޕެޑަބޯން އަތުން ބްރޮޝިއާ ޑޮޓްމަންޑް ބޮޑު މޮޅެއް ހޯދައިފި އެވެ.\nޕެޑަބޯންގެ ބެންޓެލާ އެރީނާގައި ރޭ ކުޅުނު މެޗުން ޑޮޓްމަންޑް ކުރި ހޯދީ 1-6 ގެ ތަފާތު ބޮޑު ނަތީޖާއަކުންނެވެ. މި މެޗުން ލިބުނު މޮޅާ އެކު ޑޮޓްމަންޑް މިވަގުތު ތާވަލުގެ ދެވަނައިގައި އޮތީ 19 މެޗުން ލިބުނު 60 ޕޮއިންޓާ އެކު އެވެ. އެ ޓީމަށް ވުރެން ހަތަރު ޕޮއިންޓް ފަހަތުގައި ބުރޮޝިއާ މޮންގްލަބެޝް އޮތް އިރު އެއްވަނައިގައި ބަޔާން މިއުނިކް އޮތީ 67 ޕޮއިންޓާ އެކު އެވެ.\nމިދިޔަ ހަފުތާ ވާދަވެރި ބަޔާން އަތުން 0-1 ގެ ނަތީޖާއަކުން ޑޯޓްމަންޑް ބަލިވުމާ އެކު އެ ޓީމަށް ވަނީ އެއްވަނައިގައި ފަރަގު ކުޑަ ކުރުމަށް ލިބުނު ފުރުސަތު ގެެއްލިފަ އެވެ. އެކަމަކު ލީގުގައި ބާކީ އަދި ގިނަ މެޗުތަކެއް ހުރުމުން އުންމީދު ނުގެއްލޭ ކަމަށް ޑޮޓްމަންޑުން ބުނެފައިވާ އިރު ރޭގެ މެޗުގައި އެ ޓީމުން ވަނީ މޮޅު ކުޅުމެއް ދައްކައިފަ އެވެ.\nއަވޭ ސްޓޭޑިއަމުގައި ރޭ ކުޅުނު އެ މެޗުގެ ފުރަތަމަ ހާފު އެއްކޮށް ޑޮޓްމަންޑުން އެޓޭކް ކުރި ނަމަވެސް ގޯލެއް ޖެހިފައެއް ނުވެ އެވެ. އެކަމަކު ދެވަނަ ހާފު ފެށިގެން 54 ވަނަ މިނަޓުގައި އެ ޓީމަށް ގޯލު ހުޅުވައިދިނީ ތޯގަން ހަޒާޑް އެވެ.\nއޭގެ ތިން މިނަޓުފަހުން ޑޮޓްމަންޑަށް ލީޑު ފުޅާކޮށްދިނީ ސަންޗޯ އެވެ. ސަންޗޯ ވަނީ އެ މެޗުގައި އިތުރު ދެ ގޯލު ޖަހައި ހެޓްރިކެއް ފުރިހަމަ ކޮށްފަ އެވެ. މިއީ އޭނާ މި ސީޒަނުގައި ޖެހި 15 ވަނަ ގޯލެވެ. މި ގޯލާ އެކު ސަންޗޯއަށް ވަނީ ތާރީހީ ރެކޯޑަކާ އަރައި ހަމަކުރެވިފަ އެވެ.\nއެގޮތުން އިނގިރޭސިވިލާތުގެ ކުޅުންތެރިއަކަށް އެއް ސީޒަނެއްގައި އެންމެ ފަހުން 15 ގޯލާއެކު 15 އެސިސްޓް ފުރިހަމަ ކުރެވިފައިވަނީ 1994-1995 ވަނަ ސީޒަނުގަ އެވެ. ސަންޗޯ ރޭ ޖެހި ގޯލުތަކާއި، އެސިސްޓާ އެކު އޭނާ ވަނީ އޭގެ ފަހުން އެ އަދަދަށް ގޯލް ކޮންޓްރިބިއުޓް ކުރި ފުރަތަމަ ކުޅުންތެރިއާއަށް ވެފަ އެވެ.\nޑޮޓްމަންޑުން އެ މެޗުގައި ބާކީ ޖެހި ދެ ގޯލު ކާމިޔާބު ކޮށްދިނީ އަޝްރަފް ހަކީމީ އާއި، މާސެލް ޝްމެލްޒާ އެވެ. އިދިކޮޅު ޕެޑަބޯންއިން މެޗުގައި ޖެހި ހަމައެކަނި ގޯލު ލިބުނު ޕެނަލްޓީއަކުން ކާމިޔާބު ކުރީ އުވޭ ހުއެނެމިއާ އެވެ.\nޑޮޓްމަންޑުގެ ކުޅުންތެރިން ރޭގެ މެޗުގައި ގޯލު ޖެހުމަށްފަހު އެމެރިކާގެ މިނިއާޕޮލިސް ސިޓީގައި ފުލުހުންގެ ބެލުމުގެ ދަށަށް ޖޯޖް ފްލޮއިޑް ނަމަކަށް ކިޔައި މީހަކު ގެންދަން އުޅުމުގެ ތެރޭގައި އޭނާ މަރުވި މައްސަލައިގައި އިންސާފު ހޯދައިދިނުމަށް ވަނީ ގޮވާލައިފަ އެވެ.


Dhivehi bodu mas Australia ah! - The Press\nFriday, December 06, 2019 31 °C broken cloudsLast Updated 58 minutes ago\nއޮސްޓްލޭލިއާގައި ފައުޒީ ތައްޔާރު ކުރި ދިވެހި ބޮޑު މަސް / ފޮޓޯ: ފައުޒީ\nދިވެހި ބޮޑު މަސް އޮސްޓްރޭލިއާ އަށް!\nނިމާ ހަސަން 13 August 2019, 08:01\n24.6 މިލިއަންގެ ބޮޑު އާބާދީ އެއް އޮންނަ އޮސްޓްރޭލިއާ އަކީ ރާއްޖޭގެ ސަގާފަތާ ވަރަށް ދުރުގައި އޮންނަ ތަނެކެވެ. އޮސްޓްރޭލިއާގައި 24.6 މިލިއަން މީހުން އުޅޭ އިރު، މީގެ ތެރެއިން މިލިއަނެއްހާ މީހުންނަށް ވެސް ރާއްޖެއަކީ ކޮބާ ކަމެއް ނޭނގޭނެއެވެ. ހަމަ އެގޮތުގެ މަތިން އޮސްޓްރޭލިއާގައި އުޅޭ ދިވެހިންގެ އަދަދު ވެސް ވަރަށް މަދެވެ. 200 އެއްހާ މީހުންނެވެ.\nދިވެހިންގެ ސަގާފަތާއި މުޅިން ބީރައްޓެހި އޮސްޓްރޭލިއާ އަށް ދިވެހި ބޮޑު މަސް ދިޔައީ އޭ ބުނުމަކީ މިއީ ހައިރާންވާ ކަމެކެވެ. މި ޒަމާނުގެ ޒުވާން ކުދިންނަށް ވެސް ބޮޑު މަސް އެއީ ކޯއްޗެއް ކަން އެނގެނީ މަދު ފަހަރަކު އެވެ. ކަން މިހެން އޮންނަ އިރު އޮސްޓްރޭލިއާ އަށް ބޮޑު މަސް ދިޔައީ ކިހިނެއްތޯ މިއީ އުފެދިދާނެ ސުވާލެކެވެ.\nއޮސްޓްރޭލިއާ އަށް ބޮޑު މަސް ގެންދިޔައީ ކާކު؟\nއޮސްޓްރޭލިއާ އަށް ބޮޑު މަސް ގެންދިޔައީ، އަންހެނުންނާ އެކު އޮސްޓްރޭލިއާ އަށް މަހެއްހާ ދުވަހަށް ޗުއްޓީ އަށް ދިޔަ ހއ ކެލާ ފައުޒީ ގާސިމެވެ. ހޮބީ އެއްގެ ގޮތުގައި އާންމުކޮށް އުކާލެވޭ އެއްޗެހިން ތަފާތު ރީތި އެއްޗެހި އުފައްދާ އުމުރުން 51 އަހަރުގެ ފައުޒީ އަކީ ހުނަވެރި މީހެކެވެ. ފައުޒީ އެއްޗެހި ތައްޔާރު ކުރަނީ އާންމުކޮށް ކަށިކެޔޮ ފަތާއި އިލޮށި އަދި ފަންވަތް ފަދަ އެއްޗެހިންނެވެ.\nފަނުން ތަފާތު އެއްޗެހި އުފައްދާ ފައުޒީ ތައްޔާރު ކޮށްފައިވާ ބައެއް އެއްޗެހި\nފައުޒީގެ މަސައްކަތާ ބެހޭ ގޮތުން "ދަ ޕްރެސް" އަށް މައުލޫމާތު ދެމުން އޭނާ ބުނީ މި މަސައްކަތް ފެށުނު ގޮތް އެއްގޮތަކަށްވެސް ނޭނގޭ ކަމަށެވެ. ނަމަވެސް މި ކަމަށް ޝައުގުވެރިކަން އުފެދިގެން ދިޔައީ 'ސޭވް ދަ ޗިލްޑްރަން' ކިޔާ ޖަމާއަތުން ހއ. ފިއްލަދޫގައި ހިންގި އަތްތެރި މަސައްކަތުގެ ވޯކްޝޮޕެއްގެ ތެރެއިން ކަމަށެވެ. ފައުޒީ ބުނީ މި ވޯކްޝޮޕް ތެރެއިން ބައެއް އެއްޗެހި ދަސްވެގެން ދިޔަ ކަމަށާ، ނަމަވެސް މިހާރު ގެންގުޅެނީ މުޅިން ވެސް އަމިއްލައަށް އުފައްދައިގެން ގެންގުޅޭ އެއްޗެއްސާއި، އެކި ގޮތްގޮތުން ދަސްވާ އެއްޗެހި އަމިއްލައަށް މޮޑިފައި ކޮށްގެން ކަމަށެވެ. ފައުޒީ ބުނާ ގޮތުގައި އޭނާ އެ މަސައްކަތް ކުރާތާ މިހާރު 20 އަހަރު ވެދާނެއެވެ.\nފައުޒީ މަސް ވިޔަނީ / ފޮޓޯ: ފައުޒީ\nއޮސްޓްރޭލިއާގައި ބޮޑުމަސް ތައްޔާރު ކުރީ ކިހިނެތް؟\nއޮސްޓްރޭލިއާގައި ބޮޑު މަސް ތައްޔާރު ކުރީ އެތަނުގައި އުޅޭ ދިވެހިން މިނިވަން ދުވަސް ފާހަގަ ކުރުމުގެ ގޮތުންނެވެ. އެގޮތުން އޮސްޓްރޭލިއާގައި ރަޖިސްޓްރީ ކޮށްފައި ވާ "ވަމާ" ކިޔާ ދިވެހިންގެ ޖަމްއިއްޔާ އަކުން މިނިވަން ދުވަސް ފާހަގަ ކުރުމަށް ހުރިހާ ދިވެހިންގެ މެދުގައި ބޭއްވި ބައްދަލުވުއެއްގައި އެންމެން ގުޅިގެން ކުޑަ ހަފްލާއެއް ބޭއްވުމަށް ނިންމިއެވެ.\nއަޅުގަނޑު ކޮއްކޮއެއް އުޅޭނެ އެތާނގަ. ދެން އޭނަ ބުނީ ފައުޒީބެ ވީ ނޫންހޭ މިކަން ކުރަން. ދެން އަޅުގަނޑު ބުނެފިން ހިނގާށޭ. އެކަމަކު އެމީހުންނަށް ސަޕްރައިޒްވާ ގޮތަށް.\nފައުޒީ ބުނީ، އެ ހަފްލާ ބޭއްވުމަށް ނިންމި އިރު ވެސް އެތާނގައި ތިބި ބަޔަކަށް އޭނާ އަކީ އަތްތެރި މަސައްކަތް ކުރާ މީހެއް ކަމެއް ނޭނގޭ ކަމަށެވެ. ނަމަވެސް އޮސްޓްރޭލިއާގައި އުޅޭ އޭނާގެ ކޮއްކޮއެއްގެ އެދުމުގެ މަތިން ބޮޑު މަހެއް ތައްޔާރު ކުރުމަށް އެއްބަސް ވި ކަމަށެވެ. އޭރުވެސް ފައުޒީ މިކަން ކުރަން އުޅޭ ކަމެއް މިނިވަން ދުވަހުގެ ހަފްލާ ބާއްވާ ޖަމްއިއްޔާގެ މީހުންނަކަށް ވެސް ނޭނގެއެވެ.\nއޮސްޓްރޭލިއާގައި ބޮޑު މަސް ތައްޔާރު ކުރުމަށް ދިމާވި ދަތިތައް ކިޔައި ދެމުން ފައުޒީ ބުނީ، އެތަނުގައި ދިވެހި ރުކެއް ނުހުންނަ ކަމަށާއި، ނަމަވެސް ފާޑެއްގެ ފުނަ ވަކިތަކެއް ފަދަ އެއްޗެއް އަޅާ ބޮޑުކޮށް ހެދިފައި ހުންނަ ރުކެއް ހުންނަ ކަމަށް އޭނާ ބުނެއެވެ. ބޮޑު މަސް ވިއުމުގެ މަސައްކަތް ފެށްޓީ ދިވެހި ރުކާ ހިލާފަށް ހަރުކޮށް ހެދިފައި ހުންނަ ފަންވަތްތައް ހުންނަ އެ ރުކުން ފަން ވިޔެވޭނެ ކަމަށް ލަފާ ކޮށްފައި ކަމަށް ފައުޒީ ބުނެއެވެ.\nއޮސްޓްލޭލިއާގައި ބޮޑު މަސް ތައްޔާރު ކުރި ގޮތް ފައުޒީ ކިޔައި ދެނީ\nވަމާ ޖަމްއިއްޔާ އިން އިސްނަގައިގެން މިނިވަން ދުވަސް ފާހަގަ ކުރުމަށް "އެންމެން އެކުގައި ވަމާ" ޝިއާރުގައި ބޭއްވި އެ ހަފްލާއަށް ބޮޑުމަސް ވިޔެގެން ބޮޑު މަސް ގެންދިއުމުން، އެތަނުގައި ތިބި 100 އަށް ވުރެ ގިނަ ދިވެހިންގެ މޫނު މަތިން ފެނިގެން ދިޔައީ ހައިރާން ކަން ކަމަށް ފައުޒީ ސިފަކުރިއެވެ. އެގޮތުން، އެތަނުގައި ތިބި ގިނަ މީހުންނަށް ދުވަހަކު ވެސް ބޮޑު މަހެއް ފެނިފައި ނުވާ ކަމަށް ފައުޒީ ބުނެއެވެ.\nބޮޑު މަސް އޮސްޓްރޭލިއާގެ ޕެރޭޑަށް؟\nރާއްޖޭގެ މިނިވަން ދުވަހުގެ ހަފްލާއަށް ގެންދިޔަ މި ބޮޑު މަސް ދިވެހިންގެ އިތުރުން އެހެން ބަޔަކަށް ފެނިފައި ނުުވާ އިރު، ބޮޑު އީދުގައި އެތާނގައި އެ މަސް ނެރެގެން ހުރިހާ ޕާކުތަކަށް ޒިޔާރަތް ކުރުމަށް "ވަމާ" ޖަމްއިއްޔާ އިން ނިންމާފައިވާކަމުގެ މައުލޫމާތު ވަނީ ލިބިފައެވެ.\nއަދި އޮސްޓްރޭލިއާގެ މިނިވަން ދުވަހުގެ ޕެރޭޑުގައި އެ ބޮޑުމަސް ބައިވެރި ކުރުމަށް މަސައްކަތް ކުރަމުންނ ދާކަމަށްވެސް ފައުޒީ ބުންޏެވެ. އެގޮތުން ޕެރޭޭޑުގައި ބޮޑު މަސް ބައިވެރި ކުރާ އިރު، އެއާ އެކު މާލި، ވެލާ އަދި ކަހަނބު ފަދަ ފަނުން ހަދާ އެކި ކަހަލަ އެއްޗެހި އެކުލެވޭ ގޮތަށް ހަދާ ސްޓޯލް އެއް ގާއިމު ކުރުމަށްވެސް ވަނީ ވިސްނާފައެވެ.\nއޮސްޓްރޭލިއާގެ މިނިވަން ދުވަހުގެ ޕެރޭޑުގައި ދިވެހި ބޮޑު މަސް ބައިވެރި ކުރުމަކީ ރާއްޖޭގެ ފަތުރުވެރިކަން ކުރިއެރުވުމަށް އެޅިގެން ދާނެ ވަރަށް ބޮޑު ފިޔަވަޅެކެވެ. އެތައް މިލިއަން ބަޔަކު ބަލާނެ މި ޕެރޭޑުން ދިވެހި ސަގާފަތާ މެދު އެތައް ބައެއްގެ ސުވާލުތައް އުފެދި، އެތައް ބަޔަކު ހައިރާން ވެގެން ދާނެއެވެ. އޮސްޓްރޭލިއާގައި އުޅޭ ދިވެހިން ބޮޑުމަސް ސިފަ ކުރީ ޗައިނާ އިން ފޮތި ބޭނުން ކޮށްގެން ހަދާ ޑްރެގަން ފަދަ އެއްޗެއްސަށް ވުރެ ވެސް ފައްކާ އެއްޗެއްގެ ގޮތުގައެވެ.\nއިތުރު ލިޔުންތައް ރިޕޯޓް އީދު\nއޮސްޓްރޭލިއާ އަކީ ނިކަން ބޮޑު ގައުމެއް.. އެތަނުގެ އެކި ސިޓީތަކުގަ ދިވެހިން އުޅޭ.. ކޮން ސިޓީއެއްގައި ހިނގި ކަމެއްކަން އާރޓިކަލްގައި ހިމަނާލިނަމަ ވަރަށް ފައްކާވީސް..\nލާމަރުކަޒީ ރާއްޖެ - އަމިއްލަ ރަށުގައި އަމިއްލައަށް ފުދިގެން!


PSM Muvazzafun nah haassa MD Cup fashaifi PSM Muvazzafun nah haassa MD Cup fashaifi\nޕީއެސްއެމް މުވައްޒަފުންނަށް ޚާއްޞަ އެމްޑީ ކަޕް ފަށައިފި\nއެމްޑީކަޕް، ޕީއެސްއެމް އެމްޑީ ފައްޓަވައިދެއްވަނީ: ފޮޓޯ-ޕީއެސްއެމް\nމުބާރާތް ފެށުމުގެ ގޮތުން ވާދަކުރި ދެޓީމްގެ ކުޅުންތެރިންނާއެކު ކުންފުނީގެ ބައެއް އިސްވެރިން:ފޮޓޯ-ޕީއެސްއެމް\nޕަބްލިކް ސާރވިސް މީޑިޔާ (ޕީއެސްއެމް) ގެ މުވައްޒަފުންނަށް އަމާޒުކޮށްގެން "އެމްޑީ ރަމަޟާން ތްރީ އޮން ތްރީ ކަޕް" ގެ ނަމުގައި ފުޓްބޯޅަ މުބާރާތެއް ފަށައިފިއެވެ.\nމި މުބާރާތަކީ ޕީއެސްއެމްގެ މެނޭޖިންގ ޑިރެކްޓަރ އިބްރާހިމް ހަލީލްގެ އިސްނެންގެވުމުގެ މަތީން ކުރިއަށްގެންދާ މުބާރާތެކެވެ. ދިވެހިރާއްޖޭގެ އަޑުގައި ކުރިއަށްގެންދާ މުބާރާތް ފެށުމުގެ ރަސްމީޔާތުގައި ޕީއެސްއެމްގެ މެނޭޖިންގ ޑިރެކްޓަރ އިބްރާހިމް ހަލީލް އާއި ޑެޕިއުޓީ މެނޭޖިންގ ޑިރެކްޓަރ މުޙައްމަދު އިކްރާމް އަބްދުއްލަތީފްގެ އިތުރުން އެކި ޑިޕާރޓްމަންޓްތަކުގެ އިސްވެރިން ބައިވެރިވިއެވެ.\nމި މުބާރާތް ރަސްމީކޮށް ފަށްޓަވައިދެއްވީ މެނޭޖިންގ ޑިރެކްޓަރ އިބްރާހިމް ޙަލީލް އާއި ޑެޕިއުޓީ މެނޭޖިންގ ޑިރެކްޓަރ މުޙައްމަދު އިކްރާމް އަބްދުއްލަތީފް އަދި ޑިރެކްޓަރ ޓީވީ މުހައްމަދު ނިޔާޒްއެވެ. ޕީއެސްއެމްގެ މުވައްޒަފުންނަށް ޢާއްމުކޮށް ހުޅުވާލުމުން މުބާރާތުގެ ފިރިހެން ބައިގައި 12 ޓީމު އަދި އަންހެން ބައިގައި4ޓީމް ވަނީ ބައިވެރިވެފައެވެ.\nފިރިހެން ބައިގައި ބައިވެރިވި 12 ޓީމު ވަނީ ދެ ގްރޫޕަކަށް ބަހާލަފާއެވެ. ގްރޫޕް އޭ ގައި ހިމެނޭ ޓީމު ތަކަކީ، ދަ ގަނާރޒް، ޑީއެސްއެންޖީ، ބޭރިތައް، ބްލެންޑް އަދި ފީނިގެ އިތުރުން އެޑްމިންއެވެ. ގްރޫޕް ބީގައި ހިމެނޭ ޓީމުތަކަކީ، އޯޓީޓީ، ސޭލްސް، ވީމިކްސް، ޓީމް ޕްރޮކިއުމަންޓް އަދި އަލްފާކިއުގެ އިތުރުން ވިރޯޅިއަށްވެސް ޓީމެވެ.\nއަންހެން ބައިގައި ވާދަކުރާ ހަތަރު ޓީމަކީ، ޕީއެސްއެމް ކަނެކްޓް، ރަރިޓީ އަދި ޓީމް އެޗް އާރުގެ އިތުރުން މާލްދީބުގެ ޓީމެވެ.\nމި މުބާރާތުގެ ޗެންޕިއަންކަން ހޯދާ ޓީމަކަށް ދިހަ ހާސް ރުފިޔާ އަދި ރަނަރަޕް ޓީމަށް ފަސް ހާސް ރުފިޔާ ދިނުމަށް ޕީއެސްއެމްގެ އެމްޑީ ވަނީ ކަނޑައަޅާފައެވެ.


1st PGCL SAARC International Moot Court Competition 2020 ގައި ފެކަލްޓީގެ ޓީމެއް ބައިވެރިވެއްޖެ\nYou are here: Home ∼ 1st PGCL SAARC International Moot Court Competition 2020 ގައި ފެކަލްޓީގެ ޓީމެއް ބައިވެރިވެއްޖެ\nޕަބްލިޝްކުރީ Faculty of Shariah and Law 06-04-2021\nއިންޑިޔާގެ އެސް.ވީ.ކޭ.އެމްސް ޕްރަވިން ގާންދީ ކޮލެޖް އޮފް ލޯގެ ‘މޫޓްކޯޓް ސޮސައިޓީ” އިން އިންތިޒާމުކޮށްގެން ސާކްގެ ޤައުމުތަކުގެ ޔުނިވަރސިޓީ އަދި ކޮލެޖް ތަކަށް ހުޅުވާލައިގެން ބޭއްވުނު ”ފަސްޓް ޕީޖީސީއެލް ސާކް އިންޓަނޭޝަނަލް މޫޓިން ކޮމްޕެޓިޝަން 2021″ ގައި މިފެކަލްޓީގެ މޫޓިން ޓީމެއްވަނީ ބައިވެރިވެފައެވެ. މި މުބާރާތް ހިނގާފައިވަނީ ފެބްރުއަރީ މަހުގެ 13 އިން 14އަށް ވާރޓުއަލްކޮށް ތީމްސް ޕްލެޓްފޯމުގައެވެ.\nމިފެކަލްޓީގެ ޓީމުގައި ހިމެނެނީ ދެ ސްޕީކަރުންނާއި އެއްރިސާރޗަރެކެެވެ. މިދަރިވަރުންގެ ޓީމްގައި ހިމެނެނީ އެލްއެލްބީގެ ސެމިސްޓްރ 6ގެ ދަރިވަރުން ކަމުގައިވާ، އުސްރަތު އިބްރާހިމް (ސްޕީކަރ)، ޢާއިޝަތު ސަތީރާ (ސްޕީކަރ) އަދި އިސްމާޢިލް ހާފިޒް (ރިސާރޗަރ) އެވެ.\nމިމުބާރަތުގެ ކްއާރޓަރ ފައިނަލުން ފެކަލްޓީގެ ޓީމް ޖާގަ ހޯދާފައިވަނި ޕްރިމިނަރީ ރައުންޑުން، އެންމެ މަތީ ވަނަ ލިބުނު 8ޓީމު ތެރޭގައި ހިމެނިގެންނެވެ. މި މު ބާރާތުގައި ފެކަލްޓީގެ ޓީމް ވަނީ ދެ އެވޯޑެއްް ހާސިލްކޮށްފައެވެ. މި ޓީމަށް، މި މުބާރާތުގެ ބެސްޓް ސްޕްރިޓް އޮފް ދަ ކޮމްޕެޓިޝަން،ލިބިފައިވަނީ ޕްރިލިމިނަރީ ރައުންޑްގައި އެންމެ މަތީ މާރކްސް ލިބިގެންނެވެ. އަދި މީގެ އިތުރުން މުޅި މުބާރާތުގެ އެއްމެ މޮޅު ފިރިހެން ސްޕީކަރއަކަށް ހޮވިފައިވަނީ މިޓީމްގެ ސްޕީކަރ، އުސްރަތު އިބްރާހިމްއަށެވެ.


ކޮންޓްރޯލް އަގަށް ވުރެ ބޮޑުކޮށް ބޭސް ވިއްކާ ނަމަ ޖޫރިމަނާ ކުރަނީ – Feshun.mv\nކޮންޓްރޯލް އަގަށް ވުރެ ބޮޑުކޮށް ބޭސް ވިއްކާ ނަމަ ޖޫރިމަނާ ކުރަނީ\n16 ނޮވެމްބަރ 2021 - 12:48\nދިވެހިރާއްޖޭގައި ޑަކްޓަރީ ބޭސް ވިއްކުމުގެ އެންމެމަތީ އަގު ނުވަތަ ބޭހުގެ މެކްސިމަމް ރީޓެއިލް ޕްރައިސް (އެމް.އާރް.ޕީ) ކަނޑައެޅަން ނިންމުމާއި ގުޅިގެން، ކަނޑައަޅާ އަގަށް ވުރެ ބޮޑު އަގުގައި ބޭސް ވިއްކާ ނަމަ ޖޫރިމަނާކުރާނެ ކަމަށް ހެލްތް މިނިސްޓްރީން ހާމަކޮށްފިއެވެ.\nއަންނަ އަހަރުގެ ޖެނުވަރީން ފެށިގެން އަސާސީ ބޭހަށް އެމްއާރުޕީ ކަނޑައެޅުމުގައި ބޭސް ގަންނަ އަގަށް ބޮޑުވެގެން ލެވޭނީ %100ގެ މާކްއަޕެއް ކަމަށާއި އެގޮތުން ރާއްޖެއަށް އެތެރެކޮށް ވިއްކާ ހުރިހާ ބޭސްތަކަށް އެމްއާރުޕީ ކަނޑައެޅުމަށް ހަމަޖެހިފައިވާ ކަމަށް ހެލްތް މިނިސްޓްރީން ވަނީ ވިދާޅުވެފަ އެވެ. އަދި އަސާސީ ބޭހުގެ އިތުރުން ރާއްޖެ އިމްޕޯޓު ކުރާ އެހެނިހެން ހުރިހާ ބޭހަކަށްވެސް އަންނަ މެދު ތެރޭގައި އެމްއާރުޕީ ތަންފީޒު ކުރާނެ ކަމަށް ހެލްތު މިނިސްޓްރީން ވަނީ އިއުލާންކޮށްފަ އެވެ.\nހެލެތް މިނިސްޓްރީން ރޭ ގެޒެޓް ކޮށްފައިވާ ލިޔުމުގައި ބުނެފައި ވަނީ، ކަނޑައަޅައިފައިވާ އެމް.އާރު.ޕީ އަށް ވުރެ ބޮޑު އަގުގައި ބޭސް ވިއްކުމަކީ މަނާކަމެއް ކަމަށެވެ. އަދި ކަނޑައަޅައިފައިވާ އެމް.އާރު.ޕީ އަށް ވުރެ ބޮޑު އަގުގައި ބޭސް ވިއްކާ ފަރާތްތަކާމެދު ޤާނޫނުގެ ތެރެއިން ފިޔަވަޅު އެޅޭނެ ކަމަށެވެ.\nމި ގަވާއިދުގައިވާ ގޮތުން އެމްއާރުޕީ ތަންފީޒު ކުރަން ފެށުމަށް ފަހު، އެ ގަވާއިދާ ހިލާފަށް ބޭސް ވިއްކާނަމަ އެ ތަނެއް އެންމެ ފުރަތަމަ 10،000 ރުފިޔާއިން ޖޫރިމަނާ ކުރާނެއެވެ. ދެވަނަ ފަހަރަށް އެކަން ތަކުރާރުވެއްޖެނަމަ 10،000 ރުފިޔާ އާއި 50،000 ރުފިޔާ އާ ދެމެދުގެ އަދަދަކުން ޖޫރިމަނާ ކުރާނެވެ. އަދި ތިންވަނަ ފަހަރުން ފެށިގެން ކޮންމެ ފަހަރަކު 50،000 ރުފިޔާ އާއި 100،000 ރުފިޔާ އާ ދެމެދުގެ އަދަދަކުން ޖޫރިމަނާ ކުރާނެ ކަމަށް ގަވާއިދުގައިވެއެވެ.\nފާމަސީތަކުގައި ވިއްކާ ބޭހުގެ އެމް.އާރް.ޕީ ފެންނަ ގޮތަށް ނުހުންނަ ތަންތަން ނުވަތަ އެމް.އާރު.ޕީ އެނގޭނެ ގޮތުގެ އިންތިޒާމު ފާމަސީގައި ހަމަޖެހިފައި ނުހުންނަ ތަންތަނާމެދުވެސް މިނިސްޓްރީން ވަނީ ފިޔަވަޅު އަޅަން ނިންމައިފަ އެވެ.\nއެގޮތުން، ކަނޑައެޅިފައިވާ އެމްއާރުޕީ ނުފެންނަ ގޮތަށް ހުންނަ ފާމަސީތައް ނުވަތަ ތަންތަން އެންމެ ފުރަތަމަ ފަހަރު ޖޫރިމަނާ ކުރާނީ 10،000 ރުފިޔާއިންނެވެ. ދެވަނަ ފަހަރަށް ތަކުރާރު ވެއްޖެނަމަ 10،000 ރުފިޔާ އާއި 50،000 ރުފިޔާ އާ ދެމެދުގެ އަދަދަކުން ޖޫރިމަނާ ކުރެވޭނެއެވެ. އަދި ތިން ފަހަރަށްވުރެ ގިނައިން މިކަންތައް ތަކުރާރުވާނަމަ 50،000 އާއި 100،000 ރުފިޔާ އާ ދެމެދުގެ އަދަދަކުން ޖޫރިމަނާ ކުރުމަށް ވަނީ ނިންމައިފައެވެ.\nމި ގަވައިދަށް އަމަލު ކުރަން ފަށާނީ އަންނަ ޖެނުއަރީ މަހުން ފެށިގެންނެވެ.\nއެމް.އާރު.ޕީ ކަނޑައެޅުމަށްފަހު، އެ އަގުތައް، ކޮންމެ ތިން އަހަރަކުން 1 ފަހަރު މިނިސްޓްރީން މުރާޖާ ކުރަންވާނެ ކަމަށްވެސް މިނިސްޓްރީން ގެޒެޓް ކުރި ގަވާއިދުގައި ވިދާޅުވެފައި ވެއެވެ.


ރޯދަ ހިފުން ފަރުޟުކުރެއްވުން – DhiSalafiyyah\nރޯދަ ހިފުން ފަރުޟުކުރެއްވުން\n12/07/2013 ޤުރުއާނާއި އޭގެ ޢިލްމުތައްއައްޝައިޚް ޝިހާމް މުޙައްމަދު\nއޭ އީމާންވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް ފަރްޟުކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ ފަރްޟުކުރައްވައިފިއެވެ. (އެއީ) ތިޔަބައިމީހުން ތަޤްވާވެރި ވުމަށްޓަކައެވެ.\n(ރޯދަހިފަންވީ) ޢަދަދު ކަނޑައެޅިގެންވާ ދުވަސްތަކެއް ގައެވެ. ފަހެ، ތިޔަބައިމީހުންގެ ތެރެއިން ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ (ރަމަޟާން މަހުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ. އަދި އުނދަގޫކަމާއެކު އެކަމަށް ކުޅަދާނަވާ މީހުންގެ މައްޗަށްއޮތީ، (ރޯދަ ދޫކޮށްލުމާއެކު) ފިދްޔަ ދިނުމެވެ. (ފިދްޔަގެ މިންވަރަކީ) މިސްކީނަކަށް ކާންދޭ މިންވަރެވެ. ފަހެ، تَطَوَّعَ ގެ ގޮތުން އިތުރު ހެޔޮކަމެއް ކޮށްފިމީހާ (ދަންނާށެވެ!) ފަހެ، އެކަންތައް އެމީހަކަށް ހެޔޮކަން ބޮޑެވެ. އަދި ތިޔަބައިމީހުން ރޯދަހިފުން ތިޔަބައިމީހުންނަށް ހެޔޮކަން ބޮޑެވެ. އެކަން ތިޔަބައިމީހުން ދަންނާނެ ނަމައެވެ.\nشَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ ۚ فَمَن شَهِدَ مِنكُمُ الشَّهْرَ فَلْيَصُمْهُ ۖ وَمَن كَانَ مَرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ ۗ يُرِيدُ اللَّـهُ بِكُمُ الْيُسْرَ وَلَا يُرِيدُ بِكُمُ الْعُسْرَ وَلِتُكْمِلُوا الْعِدَّةَ وَلِتُكَبِّرُوا اللَّـهَ عَلَىٰ مَا هَدَاكُمْ وَلَعَلَّكُمْ تَشْكُرُونَ ﴿١٨٥﴾\nރަމަޟާން މަހަކީ، އެމަހެއްގައި ޤުރްއާން ބާވައިލެއްވި މަހެވެ. (އެ ޤުރްއާން ބާވައިލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި ހިދާޔަތާއި ޙައްގާއި ބާޠިލް ވަކިކޮށްދެނިވި ހެކިތަކެއް ކަމުގައެވެ. ފަހެ، ތިޔަބައިމީހުންގެ ތެރެއިން އެ މައްސަރުގައި ޙާޟިރުވެ ހުރެއްޖެމީހާ، އެ މަހުގެ ރޯދަ ހިފާހުށި ކަމެވެ! އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެންދުވަސްތަކަކުން އެ އަދަދު ހަމަކުރުން ހުށްޓެވެ. ﷲ ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ. (މިކަންތައްތައް މިގޮތަށް ކަނޑައަޅުއްވާފައިވަނީ) ތިޔަބައިމީހުން އެ މައްސަރުގެ ދުވަސްތަކުގެ ޢަދަދު ފުރިހަމަ ކުރުމަށްޓަކައެވެ. އަދި ތިޔަބައިމީހުންނަށް ތެދުމަގު ދެއްކެވިކަން މައްޗަށް ﷲ އަށް ތަކްބީރު ކިޔައި އުޅުމަށްޓަކައެވެ. އަދި ތިޔަބައިމީހުން (އެކަލާނގެއަށް) ޝުކުރުވެރި ވުމަށްޓަކައެވެ.\nسورة البقرة 183- 185


ކ. ގުރައިދޫ ބަނދަރު ހުޅުވުމާއި، ގުރައިދޫގައި ޤާއިމުކޮށްފައިވާ ރައްކާތެރި ބޯފެނުގެ ޚިދުމަތް އިފްތިތާޙު ކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nކ. ގުރައިދޫ ބަނދަރު ހުޅުވުމާއި، ގުރައިދޫގައި ޤާއިމުކޮށްފައިވާ ރައްކާތެރި ބޯފެނުގެ ޚިދުމަތް އިފްތިތާޙު ކުރުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n24 ޖޫން 2018، ރިފަރެންސް: PR-2018-39\nނިޢުމަތްތަކުގެ ވެރި اللّـه سبحـانـه وتعـالى އަށް ޙަމްދުކޮށް ޝުކުރުކުރަން. މި އުންމަތުގެ ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ދުޢާގައި އެކަލޭގެފާނުގެ އާލުންނާއި، މިތުރު ޞަޙާބީން ޝާމިލުކުރަން.\nގުރައިދޫގެ ލޮބުވެތި ޢިއްޒަތްތެރި ރައްޔިތުން، އަދި ހާޒިރުވެވަޑައިގެން ތިއްބެވި އެންމެހާ ޢިއްޒަތްތެރިން؛\nއަޅުގަނޑުމެން އަތޮޅުތެރެއަށް ފަށާ ދަތުރުތަކުގައި އަބަދުވެސް ވާގޮތަށް މިއަދުވެސް ކަން ވެގެން މިދިޔައީ. އަޅުގަނޑުމެން ޕްރޮގްރާމެއް ހަދައިގެން ދިޔަސް، ރައްޔިތުންނާއި އަޅުގަނޑުމެންނާ ދައްކަން ހުންނަ ވާހަކައާއި، އޮންނަ ގާތްކަމުގެ ސަބަބުން އަބަދުވެސް ކޮންމެވެސްވަރެއްގެ ލަސްތަކެއްވަމުން މިދިޔައީ. އަޅުގަނޑުމެންގެ އިންތިޒާރުގައި ގުރައިދޫގެ ރައްޔިތުން އިރުކޮޅަކު ތިއްބަވަން ޖެހުނީތީ، ވަރަށް އިޚްލާޞްތެރިކަމާއެކީ ތިޔަބޭފުޅުންގެ އަރިހުން ދީލަތި މަޢާފަކަށް އެދެން.\nވަރަށް ނަލަ ވަގުތެއްގައި ގުރައިދުއަށް މި އާދެވުނީ. އައިއިރު އަޅުގަނޑަށް ފެނިގެން މިދިޔައީ، ހަމަ ވަރަށް މެހްމާންދާރީ ބޮޑު ރައްޔިތުންތަކެއް އަޅުގަނޑުމެންނާ އިސްތިޤްބާލު ކުރައްވާތަން. ހަމައެހެންމެ، އެހާ ނަލަކަމެއް މިރަށުގައި ނިމިގެންދާތީ، އެ އުފަލުގައިވެސް އަޅުގަނޑުމެންނަށް ބައިވެރިވުމަކީ އަޅުގަނޑުމެންނަށް ލިބޭ ޝަރަފެއްވެސްމެ.\nއާދެ، ޒަމާނުއްސުރެ ގުރައިދުއަށް ދަތިވެފައި އޮތް ބޮޑު ދެ މަޝްރޫޢެއް މިއަދު ނިމި، އަދި އެ މަޝްރޫޢުތައް ރަސްމީކޮށް ފަށްޓައިދިނުމުގެ ޝަރަފު އަޅުގަނޑަށް މި ލިބިގެންދަނީ. އެ އުފާ ގުރައިދޫގެ ރައްޔިތުން އަޅުގަނޑާ ތިޔަ ޙިއްޞާ ކުރައްވަނީ. އާދެ، ޝައްކެއްވެސްނެތްގޮތުގައި، ފެނަކީ އަޅުގަނޑުމެންގެ ހުރިހާ ރަށަކަށްވެސް ބޭނުންވާނެ ވަސީލަތެއް. ސާފު ބޯފެން ލިބިގެން މިދަނީ، މިއަދު ހެނދުނު. ދެންމެ ޠާރިޤުގެ ވާހަކަފުޅުގައި އެ ވިދާޅުވިގޮތަށް، ހުރިހާ ގެތަކަށްވެސް ފެން ލިބިގެން، ކަނެކްޓްވެގެން އެދިޔައީ. ޝައްކެއްވެސްނެތްގޮތުގައި، މިއީ ގުރައިދޫގެ ރައްޔިތުން އެދިއެދި ތިބި އުންމީދަކަށް ކުލަ ޖެހިގެން އައި ކަމެއް.\nދެން މިއޮތީ މި ރަށުގެ ބަނދަރު. ތަފާތު ބަނދަރެއް ކަމަށް ޑޮކްޓަރ މުޢިއްޒުގެ ވާހަކަފުޅުގައި އެ ވިދާޅުވީ. މި ތަނުގެ ވެށްޓާ ގުޅޭގޮތަށް އަދި ރައްޔިތުންގެ މަޝްވަރާގެ މަތިން މި ރަށަށް މިއޮތީ ފަރުމާކުރެވިފައި މި ބަނދަރު. ބަނދަރުގެ ފަސޭހަކަން ލިބިގެން ދިޔުމަކީ ހަމަ ޝައްކެއްވެސްނެތްގޮތުގައި، ގުރައިދޫގެ ރައްޔިތުން އެދިވަޑައިގެން ތިއްބެވި ކަމެއް.\nދެން އަޅުގަނޑުވެސް ޙައިރާންވަނީ ބައެއްކަހަލަ ތަފާސް ހިސާބާއި، އަޅުގަނޑުމެން ރަށްރަށަށް ޒިޔާރަތް ކުރީމާ، އަޅުގަނޑުމެންނާ މި ބައްދަލުކުރާ އަޑުއެހުންތައް، އިލްތިމާސްތައް. ދެންމެ ޠާރިޤުގެ ވާހަކަފުޅުގައި އެ ވިދާޅުވީ، ގުރައިދޫ، މާލެއާ މިހާ ކައިރީގައި އޮތްއިރުވެސް، ކުރީގައި މިދިޔަ ސަރުކާރެއްގައި،5އަހަރުގެ ތެރޭގައި މުޅި ރަށަށް ހޭދަކުރެވިފައި އޮތީ ގާތްގަނޑަކަށް ދޮޅު މިލިއަނެއްހާ ރުފިޔާގެ ވާހަކަ. އެ ދޮޅު މިލިއަންހާ ރުފިޔާގެ ވާހަކަ ދައްކާއިރު، މިއީ ތިންހާހަށްވުރެ ބޮޑު އާބާދީއެއް އޮތް ތަނެއް. އަދި ހަމައެހެންމެ، ޚާއްޞަ އެހީއަށް ބޭނުންވާ މީހުންގެ މަރުކަޒު ހުރިތަންވެސްމެ، ހުރި ރަށްވެސްމެ މިއީ. އެހެންވީމާ، ގުރައިދޫގެ ރައްޔިތުން މުޅި ދައުލަތުގެ ބޭނުމަށް ތިޔަ އުފުއްލަވަނީ ވަރަށްބޮޑު ތަކުލީފެއް. ޚާއްޞަ އެހީއަށް ބޭނުންވާ މީހުން ބޭތިއްބުމުގެ މަރުކަޒުވެސް މިހިރީ މި ރަށުގައި.\nދެން އެއާއެކީ ހަމަ ދަންނަވާލަން ބޭނުންވަނީ، އެހެންނަމަވެސް، އަޅުގަނޑުމެންނާ ހަމައަށް އައިސް، އަޅުގަނޑުމެން މި ހިންގާ މަޝްރޫޢުތަކަށް ބަލާކަމަށްވަންޏާ، އޭގެ 100 ގުނަ މިއޮތީ އިތުރުވެގެން ގޮސްފައި. އެހެންވީމާ، މި ރަށަށް މިހާތަނަށް އަދި ރިޒާ އަޅުގަނޑަށް ދެންމެ ހަނދާންކޮށްދެއްވި ގޮތުން ވެއްޖިއްޔާ، އަޅުގަނޑުމެންގެ ތަފާސް ހިސާބުގައި ކިތަންމެ ރަނގަޅަށް ކަންކަން ފުރިހަމަކޮށް އިންސާނުން ކުރަން އުޅުނަސް، އަބަދުވެސް އަޅުގަނޑުމެންގެ ނިކަމެތިކަން އެއިން ފެނިގެންދާނެ. ކޯޓު އިމާރާތުގެ ވާހަކަވެސް ނުލާ ކަމަށް އެވަނީ. އަޅުގަނޑުމެންގެ ފޮތުގައި ޝާއިޢު ކުރެވިފައި އެއޮތީ ސަތޭކަ ފަސް މިލިއަން. މިއީ ޝައްކެއްވެސްނެތްގޮތުގައި، އެއް މިލިއަނުން، ދޮޅު މިލިއަނުން ސަތޭކަ މިލިއަނާ ހަމައަށް ދިޔައިމާ، މިއީ ޝައްކެއްވެސްނެތްގޮތުގައި އަޅުގަނޑުމެން ހަމަ ވިސްނާލާފައި، އެއާ ދޭތެރޭގައި ނަޒަރު ހިންގާލަންޖެހޭ ކަމެއް.\nދެން އެކަމަކު އެއީ ގުރައިދުއަށް މި މަޝްރޫޢަށް، ނޫނީ މި މަޝްރޫޢުތަކުގައި ހުރި ކަންތައް. އެކަމަކު އަޅުގަނޑުމެންގެ ޚިޔާލަށް އަންނަންޖެހެނީ، މަޢާފް ކުރައްވާތި، ގުރައިދޫގައި ހަމަ ގިނަ ވަގުތު ހޭދަކުރަން އައީ. އެހެންނަމަވެސް، މަޣުރިބު ނަމާދުގެ ވަގުތުޖެހޭތީއާއެކީ، އަޅުގަނޑު ދައްކަން ބޭނުންވާ ވާހަކަ އެބަޖެހޭ ކުރުކޮށްވެސް ކޮށްލަން. އަދި ރައްޔިތުންނާ ބައްދަލުކޮށްލުންވެސް އެބައޮތް، މި ބައްދަލުވުމުގެ އިތުރަށް. އަޅުގަނޑުމެންގެ ސިޔާސީ މަސައްކަތާ ބެހޭގޮތުން. މަސައްކަތް ހިނގާގޮތުގެ ވާހަކަ ދައްކާލަން. ބައެއް ކަހަލަ ތަފްޞީލުދާނެ. އެހެންވީމާ، މަޢާފް ކުރައްވާތި، މިއަދުގެ ޖަލްސާގައި އަޅުގަނޑު ދައްކަން ބޭނުންވާ ހުރިހާ ވާހަކައެއް ނުއެއް ދެއްކޭނެ.\nއެހެންނަމަވެސް، އަޅުގަނޑު ދަންނަވާލަން ބޭނުންވަނީ، އަޅުގަނޑުމެން މި ރަށަށް މި ހަތަރު އަހަރު ދުވަހުގެ ތެރޭގައި ކުރެވިފައި އޮތް ހޭދައަށް ބަލާކަމަށްވަންޏާ، ސަތޭކަ ގުނަ އިތުރުވެގެން ސަތޭކަ ފަސް މިލިއަން ރުފިޔާ، މިއީ ޙައިރާންވާންވީ ކަމެއްނޫނޭ. ޙަޤީޤަތުގައި ރައްޔިތުންނަށް އުންމީދުތަކެއް ގެނެސް، ރައްޔިތުންނަށް ބޭނުންވާ ކަންތައްތަކެއް ކޮށްދެވޭނެކަން، ރައްޔިތުންނާ ހަމައަށް ގެނެސްދިނީ، ވިސްނައިދިނީ މި ސަރުކާރުން. އަޅުގަނޑުމެންނަކީ މާޔޫސްކަމާއި ނާއުންމީދުގެ ތެރޭގައި ތިބި ބައެއް. އެއީ ވަކި މާލެއަކު ނޫން. އަތޮޅުތެރޭގެ ހުރިހާ ތަނެއްގައި.\nއެހެންވީމާ، ގުރައިދޫގެ ރައްޔިތުން މިސާލު ނަންގަވާފައި، ގުރައިދުއަށް އައިސްފައި އޮތް ތަރައްޤީ ބައްލަވާފައި. އަދި ތިޔަބޭފުޅުން މި ކޮމްޕެއަރ ކުރަމުން އަޅައިކިޔައިލީމާ، އެހެން ބައެއް ރަށްރަށަށް، ބޮޑެތި ބިޔަ ރަށްރަށުގައި، މިސާލަކަށް ގދ. ތިނަދޫ. ގދ. ތިނަދުއަށް އޮއްސެމުންއެދާ މަޝްރޫޢުތަކަށް ބަލައިފި ކަމަށްވަންޏާ، އެއީ އެއްވެސް ސަރުކާރަކުން ހަތަރު ފަސް އަހަރު ކީއްކުރަންތޯ، ތިން ހަތަރު ދައުރުންވެސް ނުކުރާވަރުގެ މަސައްކަތް ހިނގަމުން އެދަނީ. އެހެން ނޫންތޯ. އެކަމަކު އެއީ އެ ރަށަށް ބޭނުންވެފައި ހުރި ކަންކަން. އަދި އެ ރަށުގެ ރައްޔިތުން އެހާ ހިތްދަތި ދުވަސްތަކެއް މާޒީގައި ކަޑައްތުކޮށްފައި ހުރީމާ، ދެވަނަފަހަރު އާބާދީވުމަށް 50 އަހަރު ފުރޭތީއާއެކީ، ހަމަ ރައީސް ބޭނުންވި ކަންތައްތައް އެއީ. ރައީސް ބޭނުންވީ އެ ރަށަށް ޚާއްޞަ ހަދިޔާތަކެއް ދޭން. އެއީ، އެމީހުންގެ މާޒީ އެމީހުންނަށް ކޮންމެވެސްވަރަކަށް ތަސައްލީއެއް ހޯދައިދިނުމަށްޓަކައި، އެރަށަކީވެސް އަޅުގަނޑުމެންގެ އެޖެންޑާއިން އުނިވެފައި ނެތް ރަށެއްކަން، ޚާއްޞަ އަހަންމިއްޔަތުކަމެއް ދޭ ރަށެއްކަން ކަށަވަރުކޮށްދިނުމުގެ ގޮތުން.\nއެހެންވީމާ، މި އަންނަ ބަދަލުތަކަށް ބަލާކަމަށްވަންޏާ، އެއަރޕޯޓަކީ ގާތްގަނޑަކަށް ތިރީހަކަށް މިލިއަން ޑޮލަރުން ފެށިގެން އެތައް ޒަމާނެއް ވަންދެން އައި އެއަރޕޯޓެއް. އެ އެއަރޕޯޓުގެ އަގު، އަޅުގަނޑުމެން ތިރީހަކަށް މިލިއަނުން ގޮސްފައި، ހަމަގައިމުވެސް އެއަރޕޯޓް އަގު މިއޮތީ މި ސަރުކާރުގައި ވިއްކާލިއިރު، ފަސްދޮޅަހަކަށް، ހަތްދިހަވަރަކަށް މިލިއަނަށް ވިއްކާލާފައި. އެކަމަކު އޭރު ހުރި، ސަރުކާރުން އޭރު ހޭދަކޮށްގެން، އެތައް އަހަރެއްގެ ތެރޭގައި ހޭދަކޮށްގެން ހަދާފައި ހުރި އެއަރޕޯޓްގެ އަގު، އަނބުރާ އަޅުގަނޑުމެން ގަންނަން ޖެހުނީމާ އަޅުގަނޑުމެންނަށް އެނގޭ، އެއަރޕޯޓްގެ ޙަޤީޤީ އަގަކީ ހަތްދިހަވަރަކަށް މިލިއަން ޑޮލަރު ނޫންކަން. އެއަރޕޯޓް ގަންނަން މިހާރު އަޅުގަނޑުމެން، އަނބުރާ އަޅުގަނޑުމެން ހޯދުމަށްޓަކައި ތިންސަތޭކަ ވިހި މިލިއަނަށްވުރެ ގިނަ ޑޮލަރު އިތުރަށް ކޮށްފިން. މިއީ ހަމަ މޮޅު ވިޔަފާރިއެއް އަޅުގަނޑުމެން ކޮށްލައި މި ނިންމީ. މިވަރުގެ އެއަރޕޯޓެއް ފަސްދޮޅަސް މިލިއަނަށް ވިއްކާލާފައި، އަނބުރާ އެ ހޯދަން ތިންސަތޭކަ އެތައް މިލިއަނެއް އަޅުގަނޑުމެން ހޭދަކޮށްގެން. އެހެންވީމާ، އެއީ ޙަޤީޤަތުގައި އެއަރޕޯޓްގެ އަގު. އެހެންނަމަވެސް، އެ އެއަރޕޯޓް، އެއަރޕޯޓެއް ގޮތަށް މިއަދު މި ތަރައްޤީ ކުރާއިރު، އަޞްލުގައި އިޙްސާސްތައް ޝާޕްކޮށްލަންވީ، ނޫނީ ހައިޑްން ކޮށްލަންވީ، މި ދެންނެވި މިސާލު. ގުރައިދުއަށް އެއް މިލިއަން، ދޮޅު މިލިއަނުން، ސަތޭކަ މިލިއަން އަންނައިރު، ތިރީހަކަށް މިލިއަންގެ އިންވެސްޓްމަންޓް ހަދާފައި އޮތް އެއަރޕޯޓެއް، އެތައް ޒަމާނެއްގެ މަތިން، އަޅުގަނޑުމެން މިހާރު މިދަނީ އެއްހާސް އެތައް މިލިއަން ޑޮލަރަކަށް އެ އިންވެސްޓްމަންޓް. އެއްހާސް އެތައް މިލިއަން ޑޮލަރަކަށް އެ އެއަރޕޯޓްގެ އިންވެސްޓްމަންޓް މި ބަދަލުވެގެން މިދަނީ. ހަމަ4އަހަރުގެ ތެރޭގައި ކަންކަން ކުރަން ބޭނުންވާތީ، ރައްޔިތުންނަށް އުންމީދުތަކެއް ބޭނުންވާތީ، އަދި ރައްޔިތުން މިކަހަލަ ރަށްރަށުގައި ތިބެގެން މާލެއަށް ބަރޯސާނުވެ، މި ރަށްރަށުގައި ތިބެގެން އާމްދަނީ ލިބޭނެ ވަސީލަތްތައް ޤާއިމުކޮށްދިނުމަށާއި، މިތަންތަނުގެ ޒުވާނުންނަށް، ރަށުން ބޭރަށްނުގޮސް ވަޒަނުގައި ތިބެގެން މަސައްކަތް ކުރެވޭނެ ފުރުޞަތު ތަނަވަސްކޮށްދިނުމަށްޓަކައި. މި ހިސާބުގަނޑަކީ ޓޫރިޒަމްގެ މަސައްކަތް ހިނގާ ތަންތަން.\nއެހެންވީމާ، މިކަންކަން އަޅުގަނޑުމެންނަށް ކުރެވެން އަންނަނީ، މި ދެންނެވި ގޮތަށް. އަޅުގަނޑުމެންނަކީ އޭރުގައި އޮތް ޙާލަތާއިގެން ތިޔަ ވިދާޅުވާ ކަހަލަ ޤުދުރަތީ ތަރައްޤީއަށް އެކަނި ބަރޯސާވެގެން ތިބެވޭނެ ބައެއްނޫން. އަޅުގަނޑުމެންނަށް އެކަންކަން އޮންނަނީ އެހެނެއްވެސްނޫން. އަޅުގަނޑުމެންނަށް މަޝްހޫރު ޝާޢިރުންވެސް އަދި އަޅުގަނޑަށް އެނގޭ ގޮތުން ވެއްޖިއްޔާ، އަޅުގަނޑުމެންނަށް ދީނުގައިވެސް އަންގަވާފައި އޮންނަނީ، އަޅުގަނޑުމެންގެ ޙާލަތު، މިހާރުގެ ޙާލަތަށްވުރެ ރަނގަޅު ޙާލަތަކަށް ބަދަލުކުރާނީ، އެ ޙާލަތު ބަދަލުކުރުމުގެ ވިސްނުމާއި، އެ ޚިޔާލާތާއި، އެކަން ކުރަން އަޅުގަނޑުމެން ބޭނުމިއްޔާ. އޭރުން ﷲ އެކަން މިންވަރު ކުރައްވަނީ.\nއެހެންވީމާ، އަޅުގަނޑުމެން ބޭނުންވޭ، މި ދެންނެވި ކަހަލަ ތިރީހަކަށް މިލިއަން ޑޮލަރުގެ އެއަރޕޯޓެއް، ބައެއް ބޭފުޅުން ވިދާޅުވާގޮތުން ވެއްޖިއްޔާ ބާލިދީ އެއަރޕޯޓް. އެކަމަކު ބާލިދީ އެއަރޕޯޓް، މިޒަމާނުގެ ބްރޭންޑް ނިއު، އަދި މި ސަރަޙައްދުގެ އެންމެ ވަރުގަދަ އެއަރޕޯޓަކަށް ހެދޭތޯ މި ބަލަނީ ހަމަ މި ހަތަރު ދުވަހުގެ ތެރޭގައި. އެހެންވީމާ، އެ އަދަދަށްދާ ފައިސާއަށް، ގާތްގަނޑަކަށް އެއްހާސް މިލިއަން އެމެރިކާ ޑޮލަރަށްވުރެން އިތުރުވެގެންދާނެ. އެކަމަކު މި ދައްކަނީ އަޅުގަނޑުމެންގެ މުސްތަޤްބަލުގެ ވާހަކަ. މި ދައްކަނީ އިންވެސްޓްމަންޓްގެ ވާހަކަ. މި ދައްކަނީ މިހެންހުރި ރަށްރަށަށް، މާލެ ކައިރި އެކަންޏެއްނޫން. ދުރު ހުރިހާ ހިސާބެއްގައި ހުރި ރަށްރަށަށްވެސް މިއާ ގުޅިގެން މި އަންނަނީ ތަރައްޤީ. މުޅި ރާއްޖޭގެ ހުރިހާ ހިސާބަކަށް ފެތުރިގެން މިދަނީ، އާންމުވެގެން މިދަނީ ޓޫރިޒަމް. އެއާއެކީ ދަތުރުފަތުރު ފަސޭހަވެގެން މިދަނީ. މިހާރު ރާއްޖޭގެ ހަމަ ދެތިން ދިމާއެއް ފިޔަވައި ހަމަ ކޮންމެ ދިމާއެއްގައި މަދުވެގެން އެއް އެއަރޕޯޓް އޮންނާނެ. ޑޮމެސްޓިކް އެއަރޕޯޓް އޮންނާނެ. އަދި މިހާރު އެންމެފަހުން މި ހަދަމުން މިގެންދާ4އެއަރޕޯޓް، ހަމަ އެހެން ބައެއް ދިމަދިމާގައި އެއް އެއަރޕޯޓަށްވުރެ ގިނަ. ޤުދުރަތީގޮތުން ބައެއް އަތޮޅުތައް ހުރިގޮތުން، އެ އަތޮޅުތަކަކީ އަތޮޅޭ ބުންޏަސް، އެ އަތޮޅުތަކަކީ ބިޔަ ބޮޑެތި އަތޮޅު. އެހެންވީމާ، ބައެއް އަތޮޅުތަކަށް ދެ އެއަރޕޯޓް، ތިން އެއަރޕޯޓްވެސް ކުޑަ. އެކަމަކު މިއީކީ ކުރީގައި ވިސްނާފައި އަޅުގަނޑުމެން ކުރަން ރާވާފައި ހުންނަ ކަންކަމެއްނޫނޭ. އެހެންނަމަވެސް، އަޅުގަނޑުމެން ބޭނުންވޭ، މި ތަރައްޤީ މުޅި ރާއްޖެއަށް އާންމުވެގެންދާން.\nއެހެންވީމާ، މި ތަރައްޤީ އާންމުކުރުމަށް ކުރާ މަސައްކަތުގައި ރިސްކް ނަގައިގެން، ފައިސާ ހޯދައިގެން އަދި ދަރައިގެންވެސް މިކަން ކުރަންޖެހޭ. ދަރަންޏަކީ ދިވެހިރާއްޖެއަކަށް އާކަމެއް ނޫން. ދަރަންޏަކީ ވިޔަފާރިކުރާ މީހުންނަށްވެސް މުޅިން އާ އިޞްޠިލާޙެއް ނޫން. މަފްހޫމެއް ނޫން. އެއްވެސް މީހަކު ނުކުރާނެ، ސަތޭކައިންސަތޭކަ އޭނާގެ ލާރީގައި ވިޔަފާރިއެއް ނުކުރާނެ. މޮޔައަކު ނޫނީވިއްޔާ އެކަމެއް ނުކުރާނެ. އަދި އޭނާގެ ލާރި، އޭނާ ކުރަން ބޭނުންވާ ހުރިހާ ކަމެއް ކުރާކަށް، އަދި އެ ލާރި ދެގުނަ، ތިންގުނަ، ހަތަރުގުނަ ކުރާކަށް، އެ ޖާގައެއް ނުވެސް ލިބޭނެ އޭނާގެ ލާރިން. ލޯނު ނަގައިގެން މިކަންކަން ކުރާނީ.\nއެހެންވީމާ، އަޅުގަނޑުމެންވެސް ބޭނުންވަނީ، ރާއްޖޭގެ ރައްޔިތުންނަށް ދަތިވެފައި މިހިރަ ކަންކަން، ކޮންމެ ރަށަކަށް މި ހުރިހާ ކަމެއް ފުދިގެން އަންނައިރުވެސް، މިއަދު ރަނގަޅުކަންނޭނގެ ޔާމީނަށް، މިރަށުގެ ޔާމީނަށް މި ޕޯޑިއަމުން ފުރުޞަތު ނުލިބުނުކަން. އެހެންނޫންނަމަ، ހަމަ އަޅުގަނޑު ބަލައިގަންނާނަން، ބަލައިގަންނާނަން. އަންނާނެ، މިރަށަށް ދެން ބޭނުންވެފައި ހުރި ކަންތައްތަކުގެ ލިސްޓެއް ދޮގެއްތޯ. އެހެންވީމާ، ރަށްރަށަށް ބޭނުންވާ ކަންތައްތައް އަޅުގަނޑުމެން ކޮށްދިނަސް އަޅުގަނޑުމެން ގަބޫލުކުރަންޖެހޭނީ އަދި އަޅުގަނޑާއި އަޅުގަނޑާއެކީ މަސައްކަތް ކުރައްވާ ޓީމު ހެޔޮހިތުން ބަލައިގަންނަނީ ތިޔައީ ހަމަ ރައްޔިތުން ބޭނުންވާ ކަންކަމޭ. އެކަމަކު މިކަންކަމާ ހަމައަށް އުންމީދުކޮށް ވިސްނައި، ހުވަފެނެއް ދެކި، އެ ހުވަފެން ޙަޤީޤަތަކަށް މި އަންނަން ވިސްނައިދިނީ އަޅުގަނޑުމެން ދޮގެއްތޯ. އޭގެކުރީގައި އަޅުގަނޑުމެން ކުރާ އުންމީދުތަކެއް ނޫން. ދިވެހިރާއްޖެއަކީ ކުޑަކުޑަ ނިކަމެތި ޤައުމެއް. ދިވެހިރާއްޖެއަކީ ވަސީލަތް މަދު ޤައުމެއް. ދިވެހިރާއްޖެއަކީ އިންޑިއާ ކަނޑުގައި އަޅައިނުލައި ހަމަ އޮޔާއި ރާޅު އެކަނި ޒިޔާރަތްކުރާ، މެހްމާނުން ޒިޔާރަތްކުރާ ކުޑަކުޑަ ޤައުމެއް. ދިވެހިރާއްޖޭގެ ފަތުރުވެރިކަމާ ބެހޭގޮތުން އެންމެ ފުރަތަމަ ފުންނާބު އުސްކޮށް ލިޔުނު މީހުން ލިޔުނީ ދިވެހިރާއްޖޭގެ ޓޫރިޒަމް އެއްވެސް ހިސާބަކަށް ނުދާނޭ. ޓޫރިޒަމަށް ބޭނުންވާ ހުރިހާ ސާމާނަކީ ރާއްޖެއިން ބޭރުން އެތެރެކުރާ އެއްޗެއްސޭ. ރާއްޖޭގައި ނެތޭ އެ ހަކަތައެއް. އެއަކަށް ފުރުޞަތެއް ނެތޭ. އެކަމަކު މިއަދު ދުނިޔޭގެ ޔުނިވަރސިޓީތަކުގައި، މި ހޮސްޕިޓޭލިޓީ އިންޑަސްޓްރީގައި، ޓޫރިޒަމްގެ ދާއިރާގައި ފިލާވަޅު ނަގައިދޭއިރު، ނަމޫނާ ރަށަކަށް މި ނަގަނީ މިސާލަކަށް ދިވެހިރާއްޖޭގެ ކޭސް ސްޓަޑީ. މިއަދު އަޅުގަނޑު ފަޚުރުވެރިވޭ ދިވެހިރާއްޖޭގައި ޓޫރިޒަމް އޮތީމާ. އޭރު އިސްނަގައިގެން ޓޫރިޒަމްގެ މަސައްކަތް ކުރެއްވި ހުރިހާ ޓޫރިޒަމްގެ ޕްރައިވެޓް އިންވެސްޓަރުންނަށް، އަދި އަޅުގަނޑުމެންގެ ބޭފުޅުން އިސްކޮށް އުޅުއްވި. މިހާރު ދިވެހިރާއްޖޭގެ ޓޫރިޒަމްގެ ދާއިރާގައި އިންވެސްޓް ކުރަން، ދުނިޔޭގެ ކޮން ދިމާއަކުންތޯ މީހުން ނާންނަނީ؟ ހަމަ ސަރުކާރަށް މިއުޅެނީ އިތުރު ތަންތަން ނުދެވިގެން. ސަރުކާރަށް އިތުރު ތަންތަން ނުދެވިގެންވެސް މިއުޅެނީ ސަބަބުތަކެއް އޮވެގެން. އަޅުގަނޑު ބޭނުންވަނީ ޓޫރިޒަމް މިހާރު އާންމުވެފައި ނެތް ދިމަދިމާއަށް ޓޫރިޒަމް ގެންދަން. މާލެއަތޮޅު، އަރިއަތޮޅު، މި ތަންތަނަށް ބަލައިފި ކަމަށްވަންޏާ، ޓޫރިޒަމް ހުޅުވާލަން މި ތަންތަނަށް އަންނާނެ. އަޅުގަނޑުމެން ބުނާކަށްވެސް ނުޖެހޭނެ. އެކަމަކު ދިވެހިރާއްޖޭގެ ހުރިހާ ރައްޔިތުންނަކީ، އެއްވަރުގެ ބައެއް. ނިޢުމަތްތަކާއި، އުފުލަންޖެހޭ ތަކުލީފަށް ބަލައިފި ކަމަށްވަންޏާ، ހަމަ ހުރިހާ ކަމެއް އެއްވަރަކަށް އެއް ހަމައަކަށް ހުންނަން އެބަޖެހޭ.\nއެހެންވީމާ، ޓޫރިޒަމް ނެތް ދާއިރާތަކަށް ބަލާކަމަށްވަންޏާ، މިއުޅެނީ އުތުރުގައި ހުރި ރަށްރަށް. އުތުރުގައި ހުރި އަތޮޅުތައް. ހއ. ހދ. ށ. އެހެންވީމާ، އެ ރަށްރަށަށް ޓޫރިޒަމް ގެންދިޔުމަކީ، އަޅުގަނޑުމެންގެ މިއަދުގެ ސިޔާސަތުގައި ހާމަކަންބޮޑުކޮށް އަޅުގަނޑުމެން ފާޅުކޮށްފައި އޮތް ސިޔާސަތު. އެހެންވީމާ، މިހާރު ޓޫރިޒަމަށް މިދޫކުރާ ރަށްރަށުގެ ތެރޭގައި، ހަތްދިހަ ފަސް ޕަސެންޓަށްވުރެ ގިނަ ރަށްރަށް އެހެރީ ށ. ހއ. ހދ. އަށް. އެހެންވެގެން އެތަންތަނަށް އެއަރޕޯޓް އެދަނީ. އެއީކީ ހަމައެކަނި ދަތުރުފަތުރުގެ ފަސޭހައަކަށްނޫން.\nއެއާއެކީ މި ދެންނެވި އެއަރޕޯޓަށް ޒިޔާރަތްކުރާ 7.5، 8 މިލިއަން ޓޫރިސްޓުން ޒިޔާރަތް ކުރީމާ، އެމީހުން ނިންދަވާނެ ތަންތަން އަޅުގަނޑުމެން ބޭނުންވާނެ. ބޭނުންވަނީ ގެސްޓްހައުސް އެކަންޏެއް ނޫން ދޮގެއްތޯ. އެ މެހްމާންދާރީ އަޅުގަނޑުމެންނަށް އަދާކުރެވޭނީ، މި ދެންނެވި ގޮތަށް މުޅި ރާއްޖެއަށް މިކަންކަން ކުރެވިގެން. ވިޔަފާރީގެ ފައިދާ ހޯދުމަށް ކަމެއް ކުރުމަށް، ފުރުޞަތު އޮވެގެން ކަމެއް ކުރުމަކީ، އެއީ އަޅުގަނޑުމެންނަށް ލިބޭ އުފަލަކަށްވާންވާނެ. އެއީ ޝައުޤެއް. އެއީކީ ތަކުލީފެއް ކަމަށް ދެކިގެން ނުވާނެ. ފުރުޞަތު އެބައޮތް ޓޫރިޒަމް ފުޅާކުރަން. އެކަމަކު ހޭދަކުރަން އެބަޖެހޭ. ފުރުޞަތު އެބައޮތް އެއަރޕޯޓްތައް ހަދަން. އެކަމަކު ހޭދަކުރަންޖެހޭ. ފުރުޞަތު އެބައޮތް ބަނދަރު ހަދަން. އެކަމަކު ހޭދަކުރަންޖެހޭ. އެކަމަކު އެކަންކަން ކުރުމަކީ، އަޅުގަނޑުމެންގެ އަތުގައި މިއަދު ލާރި ނެތިގެން އަޅުގަނޑެއް ގަބޫލުނުކުރާނެ، މިއަދުގެ ދިވެހިންގެ ވިސްނުން، މި ހަތަރު އަހަރު ދުވަހުގެ ތެރޭގައި ބަދަލުވެފައި ހުރިގޮތުން، އުއްމީދާއި، އުޖާލާކަމާއި ރޯޝަންކަން ލިބިފައި ހުރި މިންވަރުން މިއަދު ދިވެހި ރައްޔިތުން ގަބޫލުކުރާނެ، މިއިން ކޮންމެ ކަމަކީވެސް ކުރެވޭނެ ކަމެކޭ. އަނެއްކާ އެކަންކަން ކުރާނީ ރައީސް ޔާމީންކަން އެމީހުން ގަބޫލުކުރާނެ. އެއީ މިއަދުގެ ޙަޤީޤަތް. އެއީ މިއަދުގެ ޙަޤީޤަތް.\nއަޅުގަނޑުމެން ދަރުމަވަންތަ ހޮސްޕިޓަލްގެ ވާހަކަ ދައްކާއިރު، ނޫނީވިއްޔާ އެމް.ޓީ.ސީ.ސީ އިން ބިން ނެތް ދިމަދިމާގައި ބިން އިތުރުކުރަމުންދާ ވާހަކަ ދައްކާއިރު، ނޫނީވިއްޔާ އެސް.ޓީ.އޯ.ގެ ތެޔޮ އުފުލުމަކީ ނާލުން ބޮޑު ގެއްލުމެއް ލިބޭ ކަމަކަށްވާތީ، ތެލުގެ އަގުހެޔޮކުރަންވީމާ، ޓޭންކަރެއް ގަތުމާ، މިކަހަލަ އެތައް ބައިވަރު ކަންކަމަކީ ހަމަ ކުރިއަށް ވިސްނާފައި، އެއީ އެއްގޮތަކަށްވެސް އޭގެ ޒާތުގައި ކުއްލިއަކަށް ފެނުނު ހުވަފެނެއް ޙަޤީޤަތަކަށްވަނީކީ ނޫން. އެއީ ދުރާލާ ވިސްނާތީ. އެކަންކަން ކުރަންޖެހޭތީ.\nމިރަށުގައި މިސާލަކަށް، މި ސްޓެލްކޯ ވަރަށް ހާމަކަން ބޮޑު ގޮތެއްގައި މިރަށުގައި ކަރަންޓްގައި މި އުޅުއްވަނީ. ސްޓެލްކޯގެ އަޅުގަނޑާއެކީ އެންމެ ގިނަ ދުވަހު ޚިދުމަތް ކުރެއްވި އެމް.ޑީ މިތާ އެބަ އިންނެވި. މިހާރުގެ ސީ.އީ.އޯ މިތާ އެބަ އިންނެވި. އަޅުގަނޑުމެން އަބަދުވެސް ބޭނުންވާ ކަމަކީ، އަބަދުވެސް ކުރަންޖެހޭ ކަމަކީ، ސްޓެލްކޯ ހިންގުމުގެ ޚަރަދުގެ ގާތްގަނޑަކަށް ތިންބައިކުޅަ ދެބަޔަކީ، ގާތްގަނޑަކަށް ފަސްދޮޅަހަކަށް ޕަސެންޓް އެއީ ތެލުގެ އަގު. އެހެންވީމާ، ސްޓެލްކޯއަކަސް، އޭގެ ޒާތުގައި ޚަރަދު ކުޑަކުރަން، ހޭދަ ކުޑަކުރަން، ނޫނީ ޔުނިޓްގެ އަގުހެޔޮކުރަން ކުރެވޭނެ މާބޮޑު ކަންތައްތަކެއް ނުހުރޭ.\nއެހެންވީމާ، އެކަންކަން ކުރެވެން މި އަންނަނީ އަޅުގަނޑުމެން ތެޔޮ ގަންނަން ލިބޭ އަގު ހެޔޮކުރުން. އަދި އެއަށްވުރެ ބޮޑަށް ތެޔޮ ގަންނަން ލިބޭ އަގު ހެޔޮނުވާކަމަށްވަންޏާ، ދެން އޮތީ މި ނާލަށް ހިނގާ ޚަރަދު، ހޭދަ އަޅުގަނޑުމެން ކުޑަކުރުން. އެކަން ކުރަން އަޅުގަނޑުމެން ކުރަންޖެހޭ އިންވެސްޓްމަންޓެއް، އެ ޓޭންކަރު ގަތުން އެއީ. އެހެންނޫނީ އަބަދު މިހާރު އަޅުގަނޑުމެންގެ ސަރުކާރުގައި އެކަންޏަށް ވިސްނިޔަސް، އަދި ކުރިއަށް، އަޅުގަނޑުމެންގެ ސަރުކާރުގައި އެކަންޏަށް ވިސްނިޔަސް، ތެލުގެ ނާލަށް ހޭދަކުރި ހޭދަކުރި މިންވަރު، އަޅުގަނޑުމެންނަށް އެއްފަހަރާ ފައިސާ ލިބިފައި ހުރިނަމަ، މީގެ އެންމެ ޓޭންކަރެއް ނޫން، ދެތިން ޓޭންކަރު ގަންނަހާވަރަށް އަޅުގަނޑުމެން ހޭދަ ކޮށްފީމު.\nއެހެންވީމާ، މި އިންވެސްޓްމަންޓްތައް މި ހަދަނީ، ނޫނީ މަހާޖައްރާފާއެއް ހޯދައިގެން، ރާއްޖޭގެ ބިން ހުސްވަމުންދާއިރު، އަޅުގަނޑުމެންގެ ތެރެއިން އެއްބަޔަކު ކަންބޮޑުވަމުންދާއިރު، އަޅުގަނޑު ހަމަ އަބަދުވެސް މި ދަންނަވަނީ ނޫނެކޭ، އަޅުގަނޑުމެން ކަންބޮޑުނުވަމާހެއްޔޭ. އަބަދުވެސް މުސްތަޤްބަލެއް އެބައޮތޭ. އުއްމީދެއް އެބައޮތޭ. އުޖާލާކަން އެބައޮތޭ. ކަންކަން ކުރަން ތިބި ޒުވާނުންނަށް ޖާގަދޭށޭ. ކުރިއަށް ނެރޭށޭ އެމީހުން.\nއެހެންވީމާ، އެ ވިސްނުމާއެކީ ކުރިއަށްދާކަމަށްވަންޏާ، އަޅުގަނޑުމެންނަށް ހައްލުކުރެވެންވާނެ އެކަންކަން. އަޅުގަނޑުމެން ހަމަ ހުރިހާ ކަމަކީ ޤުދުރަތީ ތަރައްޤީއާއި ވަސީލަތަށް ބިނާކޮށްގެން ޑިމޮކްރަސީގެ ވާހަކަ ދައްކާއިރު، ހަމަ މިއަދު އަޅުގަނޑުމެންގެ ޚިޔާލަށް ގެނެސް، އަޅުގަނޑުގެ ވާހަކަ ނިންމާލާނަން. އަޅުގަނޑު ދެންނެވި ގޮތަށް އަޅުގަނޑު ދަންނަވަން ބޭނުންވާ ހުރިހާ ވާހަކައެއް ނުވެސް ނެތް. އެކަމަކު އަޅުގަނޑު ބޭނުންވަނީ، އުއްމީދީ މެސެޖްތަކެއް ދޭން. އެއީ އަޅުގަނޑުވެސް މި ރިޔާސީ އިންތިޚާބަށް މި ކުރިމަތިލަނީ އަޅުގަނޑުގެ ޕާޓީގެ ފަރާތުން. އަޅުގަނޑު ދެކޭގޮތުގައި އަދި އަޅުގަނޑުގެ ޕާޓީގެ ބޭފުޅުން ދެކެވަޑައިގަންނަވާ ގޮތުގައި، މިއީ އަޅުގަނޑުމެންގެ ޕާޓީން ކުރާ މަސައްކަތެއް ނޫން. މިއީ ދިވެހިރާއްޖޭގެ ޙާލަތު މިއަދު އައިސްފައި އޮތް ހިސާބުން އަދި އަޅުގަނޑުމެންގެ ކަންކަން ނިންމަން ތިބި ސިޔާސީ ބޭފުޅުން، އެ ބޭފުޅުން ދައްކަވާފައި ހުރި މާޒީއާއި، އެންމެފަހުން މި ދެއްކެވި ކަންތައްތަކަށް ބަލާއިރު، ރައްޔިތުންގެ މަޞްލަޙަތާއި، ރައްޔިތުންނަށް ލޯބިކޮށްގެން ކުރާ ކަންތައްތައް، އެބޭފުޅުން ދައްކަވައިދެއްވާފައި ހުރި މިންވަރުން ގަބޫލުކުރެވެނީ، އެބޭފުޅުންނަކީ އަމިއްލަ އެޖެންޑާތަކެއް ހިއްޕަވައިގެން އުޅުއްވާ ބޭފުޅުންކަން. އެބޭފުޅުންގެ ޤައުމިއްޔަތުގައި، ނޫނީ ރަށަށް ކޮށްދެއްވަން ބޭނުންފުޅު ކަންކަމުގެ މެނިފެސްޓޯއެއް އަޅުގަނޑުމެންނަކަށް ނުފެނޭ. އޭގެ ބަދަލުގައި ހައްތަހާވެސް އަޅުގަނޑުމެންނަށް ފެނިގެން މިދަނީ، މުޅިން އެހެންކަހަލަ ކަންތައްތަކެއް.\nއެހެންވީމާ، ކުރީގައި އަޅުގަނޑު ހީކުރީ އަޅުގަނޑު އެކަނި ކަމަށް އެއްކޮޅުގައި މިހުރީ ޕީ.ޕީ.އެމް. އެހެންނަމަވެސް، ﷲގެ މަގުގައި އަޅުގަނޑު މަސައްކަތް ކުރާކަން އަޅުގަނޑަށް ގަބޫލުކުރެވޭ. ރައްޔިތުން އަޅުގަނޑަށް ތާއީދު ކުރައްވާކަން އަޅުގަނޑަށް ގަބޫލުކުރެވޭ. އެހެންވީމާ، އެކަނިވެސް މި ހަނގުރާމަ ކުރަން އަޅުގަނޑުމެން ތައްޔާރާ ތިބީ. އޭރު އަޅުގަނޑު ދުށީ، އަޅުގަނޑާ ދެކޮޅަށް، ނޫނީވިއްޔާ އަޅުގަނޑު ހުރި ކޮޅުނޫން އަނެއް ކޮޅުގައި އެތައް ބައިވަރު ސިޔާސީ ލީޑަރުން ތިއްބެވިކަން. އެކަމަކު މިއަދު އެނގިގެން މިދިޔައީ، ނޫނެކޭ އެމީހުންވެސް ތިބީ ހަމަ އެކަނި. އެހެންވީމާ، އެކަނިމާއެކަނި ކުރާ މުޤާބަލާއެއް މިއީ. ހަނގުރާމައެއް މިއީ ދޮގެއްތޯ.\nއެހެންވީމާ، މީގައި އަޅުގަނޑުމެން މިއަދު ގަބޫލުކުރަންޖެހޭނީ ހުރިހާ ވާހަކައެއް ދެއްކިނަމަވެސް، އެމީހުންގެ ތެރޭގައި ވެރިކަމާ ހަމައަށް ދިޔައިމާ، ކޭކުފަޅާ ހިސާބަށް ދިޔައިމާ، ހަމަ ކޮންމެ މީހަކުވެސް ބޭނުންވަނީ ނުފަޅަން މުޅި ކޭކު. އެހެންވީމާ، އަޅުގަނޑުމެންގެ ޕާޓީން ނިންމީ އަޅުގަނޑުމެން ކޭކު ނުފަޅާނަމޭ. ކޭކު އެއްކޮށްދޭނީ އަޅުގަނޑުމެންގެ މިހާރުގެ ޒަޢާމަތަށޭ. އެއީ އަޅުގަނޑުމެން ބޭނުންވަނީ އަޅުގަނޑުމެން މި ދެކޭކަހަލަ ދިވެހިރާއްޖެއެއް. އަމާން، ޞުލްޙަވެރި، ރައްޔިތުންނަށް އޯގާތެރި އަޅާލާ މުޖުތަމަޢެއް ބިނާކުރުމަށާއި، އިސްލާމީ އުޞޫލުތަކާއި، ދިވެހި ރިވެތި އުސޫލުތައް ގެންގޮސްދިނުމަށް. ޑިމޮކްރަސީއަކީ ޙަޤީޤަތުގައި ކޯއްޗެއްކަން ދައްކައިދިނުން. މިއަދު ޑިމޮކްރަސީ ކަމުނުގޮސްގެން މިއުޅެނީ ކީއްވެގެންތޯ؟ މިއަދު ޑިމޮކްރަސީ ކަމުނުގޮސްގެން މިއުޅެނީ އެބޭފުޅުންގެ ޒާތީ ކަންކަމުގަޔާއި، އެބޭފުޅުން އެދިވަޑައިގަންނަވާ ސިޔާސީ ކަންކަމުގައި، އެބޭފުޅުން ބޭނުންވާ ޙުކުމްތައް އެކި ކޯޓުތަކުން ނުނެރެވިގެން. ދައުލަތް ބަދުނާމުކޮށް، ސަރުކާރުން ކަންކަމާ ބެހޭ ވާހަކަ ދައްކަނީ. ނޫން. ސަރުކާރަކުންނެއް މި ދެންނެވި ކަހަލަ އެއްވެސް ކަމެއްގައި ކޯޓަކަށް އެއްވެސްކަހަލަ ނުފޫޒެއް ނުފޯރުވާނެ. އެކަމަކު ކޯޓަށް ނުފޫޒު ފޯރުވި މީހުން، މިއަދު އެތިބީ އަޅުގަނޑުމެންނަށް ހާމަކަންބޮޑު ގޮތެއްގައި ފަޟީޙަތްވެފައި. އެހެންވީމާ، މިއީ ޑިމޮކްރަސީ ގޮސްފައި އޮތް ހިސާބު. ޑިމޮކްރަސީއަކީ ނިޒާމުތަކެއް. ނިޒާމާ އެއްގޮތަށް އުޅެން ދަސްކުރާ ކުރުން. އެއީ ޑިމޮކްރަސީއަކީ. އެކަމަކު ވަކި ބައެއްގެ، ވަކިކަހަލަ ޙައްޤުތަކަކާ ހަމައަށް ޖެހުނީމާ، އެއްކަލަ ނިޒާމުން ބޭރުން ކަންތައްތައް ކުރަންވީ. އެ ނިޒާމުން ބޭރުން ކަންތައްތައް ނުކުރެވޭ ކަމަށްވަންޏާ، ނިޒާމު ހިފަހައްޓަން ކުރާ މަސައްކަތް ކުރާ މީހަކީ ޚުދު މުޚްތާރު ވެރިޔަކަށްވަނީ.\nއެހެންވީމާ، އެކަހަލަ ޙާލަތެއްގައި އަޅުގަނޑުމެން ރައްޔިތުންނަށް އޮޅުންފިލުވައިދޭން ހުރި ފިލާވަޅުތައް މިހިރީ. އަދު އަޅުގަނޑުމެންގެ ޙާލަތު އޮތް ހިސާބުން އަޅުގަނޑުމެން ގަބޫލުކުރަންޖެހޭ، މިކަންކަން އެބަޖެހޭ މާޒީވެ ދޫކޮށްލަން. އަޅުގަނޑުމެންނަކީ އަޅުގަނޑުމެން ރަށްރަށުގައި ތިބެގެން، ޒުވާނުންނަށް ފުރުޞަތުތަކެއް ލިބިގެން، މަސައްކަތް ކުރަން ކެރޭ ބަޔަކަށް ފުރުޞަތު ލިބިގެން ހަމަ ސްކައިޒް ދަ ލިމިޓޭ ބުނާ އުސޫލުން އުދުހެން ބޭނުންވާ ހިސާބަށް މެދު އުޑުގައި ފިޔަޖަހާ ބަޔަކަށް ދިވެހިން އެބަ ވާންޖެހޭ. ދެން އަޅުގަނޑަށް ހީވަނީ އަޅުގަނޑުގެ ވާހަކަ ނިންމަންވީހެން. މިކަހަލަ ޕޯޑިއަމެއްގެ ފަހަތަށް އައިމާ ވާގޮތަކީ ދައްކަން ހުންނަ ވާހަކަ ލައްކަ ގިނަ. އެހެންނަމަވެސް، އަޅުގަނޑު ހަމަ ތުލުސްދޫގެ ރައްޔިތުންނަށް ކޮށްލަން ބޭނުންވާ އިލްތިމާސަކީ، އަޅުގަނޑުމެން ބޭނުންވާ ކަންތައްތައް ބޭނުންވާ ސްޕީޑްގައި ގެންދަން ބޭނުމޭ. ގުރައިދޫގައި. ދެން ވާގޮތަކީ މި ރަށަށް އައިމާ، މިކަހަލަ ހުރިހާ ކަމެއް އަޅުގަނޑުމެންގެ ސިކުނޑިއަށް އަންނާނެ. މާދުރަކު ނޫން ދޮގެއްތޯ މަރުކަޒުވެސް މިހިރީ. މަޢާފް ކުރައްވާ. ދެން އެކަމަކު ސަމާސާއަކަށް ދަންނަވާލަން. އަޅުގަނޑާއެކީ ވަޑައިގެންނެވި ބޭފުޅުންގެ ތެރެއިން ބައެއް ބޭފުޅުން މިރަށުގައި ބަހައްޓަންވެސް އަޅުގަނޑު އެބަ ޚިޔާލުކުރަން.\nއެހެންވީމާ، އަޅުގަނޑުމެން މިކަހަލަ އެތައް ވާހަކައެއް ދައްކަން ހުންނައިރު، އަޅުގަނޑުމެން ގަބޫލުކުރަންޖެހޭ ޙަޤީޤަތަކީ، ރާއްޖޭގެ ކޮންތަނަކަށް، ކޮން ދިމާއަކަށްތޯ މިއަދު ތަރައްޤީ ނައިސް އޮތީ. އަނެއްކާ މި އަންނަ ތަރައްޤީއަކީ5އަހަރުގެ ތެރޭގައި 1.5 މިލިއަން ރުފިޔާ ހެއްޔޭ. މި އަންނަ ތަރައްޤީއަކީ އެންމެ މަޝްރޫޢެއް އަޅުގަނޑުމެން މިނެކިރައިލަނީ 30 މިލިއަނުން، 40 މިލިއަނުން ދޮގެއްތޯ. ޒުވާނުންގެ ވަޒީފާއާއި، ޒުވާނުންގެ ހަކަތަ ކުރިއަށް ނެރުމަށްޓަކައި ކުރެވޭ މަސައްކަތުގެ ތެރޭގައި އަޅުގަނޑުމެން އުފައްދައިފީމު ވަޒީފާތަކެއް. އެއީ ޓޫރިޒަމްގެ ދާއިރާގައި އުފައްދައިފިން. އަދި ހަމައެހެންމެ، ސަރުކާރުގެ ކުންފުނިތަކާއި، ސަރުކާރުން އަޅުގަނޑުމެން ވަޒީފާތަކެއް އުފައްދައިފީމު. ޖުމްލަކުރެވޭގޮތުގައި ގާތްގަނޑަކަށް ހަތްދިހަ ހަހާސް ވަޒީފާ އުފެދިފައި އެހެރީ. މި އަތޮޅަށް އެކަނި ކުރަން ހުރި ހޭދައަށް ބަލާކަމަށްވަންޏާ،5ފަޅެއް އެއޮތީ އަޅުގަނޑުމެން ނިންމާފައި. އިރާދަކުރެއްވިއްޔާ މި އަހަރުގެ ތެރޭގައި، އަޅުގަނޑުމެންގެ ނަޞީބު ރަނގަޅިއްޔާ، އަޅުގަނޑުމެން އެ ފަޅުތައް އިޢުލާނު ކުރާނަން. އެ ފަޅުތަކުން ހަމަ ސީދާ ވަޒީފާއަށް ނުކުންނަ މީހުންގެ އަދަދު އިރާދަކުރެއްވިއްޔާ ތިރީސްހާހަށްވުރެ އިތުރުވެގެންދާނެ.\nއެހެންވީމާ، މިކަހަލަ ކަންތައްތަކެއް ވެފައި، އަޅުގަނޑުމެންނަކީ ކުޑަ ޟަޢީފް ނިކަމެތި ޤައުމަކަށްވެފައި، އާމްދަނީ ނުލިބޭ ބަޔަކަށް ވެގެންދާއިރު، އަޅުގަނޑު ހަމަ އެބޭފުޅުންނަށް ދަންނަވާލަން ބޭނުންވަނީ، ﷲގެ ރަޙްމަތް އަޅުގަނޑުމެންނާއެކީ އެބަވެޔޭ. ﷲގެ ރަޙްމަތް ވާކަމަށްވަންޏާ، އިތުރު ކަންތައްތައް ކުރަން ރައްޔިތުންނަށް ހިތްވަރުދޭން ތިބި ބަޔަކީ ސިޔާސީ ލީޑަރުން. އެކަން ކުރަން އެމީހުން އަންނަނީ. އެހެންވީމާ، ހަތަރުހާސް ފައްސަތޭކަ ރުފިޔާ ބޮލަކަށްޖެހޭ ޤައުމީ ނިސްބަތް، ދިހަވަރަކަށް ހާހާ ހަމައަށް ހަތަރު އަހަރުގެ ތެރޭގައި އުފުލިގެން ދިޔައިމާ، މިކަންކަމާ ދޭތެރޭގައި އެބަޖެހޭ ހުރިހާ ޒުވާނުންވެސް، ޢިލްމީ މީހުންވެސް އަދި ހަރު، ތަންދޮރު ދަންނަ، އިސް ރަށްވެހިންވެސް ވިސްނާވަޑައިގަންނަވަން.\nއަޅުގަނޑުމެން ގަބޫލުކުރަނީ، އަޅުގަނޑުމެންގެ ޤައުމަކީ ކުޑަ ޤައުމެއް. އެހެންނަމަވެސް، އަޅުގަނޑުމެންގެ ޤައުމަކީ ހަމަ ދުނިޔޭގެ ސަފުތަކުގައި ހިމެނޭ ޤައުމެއް. އަޅުގަނޑުމެންގެ ވަސީލަތާއި، އަޅުގަނޑުމެންގެ ޙާލަތު ބަދަލުކުރުމަށް، ރަނގަޅު ކުރުމަށް އަޅުގަނޑުމެން ނުކުރާ މަސައްކަތެއް ކޮށްދޭކަށް ކައިރިންވެސް ދުރުންވިޔަސް ހެޔޮ ބޮޑުބޭބެއެއް ނާންނާނެ. މި ޢަޒުމުގައި އަޅުގަނޑުމެން މަސައްކަތްކުރާ ކަމަށްވަންޏާ، މި ރިޔާސީ އިންތިޚާބުގެ މިޞްރާބު، އަޅުގަނޑަށް ޔަޤީން ގުރައިދޫގެ ރައްޔިތުންނަށް ހަމަ ސީދާ އެނގިވަޑައިގަންނަވާނެ. މަޢާފް ކުރައްވާ. ދެންވެސް ވާހަކަ ދައްކާއިރު އަނެއްކާވެސް ތުލުސްދޫގެ ވާހަކަ އައިސްފާނެތީ، އަޅުގަނޑު މިހާ ހިސާބުން ނިންމާލާނަން. އަޅުގަނޑު އަދި ތިޔަބޭފުޅުންނާއެކީ ވަކިން ބައްދަލުކޮށްލާނަން. މަޢާފަށް އެދެން. އެހެންނަމަވެސް، އަޅުގަނޑު ބޭނުންވަނީ ހަމަ މި މަސައްކަތުގައި ޤައުމަށްޓަކައި، އަޅުގަނޑުމެންގެ މުޅި ރައްޔިތުންގެ ހަމަޖެހުމަށްޓަކައި ކޮށްދެއްވާ ޤައުމީ މަސައްކަތެއްގެ ގޮތުގައި ގުރައިދޫގެ ހުރިހާ ރައްޔިތުން މިކަން ބަލައިގަތުން.


Emme Rangalhee adu harukoh Bismi kiun: Fathuva\n9 މާޗް 20186ކޮމެންޓް\nއެންމެ ރަނގަޅީ އަޑު ހަރުކޮށް ބިސްމި ކިއުން: ފަތުވާ\nނަމާދު ކުރުމުގައި އަޑު ހަރުކޮށް ޤުރުޢާން ކިޔަވާ ނަމާދު ތަކުގައި ފާތިހާ ސޫރަތް ކިޔެވުމުގެ ކުރިން އަޑު ހަރުކޮށް ބިސްމި ކިއުމަކީ އެންމެ ރަނގަޅު ގޮތްކަމަށް އިސްލާމީ ފަތުވާދޭ އެންމެ މަތީ މަޖިލީހުން ބުނެފި އެވެ.\nއަންގާރަ ދުވަހު އިސްލާމީ ފަތުވާދޭ އެންމެ މަތީ މަޖިލީހުން ނެރުއްވި ފަތުވާގައި ބުނެފައިނީ އަޑުހަރުކޮށް ކިޔަވާ ނަމާދުތަކުގައި ކީރިތި ރަސޫލާ ސޫރަތުލް ފާތިހާ ކިޔަވާ ވިދާޅުވާއިރު ބިސްމި ބާރަށް ވިދާޅުވިކަން އަދި ބައެއް ފަހަރު ސިއްރުން ވިދާޅުވި ކަން ވެސް އެކަލޭގެފާނުގެ ސުންނަތުން ސާބިތުވާ ކަމުގައެވެ.\nރައްޔިތުންގެ ދީނާ ވަހްދަތު އާލާކޮށް، އެއްބައިވަންތަކަން ދެމެހެއްޓުމަށްޓަކައި، އަޑު ހަރުކޮށް ކިޔަވާ ނަމާދުތަކުގައި އިމާމުން އަމަލު ކުރުން އެންމެ ރަނގަޅު ގޮތަކީ ބިސްމި ބާރަށް ކިޔުން ކަމަށްވެސް ފަތުވާގައި ބުނެފައި ވެއެވެ.\nއެގޮތަށް ނިންމާފައިވަނީ ރާއްޖޭގައި ފަރްއީ ހުކުމްތަކުގައި އަމަލު ކުރަމުން އަންނަނީ ޝާފިއީ މަޒްހަބްގައިވާ ގޮތަށް ކަމަށްވާތީކަމަށްވެސް އިސްލާމީ ފަތުވާދޭ އެންމެ މަތީ މަޖިލީހުން ބުނެފައި ވެއެވެ.\nމަޖިލީހުގެ ފަތުވާއާ އެއްގޮތަށް މަޖިލީހުގެ މުވައްޒަފުން ޢަމަލެއް ނުކުރޭ! އިސްލާމީ މަރުކަޒުގެ އިމާމުން މިގޮތަކަށްނޫން އަމަލުކުރަނީ.\nކޮބާ ކޮންއިރަކު މިހިނގާ ފަސާދަތަކާ ދެކޮޅަށް ފަތުވާ އެއްނެރޭނީ؟ ބިސްމިކިޔާފަ ހުއްޓާލުމަކުން ނެތޭ ނިމޭކަށް\nއެންމެ ރަނގަޅީ ސިއްރުން ބިސްމިކިޔުން ކަމުގާ ލިޔެފައިވާ އެތެއް ފޮތެއް އިސްލާމިކު މިނިސްޓްރީން އެޕްރޫވް ކޮށްފައެބެހުރި. އެފޮތްތަކުގެ ހުއްދަވެސް ބާތިލްކުރަންވާނެ\nމުސްކުޅިޔަކު ނިކުމެ ހަޅެލެވީމަ ކާކު އަޑު އަހަނީ. މިކަލޭގެ ކާރިން ކާކުތަ އެހީ އެންމެ ރަގަޅުގޮތް ބުނެދޭން ފެށީ. ޢަބްދުﷲ ޔާމީނަށް ރަގަޅުގޮތް ބުނެދީބަލަ. މިހާރު ހުރިހާ ކަންތައް ހުސްވެގެން މިސްކިތާ ފޮށެން މަގޭ ދީނަށް ގޮވަމުން ފެށީދޯ\nEmme Rangalhy Sirrun Bismi kiyun. http://shaafiu.press/archives/5686 via @muhammadshaafiu\nލޮލް...ތިޔަ ބުނާ ފަތުވާ ކޮމިޓީ އޮތް މީގެ ކުރިންވެސް، އޭރު ޝާފިއީ މަޒްހަބް ބޭނުންވާ ގޮތަށް ނުފެނުނީބާ!!